text:
ၸုမ်းတူင်ႉၼိုင်တူင်ႇဝူင်းၸိူဝ်ႉၶိူဝ်းတႆးႁူမ်ႈ ၸတ်းပၢင်ဢုပ်ႇဢူဝ်းႁၢင်ႈႁႅၼ်း ပၢင်လိူၵ်ႈတင်ႈ ၽူႈၽွင်းငမ်း ၼႂ်းပိုၼ်ႉတီႈ။ဝၼ်းထီႈ 06 ထိုင် 07/12/2017 တူင်ႇ ဝူင်းၸိူဝ်ႉၶိူဝ်းတႆးႁူမ်ႈ ၸတ်းႁဵတ်းပၢင်ႇဢုပ်ႇဢူဝ်းလႄႈ ပိုၼ်ႉႁူႉၵဵဝ်ႇ ၵပ်းလူၺ်ႈ လွင်ႈဢၼ်တေလိူၵ်ႈတင်ႈၽူႈၽွင်းငမ်း (ဢုပ်ႉပိူင်ႇ) ၸၼ်ႉဝၢၼ်ႈၸၼ်ႉဢိူင်ႇၶိုၼ်းမႂ်ႇ တီႈလုမ်း ၵေႃတႆး ဢိူင်ႇတႃႈပုင်ႇ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ။
ၸၢႆးလႅင်းၶမ်း ၽူႈၵပ်းသၢၼ် တူင်ႇဝူင်းၸိူဝ်ႉၶိူဝ်းတႆးႁူမ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဝူင်ႈဝၢင်ႈၼႆႉ ပဵၼ်ၶၢဝ်းပိူၼ်ႈ လိူၵ်ႈတင်ႈၽူႈၽွင်းငမ်းဢိူင်ႇဝၢၼ်ႈပိုၼ်ႉတီႈလႄႈ ပီႈၼွင်ႉၵူၼ်းမိူင်းထုၵ်ႇလီဝႆႉ ၼၵ်းၼႃသေ သႂ်ႇၸႂ်သႂ်ႇႁႅင်း ၶတ်းၸႂ်လိူၵ်ႈ ၽူႈတႅၼ်းဢၼ်ၸၢင်ႈမႃးၸွႆႈပူၵ်းပွင် ၼႂ်းဢိူင်ႇဝၢၼ်ႈႁဝ်းသေၵမ်း ” ဝႃႈၼႆ။
ၼႂ်းပၢင်ၼႆႉမီး မေႃယႃလူင်Dr.ၸၢႆးသၢင်ႇဢၢႆႈ၊ ၸုမ်းၶူးလႄႈလုၵ်ႈႁဵၼ်းၵေႃတႆး၊ ၸုမ်းၵူၼ်းၼုမ်ႇတႆး ၊ ၸုမ်းတႆး ၵေႃႉလီ၊ ၵေႃလိၵ်ႈလၢႆး၊ ႁူင်းႁဵၼ်းထမ်မ၊ ထမ်မမဵတ်ႉတႃႇ၊ ၸုမ်းၵူၼ်းၼုမ်ႇတႆး TYO /TYN ဢိၵ်ႇၽူႈ သူၼ်ၸႂ် ၸိူဝ်းၼႆႉၶဝ်ႈႁူမ်ႈ 90 ပၢႆ၊ ဢုပ်ႇဢူဝ်းသပ်းလႅင်းၼႄ တီႈပွင်ႇတီႇမူဝ်ႇၶရေႇၸီႇ ၵၢၼ်ဢုပ်ႉပိူင်ႇၽွင်းငမ်းလီ ၊ လွင်ႈၶွင်ႈၶမ်ၵၢၼ်ၽွင်းငမ်းၸၼ်ႉဝၢၼ်ႈဢိူင်ႇ လွင်ႈပိုၼ်ႉႁူႉပၵ်းပိူင်မၢႆမီႈၵၢၼ်ၽွင်းငမ်း ၊ ဢုပ်ႇဢူဝ်းလႅၵ်ႈ လၢႆႈငဝ်းလၢႆးၼႂ်းပိုၼ်ႉတီႈၽႂ်မၼ်းလႄႈ လွင်ႈလမ်ႇလွင်ႈၵၢၼ်လိူၵ်ႈၽူႈၽွင်းငမ်းၸိူဝ်းၼႆႉ။
လွႆၶမ်းပၢင်ႇ ၽူႈၶဝ်ႈႁူမ်ႈပၢင် လၢတ်ႈဝႃႈ – “ ယိူင်းဢၢၼ်းပၢင်ဢုပ်ႇဢူဝ်းတႄႉ ၶႂ်ႈႁႂ်ႈပီႈၼွင်ႉတႆးၶဝ်ႈၸႂ်ပွင်ႇၸႂ် ၼိူဝ် ၵၢၼ်ဢုပ်ႉ ပိူင်ႇၼႃႈဝၢၼ်ႈတႃသူၼ်လႄႈ ႁႂ်ႈမေႃၶဝ်ႈဢဝ်ပုၼ်ႈၽွၼ်းၵၢၼ်ၽွင်းငမ်း ႁႂ်ႈမေႃလိူၵ်ႈ ၽူႈၵွၼ်းဝၢၼ်ႈဢိူင်ႇၸိူဝ်းၼႆႉသေ ၸုမ်းတူင်ႇဝူင်းၸိူဝ်ႉၶိူဝ်းတႆးႁူမ်ႈၸင်ႇ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင် ဢုပ်ႇဢူဝ်း ပွၵ်ႈၼႆႉ ”။
ပၢင်ဢုပ်ႇဢူဝ်းႁၢင်ႈႁႅၼ်းတႃႇၵၢၼ်လိူၵ်ႈတင်ႈၸတ်းႁဵတ်းပွၵ်ႈၼႆႉပဵၼ်ပွၵ်ႈဢွၼ်တၢင်းသုတ်း ဝၢႆးပၢင် ဢုပ်ႇဢူဝ်းယဝ်ႉ ၽူႈၶဝ်ႈႁူမ်ႈတင်းလၢႆ ႁႂ်ႈၶိုၼ်းမိူဝ်းႁဵတ်းၵၢၼ်တူင်ႉၼိုင်ပူၵ်းတိုၼ်ႇ ႁႂ်ႈၵူၼ်းဝၢၼ်ႈႁူႉ ပွင်ႇလွင်ႈၵၢၼ်လိူၵ်ႈတင်ႈ။ တေဢဝ်ဝႂ်ပိဝ် ၽိုၼ်လိၵ်ႈပၼ်တၢင်းႁူႉသေ ၸႅၵ်ႇပိုၼ်ပၼ် လိူဝ်ၼၼ်ႉႁႂ်ႈ မီးပၢင်ဢုပ်ႇဢူဝ်းၼႂ်းဝၢၼ်ႈၼႂ်းသူၼ် ၼႂ်းပိုၼ်ႉတီႈၽႂ်မၼ်း ၵႂႃႇၵႂၢင်ႈၵႂၢင်ႈၶႂၢင်ၶႂၢင် – ဝႃႈၼႆ။
ၶေႃႈမုၼ်း / ၶၢဝ်ႇပၢင်လူင်


c: text/html

text:
ၵၢၼ်ၽိုၵ်းသွၼ်သိုၵ်း တပ်ႉသိုၵ်းမၢၼ်ႈ လႄႈ ဢိၼ်ႇတိယ ႁူမ်ႈၵၼ် ပွၵ်ႈဢွၼ်တၢင်းသုတ်းၼႆႉ လႆႈၸတ်းႁဵတ်းၵႂႃႇတီႈ ႁူင်းၽိုၵ်းသွၼ်ၵၢၼ်သိုၵ်းႁူမ်ႈ ၼႂ်းၼႃႈလိၼ်သိုၵ်း Umroi ဢၼ်မီး ယၢၼ်ၵႆ ဝဵင်းလူင် Shillong လႄႈ ၸႄႈမိူင်း Meghalaya မွၵ်ႈ 15-လၵ်း ၼႂ်းၸိုင်ႈမိူင်းဢိၼ်ႇတိယ ၼႆယဝ်ႉ။
ၵၢၼ်သွၼ်ၼႆႉ တႄႇၸတ်း မိူဝ်ႈဝႃး ဝၼ်းထီႉ 20 November 2017 ဝၼ်းၸၼ် တေၸတ်းႁိုင် 6-ဝၼ်း၊ ၽၢႆႇတပ်ႉသိုၵ်းမၢၼ်ႈ သူင်ႇၽူႈမီးၸၼ်ႉၵႂႃႇသွၼ် 15-ၵေႃႉ၊ ၽၢႆႇတပ်ႉသိုၵ်းဢိၼ်ႇတိယ သမ်ႉသူင်ႇသွၼ် 16-ၵေႃႉ၊ ပဵၼ်ၵၢၼ် ႁူမ်ႈၽိုၵ်းသွၼ်ၵၢၼ်သိုၵ်း သွင်ၸိုင်ႈမိူင်းဢိၼ်ႇတယ-မျၢၼ်ႇမႃႇ ပီႊ-2017 - India-Myanmar Bilateral Military Exercise 2017 (IMBAX - 2017) ၼႆယဝ်ႉ။
ယိူင်းဢၢၼ်းလမ်ႇလွင်ႈလူင် ႁူမ်ႈၽိုၵ်းသွၼ်ၵၢၼ်သိုၵ်း ပွၵ်ႈၼႆႉၼႆႉ ပဵၼ်ၵၢၼ်တႃႇႁႂ်ႈ တူဝ်တႅၼ်း တပ်ႉသိုၵ်းမၢၼ်ႈ ၸၢင်ႈၶဝ်ႈပႃးၸွမ်းလႆႈ ၼႂ်းၸုမ်းၼႃႈၵၢၼ်ၸတ်းသိုၵ်း လူလွမ်ပႂ်ႉပႃးလွင်ႈငမ်းယဵၼ် ၸၢတ်ႈၸိုင်ႈလုမ်ႈၾႃႉ - United Nations Peacekeeping Operations (UNPKO) သေ တီႈၵၢၼ်သွၼ် IMBAX – 2017 ၼၼ်ႉ ယူႇတီႈတပ်ႉၸုမ်း UNPKO သေ လႆႈၽိုၵ်းပၼ် ၵဵဝ်ႇၵပ်းတႃႇႁႂ်ႈမီးလွင်ႈႁူႉပွင်ႇ မၢႆမီႈတိုဝ်းၵမ် ၽၢႆႇလွၵ်းလၢႆးပိဝ်ႇႁႃႇ လႄႈ ၽၢႆႇလူင်ႉလႅၼ်ႇၵတ်ႉၶႅၼ်ႇ ၸဵမ်ၸိူဝ်းၼႆႉ ၼႆယဝ်ႉ။
တီႈပၢင်ၵႅဝ်ႈ ပိုတ်ႇၵၢၼ်သွၼ် IMBAX – 2017 ၼၼ်ႉ ၽူႈၵွၼ်းတပ်ႉ ႁိူင်းသိုၵ်းသွၼ်ၵၢၼ်သိုၵ်းႁူမ်ႈ ၼႂ်းၼႃႈလိၼ်သိုၵ်း Umroi ၸွမ်ႁၢၼ် P.S Behl လႆႈလၢတ်ႈၵႂႃႇဝႃႈ မိူင်းဢိၼ်ႇတိယၼႆႉ ပဵၼ်တီႈလမ်ႇလွင်ႈသေ ၶဝ်ႈပႃးဝႆႉ ၼႂ်းၸုမ်းၼႃႈၵၢၼ် လူလွမ်ပႂ်ႉပႃးလွင်ႈငမ်းယဵၼ် ဢမ်ႇၵႃး ပိုၼ်ႉႁူႉပၢႆးႁၼ် ၵၢၼ်ထူပ်းမိုဝ်းၵေႃႈ လူင်ႉလႅၼ်ႇ(ၵႄႇထူၼ်ႈ)ဝႆႉယဝ်ႉလႄႈ မုင်ႈမွင်းဝႃႈ တေမီးၽွၼ်းလီပုၼ်ႈတႃႇ တင်းသွင်ၸိုင်ႈမိူင်းယူႇ ၼႆယဝ်ႉ။
ၵဵဝ်ႇၵၢၼ်ၽိုၵ်းသွၼ်ၵၢၼ်သိုၵ်း ပွၵ်ႈၵမ်းၼိုင်ႈၼႆႉသေၸဝ်ႈသိုၵ်းလူင် ဢွင်ႇၵျေႃႇထုၼ်း ၽူႈဢွၼ်ႁူဝ် ၼႂ်းၸုမ်းတူဝ်တႅၼ်း ၽၢႆႇတပ်ႉသိုၵ်းမၢၼ်ႈ 15-ၵေႃႉၼၼ်ႉၵေႃႈ လႆႈမုင်ႈမွင်းလၢတ်ႈဝႃႈ မိူင်းႁူမ်ႈတုမ်မျၢၼ်ႇမႃႇ တေလႆႈၶၢမ်ႇၸၢမ်ႇၸွမ်း ၽွၼ်းလီမၼ်းယူႇ ၼႆယဝ်ႉ။
မိူၼ်ၼင်ႇၼႂ်းဝၼ်းထီႉ 06-11 November 2017 ပူၼ်ႉမႃးၼၼ်ႉၵေႃႈ ၼႂ်းၵႄႈၵၢင် တပ်ႉသိုၵ်း ဢိၼ်ႇတိယ လႄႈ ပင်းၵလႃးတိတ်ႉသ်ၵေႃႈ လႆႈၽိုၵ်းသွၼ်ၵၢၼ်သိုၵ်း Joint India-Bangladesh Training Exercise (SAMPRITI - 2017) ႁူမ်ႈၵၼ်ၵႂႃႇမိူၼ်ၵၼ် လႆႈႁူႉၸွမ်းၶၢဝ်ႇၼင်ႇၼႆ။
ၶေႃႈမုၼ်း / တႆးလွတ်ႈလႅဝ်း

robotstxt: allowed

filter: keep


text:
သႅပ်ႇထႅမ်ႇပႃႇ 11 ဝၼ်း ႁူဝ်ပဝ်ႈ ၶွင်ႇသီႇဢဝ်ၶိုၼ်ႈၸိုင်ႈတႆး လႄႈ ၽူႈၵိူဝ်းၵုမ်ၸိုင်ႈမိူင်း တေႁူပ်ႉထူပ်းၵၼ်၊ ယဝ်ႉသမ်ႉ တေသိုပ်ႇထူပ်း တင်းၸွမ်
ပွင်ၵၢၼ်သိုၵ်း (ဢမ်ႇၼၼ် ၵႅမ်ၸွမ်ပွင်ၵၢၼ်သိုၵ်း)။ တင်းလုၵ်ႈၸုမ်းလူင်ပွင်ၸိုင်ႈၶဝ်ၵေႃႈ ၶႄးတေထူပ်းၵၼ် ငိၼ်းဝႃႈၼႆလႄႈ ပဵၼ်ၶၢဝ်ႇငၢဝ်းဢၼ်လီသူၼ်ၸႂ်ဝႆႉယဝ်ႉ။သႅပ်ႇထႅမ်ႇပႃႇ 11 ဝၼ်း ႁူဝ်ပဝ်ႈ ၶွင်ႇသီႇဢဝ်ၶိုၼ်ႈၸိုင်ႈတႆး လႄႈ ၽူႈၵိူဝ်းၵုမ်ၸိုင်ႈမိူင်း တေႁူပ်ႉထူပ်းၵၼ်၊ ယဝ်ႉသမ်ႉ တေသိုပ်ႇထူပ်း တင်းၸွမ်ပွင်ၵၢၼ်သိုၵ်း (ဢမ်ႇၼၼ် ၵႅမ်ၸွမ်ပွင်ၵၢၼ်သိုၵ်း)။ တင်းလုၵ်ႈၸုမ်းလူင်ပွင်ၸိုင်ႈၶဝ်ၵေႃႈ ၶႄးတေထူပ်းၵၼ် ငိၼ်းဝႃႈၼႆလႄႈ ပဵၼ်ၶၢဝ်ႇငၢဝ်းဢၼ်လီသူၼ်ၸႂ်ဝႆႉယဝ်ႉ။
ႁူဝ်ပဝ်ႈ ၶွင်ႇသီႇဢဝ်ၶိုၼ်းၸိုင်ႈတႆးၼႆႉ မိူဝ်ႈလဵဝ်ႁပ်ႉဝႆႉပႃး တၼ်းႁဵင်းႁူဝ်ပဝ်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး။ မိူဝ်ႈတိုၵ်ႉပဵၼ်ႁူဝ်ပဝ်ႈ ၵေႃပွင်ၵၢၼ်ၽွမ့်ႁူမ်ႈၸိုင်ႈတႆး ပွၵ်ၵမ်းၼိုင်ႈ ၼၼ်ႉ မၼ်းၸဝ်ႈ ဢွၼ်ဢဝ်ၶွင်ႇသီႇဢဝ်ၶိုၼ်ႈ ၸိုင်ႈတႆး လူင်းလၢႆးမိုဝ်းၸွမ်း လိၵ်ႈႁူမ်ႈမၢႆၵိုတ်း တိုၵ်းတူဝ်ႈမိူင်းၼၼ်ႉမႃးလႄႈ ပွၵ်ႈၵမ်းၼႆႉသမ်ႉ တေမီးမႃးလွင်ႈလၢၵ်ႇလၢႆးဢီႈသင်ၼႆ ပဵၼ်တီႈလီ သူၼ်ၸႂ် တႃႇၵူၼ်းတင်းၼမ်ဝႆႉယူႇ။
ဝၢႆးလင်လူင်းလၢႆးမိုဝ်း ၵိုတ်းတိုၵ်းယဝ်ႉ ၼႆႉ ၶွင်ႇသီႇဢဝ်ၶိုၼ်းၸိုင်ႈတႆး ပဵၼ်ပၢင်တိုၵ်း ၵၼ်တင်းတပ်ႉမတေႃႇ 10 ပွၵ်ႈ၊ တင်းသိုၵ်းပလွင်ႈ 39 ပွၵ်ႈ။ ၵွပ်ႈၼႆ ၽၢႆႇတပ်ႉမတေႃႇ ႁၼ်ထိုင်ဝႃႈ ၶွင်ႇသီႇဢဝ်ၶိုၼ်းၸိုင်ႈတႆးၼႆ့ ႁဵတ်းႁႂ်ႈတုမ်ႉတိူဝ်ႉ ၾၢင်ႁၢင်ႊ လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်း၊ ႁဵတ်းႁႂ်ႈတၢင်ႇမူႇတၢင်ႇၸုမ်း ၸိူဝ်းပႆႇပႃႈလူင်းလၢႆးမိုဝ်းၸွမ်းၼၼ်ႉ ၼပ်ႉမဝ်တေႃႇလိၵ်ႈႁူမ်ႈမၢႆၵိုတ်းတိုၵ်း။ တပ်ႉမတေႃႇၼႆႉ ယင်းၶႂ်ႈဢီးႁႂ်ႈ ၶွင်ႇသီႇ ဢဝ်ၶိုၼ်းၸိုင်ႈတႆး ယၢႆႉဢွၵ်ႇပႅတ်ႈ ၼႂ်းၶၵ်ႉၵၢၼ် ၵိုတ်းတိုၵ်းၵွၼ်ႇ ၼႆၵေႃႈ မီးၶၢဝ်ႇႁူင်ဝႆႉလႄႈ ပၢင်ႁူပ်ႉထူပ်းဢၼ်ၼႆႈၼႆႉ ပဵၼ်တီႈၵူၼ်းၵၢၼ်မိူင်းၶဝ် ပၵ်းတႃႇတူၺ်းဝႆႉၼႆ ယင်းၸၢင်ႊဝႃႈလႆႈ။
ၼင်ႇႁိုဝ် တပ်ႉမတေႃႇ တေဢမ်ႇႁၼ်ၽိတ်း တီႈၶွင်ႇသီႇဢဝ်ၶိုၼ်ႈၸိုင်ႈတႆးၼၼ်ႉ ၽူႈၵိူဝ်းၵုမ် ၸိုင်ႈမိူင်း တေႁဵတ်းၵူၼ်းၵၢင်သေ ငူပ်ႉငီႉပၼ်လႆႈယူႇႁိုဝ် ဢၼ်ဝႃႈၼၼ်ႉ ပဵၼ်ဝႆႉၶေႃႈထၢမ် လမ်ႇလွင်းလူင် ဢၼ်႞ယဝ်ႉ။ ထႃႈဝႃႈ ၶွင်ႇသီႇဢဝ်ၶိုၼ်းၸိုင်ႈတႆး ယၢႆႉဢွၵ်ႇပႅတ်ႈ ၼႂ်းၶၵ်ႉၵၢၼ်ၵိုတ်းတိုၵ်းၼၼ်ႉၵေႃႈ လၢႆးၵၢၼ်လွင်ႈငမ်းယဵၼ် လူႉယဝ်ႉၼႆ ၽူႈၵိူဝ်းၵုမ်ၸိုင်ႈမိူင်း တၵ်းပွင်ႇၸႂ် ဢမ်ႇႁၢင်ႉ၊ ၵူၺ်းၼႃႇ မၼ်းၼၢင်းၼႆႉ ဢမ်ႇသုမ်ႇ ငုမ်းလႆႈ တပ်ႉမတေႃႇ။ သင်သမ်ႉ တပ်ႉမတေႃႇ ပၼ်ႁႅင်းဢီးမႃး မိူၼ်ၸိူင်ႉဝႃႈ ပေႃးၶႂ်ႈလႆႈ သုၼ်ႇ ၸတ်းသၢင်ႈႁၢင်ႈပွင်ႁင်းၶေႃ တေလႆႈပွႆႇပႅတ်ႈ သုၼ်ႇၽၢတ်ႇဢွၵ်ႇ၊ ပေႃးၶႂ်ႈတင်ႈမိူင်း ၾႅတ်ႇတရႄႇ တေလႆႈယွမ်းႁပ်ႉတီႇတီႇဢႃႇ ၼႆၸိုင် ႁူႉယူႇ ဢမ်ႇၸႂ်ႈ လိူင်ႈတေလႆႈဢဝ်ၵႆႈၵၼ်ၼႆသေ တႃႉ ၸွင်ႇမၼ်းၼၢင်း တေၸုၵ်းမၼ်းပၼ် ၽၢႆႇၸၢဝ်းၶိူဝ်းယူႇႁိုဝ်။
လူင်ပွင်ၸိုင်ႈ လႄႈ တပ်ႉမတေႃႇၼႆႉ ႁူမ်ႈဝႃႈ ဢမ်ႇပႆသဵၼ်ႈလဵဝ်ၵၼ်ၵေႃႈ တႃႈမုင်ႈၵၢၼ် မိူင်းၶဝ် ၸၢင်ႊပဵၼ်ပဝ်ႉမၢႆလဵဝ်ၵွႆးလႄႈ ယူႇတီႈ ႁူဝ်ပဝ်ႈ ၶွင်ႇသီႇဢဝ်ၶိုၼ်ႈၸိုင်ႈတႆး ဢမ်ႇၼၼ် ႁူဝ်ပဝ်ႈ ၵေႃပွင်ၵၢၼ်ၽွမ့်ႁူမ်ႈၸိုင်ႈတႆး တေလႆႈဝႆႉ ၼၵ်းပၵ်းၸႂ်တေႉတေႉဝႃႈဝႃႈသေ ႁူပ်ႉထူပ်း တေႃႇသူႈၵႂႃႇယဝ်ႉလႄႈ ၽူႈႁူႉၼႃႈႁၼ်လင် ၵူႊၵေႃႉၵေႃႈ လီလႆႈႁူမ်ႈမိုဝ်းၵမ်ႉယွင်ပွင်ၸွႆႈၵၼ်ၵႂႃႇယူႇ ၶႂ်ႈဝႃႈၼႆဢေႃႈ။
ၶေႃႈမုၼ်း / သႅၼ်ပၢႆး


text:
Wednesday, August 7, 2013
Yandex.Shell (Launcher+Dialer)
မႂ်ႇသုင်ၶႃႈ ယွၼ်ၽၢၵ်ႈတွၼ်ႈ ပၼ်ဢူၺ်းၵေႃႉႁဝ်းၶဝ် ထႅင်ႈ Yandex.Shell home launcher ၶႃႈဢေႃႈ ပေႃးဢဝ်ၸႂ်ႉတေႉ ပဵၼ်ႁိုဝ် တေလီၸႂ်တွၼ်ႈတႃႇ ဢူၺ်းၵေႃႉၶဝ်ယူႇ ၊ ၶႃႈၵေႃႈ ၸႂ်ႉယူႇမိူၼ်ၵၼ်ၶႃႈဢေႃႈ ၵမ်ႉၼမ် ဢဝ် ဝႆႉသေတႃႉဢမ်ႇၸႂ်ႉလႆႈလႄႈ ပေႃးဢမ်ႇၸႂ်ႉလႆႈၵေႃႈ ဢမ်ႇႁတ်းပၼ်ဢူၺ်းၵေႃႉ ၶဝ်ၼၼ်ႉၶႃႈယဝ်ႉ သင်ဝႃႈမၼ်းလႆႈတီႈၶႃႈၵွၼ်ႇ ၸွင်ႇၵွႆႈ ၽပေၼ်ၼၼ်ႉၶႃႈယဝ်ႉ း) ၊ ၵွပ်ႈ ၵူဝ်ဢဝ်ၵႂႃႇလၢႆꧦသေဢမ်ႇၸႂ်ႉလႆႈၼၼ်ႉလႄႈ ဢမ်ႇတၢင်ႇ ၵူၺ်းၶႃႈ ၊ တေတၢင်ႇ ဢၼ်လႂ်ၵေႃႈပေႃးၸဝ်ႈၵဝ်ႇ ဢမ်ႇၸၢမ်းဢွၼ်တၢင်းသေတၢင်ႇၵႂႃႇၼႆၵေႃႈ ဢမ်ႇလႆႈၶႃႈလူး ၊ ၵမ်ႉပႃးၵၼ်လီသဵင်ႈ ၸိူင်ႉၼၼ်ယဝ်ဢေႃႈ :D သင်လႆႈၸႂ်ဢဝ်ၵႂႃႇတီႈတႂ်ႈၼႆႉလႆႈယူႇၶႃႈဢေႃႈ


text:
လိၵ်ႈယိုၼ်ႈၽၢၼ်ႇ
ပီႈၼွင်ႉၵူၼ်းမိူင်းလွႆၸေႊ (ထုင်ႉမိူင်းဝၼ်း) ယိုၼ်ႈလိၵ်ႈယၢပ်ႇၽိုတ်ႇၽၢၼ်ႇထိုင် တႆးလွတ်ႈလႅဝ်း ၵဵဝ်ႇၵၢၼ်ပူၼ်ႉပႅၼ်ပႄႉၵိၼ် ၸုမ်းသိုၵ်းၶၢင်
- Details
- Created on 18 December 2017
- Written by တႆးလွတ်ႈလႅဝ်း
လိၵ်ႈယိုၼ်ႈၽၢၼ်ႇတႆးလွတ်ႈလႅဝ်း
မိူဝ်ႈၼႆႉ ၸုမ်းသိုၵ်းၶၢင် ဢိူင်ႇလွႆၸေႊ တပ်ႉၸုမ်းသိုၵ်းၵူၼ်းမိူင်း MHH မၢၵ်ႇၸၢင်ယၢင် ၶဝ်ႈမႃးၺွပ်းပီႈၼွင်ႉတႆး ၼႂ်းမၢၼ်ႈဢုင်ႊလူင်ၵႂႃႇ ဢမ်ႇပွႆႇမႃးၶိုၼ်း၊ ၵူၼ်းလူင်ၼႂ်းမၢၼ်ႈၵႂႃႇတၢၼ်ႈၵေႃႈ ဢမ်ႇပွႆႇမႃး၊ ၶၢဝ်းတၢင်းဝူင်ႈၼႆႉ လႆႈမႃးၺွပ်းၵူၼ်းၵႂႃႇ သွင်ၵေႃႉယဝ်ႉၶႃႈ။
ၵူၼ်းမိူင်းတႅမ်ႈလိၵ်ႈယိုၼ်ႈယွၼ်းႁႂ်ႈ RCSS/SSA မႅင်ႇႁႅင်းႁူမ်ႇလူမ်ႈပၼ်ပိုၼ်ႉတီႈ လႄႈ ၸွႆႈၵႄႈလိတ်ႈပၼ် လွင်ႈလိူတ်ႇမႆႈၵူၼ်းမိူင်း ထုင်ႉမိူင်းယဵၼ်
- Details
- Created on 24 November 2017
- Written by တႆးလွတ်ႈလႅဝ်း
ယွၼ်ႉပိူဝ်ႈဝႃႈ ၼႂ်းထိုင်ႉမိူင်းယဵၼ် ဝဵင်းၼမ်ႉတူႈၼႆႉ မီးၸုမ်းသိုၵ်းပလွင်ႈ (TNLA) ၶဝ်ႈၸိမ်ၽိုတ်ႉယူႇၵိၼ်ထင် ပၼ်တၢင်းယၢပ်ႇၽိုတ်ႇ ယွၼ်းၶဝ်ႈယွၼ်းငိုၼ်းၵူၼ်းမိူင်းဝႆႉ ၶၢဝ်းတၢင်း ၸမ်ပီႊမၼ်းယဝ်ႉၼႆသေ တႃႇၵႄႈလိတ်ႈပၼ်ႁႃ လွင်ႈလိူတ်ႇမႆႈ တီႈၵူၼ်းမိူင်းလႆႈထူပ်ႉယူႇၼႆႉ တုၵ်းယွၼ်းတၢင်း ၸွႆႈထႅမ် မုၵ်ႉၸုမ်းလႂ်ၵေႃႈ ဢမ်ႇလႆႈလႄႈ ၸင်ႇလႆႈတႅမ်ႈလိၵ်ႈ ယိုၼ်ႈယွၼ်းထိုင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ႁႂ်ႈလုၵ်ႉလွႆတႆးလႅင်း မႅင်ႇႁႅင်းသိုၵ်း ၵႂႃႇဢဝ်တီႈယူႇပၵ်းတမ်း ဢဝ်ႁူမ်ႇလူမ်ႈပၼ် ၼႂ်းပိုၼ်ႉတီႈသေ ႁႂ်ႈၸွႆႈၵႄႈလိတ်ႈပၼ် လွင်ႈလိူတ်ႇမႆႈၵူၼ်းမိူင်း ထုင်ႉမိူင်းယဵၼ်ၵႂႃႇ ႁႂ်ႈထိုင်တီႈ ၼႆယဝ်ႉ။
ၽိတ်ႈမွၵ်ႇ ယိုၼ်ႈၽၢၼ်ႇထိုင် တႆးလွတ်ႈလႅဝ်း ႁႂ်ႈပီႈၼွင်ႉတႆးၸမ်ၵႆ ၶဝ်ႈႁူမ်ႈပွႆးပီႊမႂ်ႇတႆး တီႈၶူၺ်းမိင် မိူင်းၶႄႇ
- Details
- Created on 11 November 2017
- Written by တႆးလွတ်ႈလႅဝ်း
ၸုမ်းၵူၼ်းၼုမ်ႇတႆး ၼႂ်းဝဵင်းၶူၺ်းမိင် (Kumming) ၸႄႈမိူင်းယုၼ်ၼၢၼ် (Yunnan) ၸိုင်ႈမိူင်းၶႄႇ တေၸတ်းႁဵတ်း ပၢင်ပွႆးပီႊမႂ်ႇတႆး 2112-ၼီႈ တီႈၼႂ်းဝဵင်းၶူၺ်းမိင် ၼႆသေ ယူႇတီႈၵၢၼ်ၽိတ်ႈမွၵ်ႇယိုၼ်ႈၽၢၼ်ႇထိုင် တီႈသိုဝ်ႇၶၢဝ်ႇ တႆးလွတ်ႈလႅဝ်းသေယဝ်ႉ ႁႂ်ႈလႆႈၽိတ်ႈမွၵ်ႇထိုင် ပီႈၼွင်ႉတႆးၸမ်ၵႆ ၵူႈတီႈ တႃႇၶဝ်ႈႁူမ်ႈၸွမ်းပၢင်ပွႆး ဝႃႈၼႆ။
ၵူၼ်းမိူင်းပိုတ်ႇၸႂ်ယိုၼ်ႈၽၢၼ်ႇထိုင် တႆးလွတ်ႈလႅဝ်း ၵဵဝ်ႇလွင်ႈမႆႈၸႂ် ၽေးယႃႈမဝ်းၵမ် ၼႂ်းဢိူင်ႇပၢင်ႁူႈ လိူဝ်ႁႅင်း
- Details
- Created on 31 October 2017
- Written by တႆးလွတ်ႈလႅဝ်း
လိၵ်ႈယိုၼ်ႈၽၢၼ်ႇတႆးလွတ်ႈလႅဝ်း
မိူဝ်ႈလဵဝ်ႁဝ်းၶႃႈ ၵူၼ်းမိူင်းၼႂ်းပိုၼ်ႉတီႈ ပဵၼ်ဢၼ်မီးလွင်ႈ မႆႈၸႂ်ၸွမ်း ယွၼ်ႉၽေးယႃႈမဝ်းၵမ် ဝႆႉတေႉတေႉၶႃႈ၊ ယွၼ်ႉဝႃႈ တီႈၼႂ်းဝၢၼ်ႈၵဝ်ႇလူင် ဢိူင်ႇပၢင်ႁူႈ ၸႄႈဝဵင်းပၢင်လူင် ၸႄႈတွၼ်ႈလွႆလႅမ် မိူင်းတႆးပွတ်းၸၢၼ်းၼႆႉ ယႃႈမဝ်းၵမ် လိူင်ႇၽႄႈၼမ်ႁႅင်းၼႃႇယဝ်ႉၶႃႈ၊ ၵူၼ်းဝၢၼ်ႈၵေႃႈ ဢွၼ်ၵၼ်ၵႃႉၶၢႆ သူႇၵိၼ်မီးတင်းၼမ်ယဝ်ႉၶႃႈ။
လိၵ်ႈယိုၼ်ႈၽၢၼ်ႇ တႆးလွတ်ႈလႅဝ်း မၢၼ်ႈၶွတ်ႈၽွတ်ႈပဵၼ်ၸုမ်းသေ လၵ်ႉၽွၵ်ႈႁိူၼ်းၽွၵ်ႈလၢၼ်ႉ ၵူၼ်းမိူင်း
- Details
- Created on 01 August 2017
- Written by တႆးလွတ်ႈလႅဝ်း
ၸၢဝ်းမၢၼ်ႈ ၼႂ်းဝဵင်းပၢင်လူင် ၵမ်ႈၽွင်ႈ မီးလွင်ႈၶွတ်ႇၽွတ်ႈ ပဵၼ်ၸုမ်းသေ ႁဵတ်းပဵၼ်ၽူႈလၵ်ႉ ႁႃလၵ်ႉၽွၵ်ႈႁိူၼ်း ၽွၵ်ႈလၢၼ်ႉတၢင်းၶၢႆ ၵူၼ်းမိူင်း လႄႈ လၵ်ႉဢဝ်ၶူဝ်းၶွင်ငိုၼ်းၶမ်း ဢိၵ်ႇတင်း လူတ်ႉၵႃး ၸိူဝ်းၼႆႉ ဝႃႈၼႆ။


text:
ထူမ်ႈလႄႈႁႅင်ႈ
မိူဝ်ႈလိူၼ်တီႇသႅမ်ႇပိူဝ်ႇ ပီ 2010 ၸုမ်းၵပ်းသၢၼ်လွင်ႈၼၢင်း ယိင်းတႆးလႄႈ ၸုမ်းသၽႃႇဝသိင်ႇဝႅတ်ႉလွမ်ႉတႆး လႆႈႁဵတ်း ဢွၵ်ႇပပ်ႉလၢႆးငၢၼ်း လွင်ႈၶွမ်ႇပၼီႇၶႄႇ ႁဵတ်းသၢင်ႈ “ၽၢႆလူင် ၸဵင်း” ပွတ်းၼိူဝ်ၼမ်ႉမၢဝ်းသေ ၼႂ်းဝၼ်းလဵဝ်ၵူၺ်း ၶိုၼ်ႈလူင်း ဝႆး ၼႃႇလႄႈတုမ်ႉတိူဝ်ႉ လွင်ႈႁႃၵိၼ်လဵင်ႉတွင်ႉၵူၼ်းဝၢၼ်ႈ ၸိူဝ်း ဢၼ်ပိုင်ႈဢိင်ၼိူဝ်မႄႈၼမ်ႉ လုၵ်ႉမူႇၸေႊလူင်းၵႂႃႇမွၵ်ႈ 30 ၵီႇလူဝ်မီႇတႃႇ တေႃႇထိုင်ၼမ်ႉၶမ်း ၸိူဝ်းၵႃႇၶၢႆၸွမ်းႁိူဝ်း ၼၼ်ႉ။ ၽၢႆၼႆႉ သုင် 110 မီႇတႃႇ။
သိုၵ်းမၢၼ်ႈသၢင်ႈသဵၼ်ႈတၢင်း လူတ်ႉၾႆးလတ်းၶၢမ်ႈမိူင်းတႆး
လိူၼ်ဢေႃးၵတ်ႉသ် 2010 ၸုမ်းၵပ်းသၢၼ်လွင်ႈၼၢင်းယိင်း တႆးလႄႈ ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ႁူမ်ႈၵၼ်ႁဵတ်း ဢွၵ်ႇ လၢႆးငၢၼ်း လွင်ႈသိုၵ်းမၢၼ်ႈၵေႃႇသၢင်ႈတၢင်းလူတ်ႉၾႆးမႂ်ႇ ၼိူဝ်သဵၼ်ႈ တၢင်းမိူင်းၼၢႆး- ၵဵင်းတုင် တၢင်းယၢဝ်း 361 ၵီႊလူဝ်ႊမီႊထိူဝ်ႊ ၼၼ်ႉ သိုၵ်းမၢၼ်ႈႁူပ်ႈသိမ်းတီႈလိၼ်တိူၵ်ႇ ႁႆႈလွၵ်းၼႃး ၵူၼ်းဝၢၼ်ႈ ဢၢၼ်ႇႁူဝ်ႁဵင်ဢေႊၶိူဝ်ႊသေပဵၼ် သဵၼ်ႈတၢင်းၵမ်းဢွၼ် တၢင်းသုတ်းဢၼ်လတ်း ၽၢၼ်ႇမႄႈ ၼမ်ႉၶူင်းသေ ၵႂႃႇထိုင်မိူင်းတႆးပွတ်းဢွၵ်ႇ။
ဢဝ်လၢႆႈငၢၼ်းလႆႈ။ ဢင်းၵိတ်ႉ
လၵ်ႉလွမ်တူၺ်းၸိုင်ႈတႆး
ပပ်ႉၼႆႉပိုတ်ႇၼႄၶေႃႈမုၼ်း တႃႇၵူၼ်းလႄႇမိူင်း ၵူၼ်းၼွၵ်ႈ မိူင်းၶဝ် ဢမ်ႇယၢမ်ႈႁၼ်ၼႂ်းၸိုင်ႈတႆး လွင်ႈသိုၵ်းမၢၼ်ႈ ဢမ်ႇ သႂ်ႇၸႂ်လွင်ႈ ၶူဝ်းၶွင်ၵိုၵ်းပိုၼ်းတႆးလႄႈ ၾိင်ႈထုင်းတႆးသေ ဢမ်ႇၵႃးၼႄပႃးလွင်ႈ သိုၵ်းမၢၼ်ႈတင်ႈၸႂ် ယႃႉလႅဝ်ပိုၼ်ႉ ပႅၼ်ႈပွႆႇႁၢမ်း ႁႂ်ႈၶူဝ်းၶွင်ၵိုၵ်း ပိုၼ်းတႆးႁႂ်ႈလူႉလႅဝ်ဝၢႆးႁၢႆသေ သမ်ႉၶိုၼ်းၽၢမ်းလႅၼ် တႅမ်ႈပိုၼ်းမႂ်ႇ ၼၼ်ႉယဝ်ႉ။
ပိုၼ်ဢွၵ်ႇမိူဝ်ႈလိူၼ်ၼူဝ်ႇဝႅမ်ႇပိူဝ်ႇ 2009
ဢဝ်ပပ်ႉလႆႈ။ ဢင်းၵိတ်ႉ
SWAN ၶၢဝ်းတၢင်း 10 ပီ
ပပ်ႉၽိုၼ်လၢႆးငၢၼ်းၼႆႉ မွၵ်ႇလၢတ်ႈၶႆႈၼႄ တူဝ်ထူပ်းၵၢင်ၸႂ် ၸုမ်းၵပ်းသၢၼ်လွင်ႈၼၢင်းယိင်းတႆး ဢၼ်လႆႈတူင်ႉၼိုင်ႁဵတ်း သၢင်ႈမႃး ဢိၵ်ႇပႃးၼမ်ႉတွၼ်းၽွၼ်းလီ ဢၼ်လႆႈမီးမႃးလႄႈ လွင်ႈၶဵင်ႇတႃႉ ဢၼ်ထူပ်းၺႃးမႃး ၼႂ်းၶၢဝ်းတၢင်း 10 ပီ။ ၼႂ်းၼႆႉ ထတ်းသၢင်ႈဢဝ် လွၼ်ႉမွၼ်းၸိူဝ်းဢၼ်ဢွင်ႇပေႉ ဢိင်ၼိူဝ် ၾိင်ႈထုင်းလွင်ႈယဵၼ်ႇငႄႈ၊ ပႃးၸဵမ်ၵၢၼ်မိူဝ်းသေ ဢဝ်လွင်ႈ ၼၢင်းယိင်း ပဵၼ်ပိုၼ်ႉငဝ်ႈတူင်ႉၼိုင် ႁဵတ်းသၢင်ႈၼႃႈၵၢၼ်။
ဢိတ်ႇဢွၵ်ႇပိုၼ်ၽေႈ မိူဝ်ႈလိူၼ် မၢတ်ႉၶျ် 2009
ဢဝ်လၢႆႈငၢၼ်းလႆႈ။ ဢင်းၵိတ်ႉ
ဢီးၶဝ်ႈၵွင်ၾႆး
Dispelling the Myths
Mockery of Justice
SWAN’s rebuttal on SPDC’s investigation into the "License to Rape" report.
Published in September 2002.
Get the report: English


text:
ယဝ်ႉၶႃႈလႄႈ တေယၢမ်ႈယိပ်းၵၼ်ယူႇ ၊ ၼႆတေႉ ပဵၼ်တွၼ်ႈတႃႇ ၼႂ်းၶွမ်းယဝ်ႉ version မၼ်းၵေႃႈ ဢွၵ်ႇဝႆႉၼမ်ယူႇ ၼႆႉတေႉ ယွၼ် ပဵၼ် Update လိုၼ်းသုတ်းသေလႄႈ တၢင်ႇႇပၼ်ၶႃႈယဝ်ႉၶႃႈယဝ်ႉ ၾလ် မၼ်းၵေႃႈ ဢမ်ႇလဵၵ်ႉ ဢမ်ႇယႂ်ႇသင်သေ မီး 160 MB ၶႃႈဢေႃႈ ၸၼ်ဢဝ်ငၢႆႈꧦတီႈၼႆႈၶႃႈလႄႈ Antivirus / Internet Security program တွေ က အမျိုး အမည် စုံ လင်လှသလို အသုံးပြုတွေကလည်း
Monday, October 20, 2014
360 Internet Security 4.9.0.4902D Stable 160 MB
ယဝ်ႉၶႃႈလႄႈ တေယၢမ်ႈယိပ်းၵၼ်ယူႇ ၊ ၼႆတေႉ ပဵၼ်တွၼ်ႈတႃႇ ၼႂ်းၶွမ်းယဝ်ႉ version မၼ်းၵေႃႈ ဢွၵ်ႇဝႆႉၼမ်ယူႇ ၼႆႉတေႉ ယွၼ် ပဵၼ် Update လိုၼ်းသုတ်းသေလႄႈ တၢင်ႇႇပၼ်ၶႃႈယဝ်ႉၶႃႈယဝ်ႉ ၾလ် မၼ်းၵေႃႈ ဢမ်ႇလဵၵ်ႉ ဢမ်ႇယႂ်ႇသင်သေ မီး 160 MB ၶႃႈဢေႃႈ ၸၼ်ဢဝ်ငၢႆႈꧦတီႈၼႆႈၶႃႈလႄႈ Antivirus / Internet Security program တွေ က အမျိုး အမည် စုံ လင်လှသလို အသုံးပြုတွေကလည်း
Subscribe to: Post Comments (Atom)


text:
မိူဝ်ႈၼႆႉဝၼ်းထီႉ 01 December 2017 ဝၼ်းသုၵ်းၼႆႉ ပဵၼ်ဝၼ်း AIDS လုမ်ႈၾႃႉ (World AIDS Day) လႄႈ ၵူႈမိူင်းမိူင်းၵေႃႈ လႆႈဢွၼ်ၵၼ်ၸတ်းႁဵတ်း ပၢင်ၵႅဝ်ႈ “ၵူၼ်းတင်းမူတ်း မီးၵႃႈၶၼ်”ၵႂႃႇတင်းလုမ်ႈၾႃႉ၊ ၸွမ်းၼင်ႇလႆႈႁူႉၸွမ်း လွင်ႈမၢတ်ႈမၢႆ AIDS မုၵ်ႉၸုမ်း UN မီးၼၼ်ႉသေ ၵၢၼ်တိတ်းၸပ်းၸိူဝ်ႉမႅင်း တၢင်းပဵၼ် HIV ၼမ်သုတ်း ၼႂ်း 35-မိူင်းၼၼ်ႉ ပႃးမိူင်းႁူမ်ႈတုမ်မျၢၼ်ႇမႃႇ မိူင်းၼိုင်ႈ ၼႆယဝ်ႉ။
မိူၼ်ၼင်ႇတီႈ ဝဵင်းၽႃၵၢၼ်ႉ ၸႄႈမိူင်းၶၢင် ၼၼ်ႉ ယွၼ်ႉဝႃႈပဵၼ်ပိုၼ်ႉတီႈဢွၵ်ႇၶမ်းသေ ၵူၼ်းလၢႆတီႈလၢႆတၢင်း ယူႇသဝ်းၼမ်လႄႈ လုၵ်ႉတီႈ ၵၢၼ်ၸႂ်ႉတိုဝ်းယႃႈမဝ်းၵမ် လႄႈ ၵၢၼ်ႁွမ်းသွင်(ၵႃႇမ) ၸၼ်ႉၼိုင်ႈသေ ႁဵတ်းႁႂ်ႈပဵၼ်ပိုၼ်ႉတီႈ တိတ်းၸပ်းၸိူဝ်ႉမႅင်းတၢင်းပဵၼ် HIV ၼမ်ၶိုၼ်ႈ၊ ၽၢႆႇၼိုင်ႈၵူၼ်းပဵၼ် HIV ၶဝ်ၵေႃႈ လႆႈႁူပ်ႉတၢင်းယၢပ်ႇၽိုတ်ႇဝႆႉသေ သမ်ႉၶၢတ်ႇၵၢၼ်လူလွမ် ဝႆႉပႃးထႅင်ႈ ၼႆယဝ်ႉ။
ၸဝ်ႈတႃႇၼ ၼွၵ်ႈမိူင်း ၸိူဝ်းလူလွမ်ၸွႆႈထႅမ်ငိုၼ်းတွင်း ပၼ်တႃႇၵႃႈယႃႈယႃ လႄႈ ၵူၼ်းတိတ်းၸဵပ်းၸိူဝ်ႉမႅင်း HIV ဢၼ်ၸွႆႈထႅမ်ဝႆႉ ၼႂ်းမိူင်းႁူမ်ႈတုမ်မျႃႇမႃႇတႃႇသေႇၼၼ်ႉ လႆႈႁူႉဝႃႈ မိူဝ်ႈလဵဝ်ၼႆႉမီးလွင်ႈထွႆဢွၵ်ႇႁၢင်ႇၵႆ (ယွမ်းလူင်း) ၵႂႃႇလွႆးလွႆးယဝ်ႉလႄႈ ပေႃးထိုင်ၼႂ်းပီႊ-2020 ၸိူဝ်းၼႆႉမႃး တေထိုင်ၶၵ်ႉ ဢမ်ႇမီးၵၢၼ်ၸွႆႈထႅမ်ထႅင်ႈယဝ်ႉ ဝႃႈၼႆ။
ၵူၺ်းၵႃႈ ၼႂ်းမိူင်းႁူမ်ႈတုမ်မျၢၼ်ႇမႃႇ ယၢမ်းလဵဝ်ၼႆႉ မီးလွင်ႈပိုတ်ႇပၢင်ၸႅင်ႈလႅင်း လိူဝ်သေပၢၼ်ၵူႈပွၵ်ႈၼၼ်ႉလႄႈ ပုၼ်ႈတႃႇၵူၼ်းပဵၼ် HIV ၶဝ်တေလႆႈႁပ်ႉယႃႈယႃ လႄႈ ၵၢၼ်ယူတ်းယႃၼၼ်ႉၵေႃႈ ငၢႆႈၶိုၼ်ႈမႃးလိူဝ်ႇၵဝ်ႇသေ ၽၢႆႇလူင်ပွင်ၸိုင်ႈၵေႃႈ တိူဝ်းဢဝ်ပုၼ်ႈၽွၼ်းလူလွမ်မႃး လိူဝ်သေၵဝ်ႇ ဝႃႈၼႆ။
ၵူၼ်းတိတ်းၸပ်းၸိူဝ်ႉမႅင်းတၢင်းပဵၼ် HIV ၼႂ်းလုမ်ႈၾႃႉၼႆႉ ၸွမ်းၼင်ႇၶေႃႈပိုၼ်ၽၢဝ်ႇ မုၵ်ႉၸုမ်းလူင် ၽၢႆႇယူႇလီ လုမ်ႈၾႃႉ (WHO) မီးၼၼ်ႉ တေႃႇထိုင် 2016 ၸမ်သဵင်ႈပီႊၼႆႉ မီးယူႇ 36,7-လၢၼ်ႉ၊ ၵူၺ်းၵႃႈ တေႃႇထိုင်ၵၢင်ပီႊ-2017 ၼႆႉသမ်ႉ ယွမ်းလူင်းၵႂႃႇမီးမွၵ်ႈ 20.9-လၢၼ်ႉၵူၺ်းယဝ်ႉသေ လႆႈႁပ်ႉၵၢၼ်ယူတ်းယႃၵၼ်ဝႆႉယူႇ ၼႆယဝ်ႉ။
မိူင်းႁူမ်ႈတုမ်မျၢၼ်ႇမႃႇၼႆႉ ၼႂ်းၶၢဝ်းတၢင်း 6-ပီႊပူၼ်ႉမႃးၼၼ်ႉ ၵူၼ်းဢၼ်လႆႈတၢႆယွၼ်ႉ ၵၢၼ်တိပ်းၸပ်းၸိူဝ်ႉမႅင်း တၢင်းပဵၼ် HIV/AIDS ၼႆႉ တေလႆႈဝႃႈယွမ်းလူင်းၵႂႃႇ ႁူဝ်ပၢၵ်ႇႁႃႈသိပ်းသွင် (52%) သေယဝ်ႉ ၵူၼ်းပဵၼ် HIV/AIDS ၵေႃႈ ယွမ်းလူင်းၵႂႃႇႁႅင်းတေႉတေႉဝႃႈၼႆ လႆႈႁူႉၸွမ်းၶေႃႈမုၼ်းၶၢဝ်ႇ BBC ၼင်ႇၼႆ။
HIV (Human Immunodeficiency Virus) ဢၼ်ပဵၼ်ၸိူဝ်ႉမႅင်း ႁဵတ်းႁႂ်ႈႁႅင်းၶၢမ်ႇတူဝ်ၵူၼ်းယွမ်းတူၵ်း မဵဝ်းၼိုင်ႈၼႆႉ ၸိူဝ်ႉမႅင်းမၼ်းလဵၵ်ႉႁႅင်းၼႃႇၼႅၼ်ႇ (ဢဝ်တႃတူၺ်းဢမ်ႇႁၼ်)သေ ၸၢင်ႈယႃႉလႅဝ်ပႅတ်ႈလႆႈ သျႄးလ်ၶႆႇလိူတ်ႈၽိူၵ်ႇ ဢၼ်မီးၼႂ်းတူဝ်ၶိင်းႁဝ်းလႄႈ ယွၼ်ႉသျႄးလ်ၶႆႇလိူတ်ႈၽိူၵ်ႇလူႉလႅဝ်ယဝ်ႉသေ ဢမ်ႇႁႄႉၵင်ႈလႆႈ ၸိူဝ်ႉမႅင်း(Virus) တၢင်းၼွၵ်ႈဢၼ်ၶဝ်ႈထိုင်လႄႈ ၸင်ႇပဵၼ်မႃးတၢင်းပဵၼ် AIDS (Acquired immune deficiency syndrome) ၵမ်ႈၼမ်ႉတေဢဝ် AIDS မႃးႁူမ်ႈလေႃးၵၼ်သေ တေႁွင်ႉၵၼ်ဝႃႈ တၢင်းပဵၼ်ဢဵတ်ႇသ် ၼႆယူႇယဝ်ႉ။
တႃႇႁူႉလႆႈငၢႆႈငႅမ်ႈဝႃႈ ပဵၼ် ဢဵတ်ႇသ် ၼႆၼၼ်ႉသမ်ႉ လႆႈမၵ်းမၼ်ႈဢဝ် ၽႅၼ်ႇသီလႅင် ႁဵတ်းပဵၼ်ႁၢင်ႈၶွႆႇၶႂႃပႄ ဝႆႉပဵၼ်ၶိူင်ႈမၢႆ တီႈတွင်းယူႇ၊ သင်ႁၼ် “ၽႅၼ်ႇလႅင်ႁၢင်ႈၶွႆႇၶႂႃပႄ” ၼႆပွင်ႇဝႃႈ ပဵၼ်ၵူၼ်းမီးတၢင်းပဵၼ် HIV လႄႈ AIDS တၢင်းသွင်လွင်ႈ ၼႆယူႇယဝ်ႉ။
ၶေႃႈမုၼ်း / ၶၢဝ်ႇတႆးလွတ်ႈလႅဝ်း


text:
ဝၢႆးပၢင်တိုၵ်းပွတ်းမိူင်းယဵၼ်ယဝ်ႉ ယွၼ်ႉတပ်ႉသိုၵ်း မၢၼ်ႈ ပူၼ်ႉပႅၼ်သုၼ်ႇလႆႈၵူၼ်း၊ ယိုဝ်းတၢႆၵူၼ်းဝၢၼ်ႈ လႄႈပႃႊတီႊသိူဝ်ၽိူၵ်ႇ လူင်းထတ်းတူၺ်း။
ဝၼ်းတီႈ 25/09/13 ၻီႊမွၵ်းၶရႅတ်ႊတိၵ်ႊ ပႃႊတီႊၸၢဝ်းၶိူဝ်းတႆး ႁိုဝ် ပႃႊတီႊသိူဝ်ၽိူၵ်ႇ (SNDP) လူင်းထတ်းတူၺ်း လွင်ႈလုင်းၸၢႆးလဵၵ်း ဢႃႇယု 55 ပီ၊ ဢၼ်ထုၵ်ႇသိုၵ်းမၢၼ်ႈ တိမတ်ႉၵႂႃႇၸွမ်းသေ ၵူၼ်းဝၢၼ်ႈၼႂ်းဝၢၼ်ႈၼႂ်းဢိူင်ႇ ၵႂႃႇႁၼ်တူဝ်တၢႆမၼ်းတီႈ ဝူင်ႈၵၢင်ဝၢၼ်ႈသႃႇလူင် တင်းဝၢၼ်ႈဢၢႆႇ။ ၼွၵ်ႈသေၼၼ်ႉ လူင်းထတ်းတူၺ်းပႃးလွင်ႈ သိုၵ်းမၢၼ်ႈၵႂႃႇဢဝ်ၵိၼ် ၶူဝ်းၶွင်လၢႆၵူၼ်းဝၢၼ်ႈ၊ ႁုပ်ႈဢဝ်ငိုၼ်းၶမ်း ၵူၼ်းဝၢၼ်ႈ တီႈဝၢၼ်ႈဢၢႆႇ။
ၵဵဝ်ႇၵပ်းလွင်ႈလုင်းၸၢႆးလဵၵ်းလႆႈလူႉတၢႆၵႂႃႇၼႆႉ ပူၼ်ႉမႃးမိူဝ်ႈဝၼ်းတီႈ 24/09/13 ပွတ်းၼႂ် သိုၵ်းမၢၼ်ႈ ဢၼ်ၶဝ်ႈတူင်ႉ ၼိုင်ပွတ်းမိူင်းယဵၼ်ၸုမ်းၼိုင်ႈ သွၵ်ႈတဝ်ထိူၼ်ႇလႄႈၵႂႃႇႁၼ်လုင်းၸၢႆးလဵၵ်း တင်းၸၢႆးလိ (ၵူၼ်းဝၢၼ်ႈဢၢႆႇ) တီႈထဵင်ႁႆႈ ၼႂ်းႁႆႈတီႈၼိုင်ႈ ၽွင်းၵႂႃႇႁဵတ်းႁႆႈ။ ပေႃးႁၼ်ၶႃသွင်ၵေႃႉၵေႃႈ သိုၵ်းမၢၼ်ႈလၢၵ်ႈၵွင်ႈယိုဝ်းသႂ်ႇ၊ ၵမ်ႈၽွင်ႈဝႃႈ ယိုဝ်းလွၵ်ႇ၊ ၸၢႆးလိလႅၼ်ႈပၢႆႈလွတ်ႈၵႂႃႇ၊ လုင်းၸၢႆးလဵၵ်း ထုၵ်ႇသိုၵ်းမၢၼ်ႈတိမတ်ႉဢဝ်ၵႂႃႇၸွမ်း။
ၵဵဝ်ႇၵပ်းလွင်ႈၼႆႉ ၵူၼ်းဝၢၼ်ႈၼႂ်းပိုၼ်ႉတီႈၵေႃႉၼိုင်ႈလၢတ်ႈဝႃႈ- ၵွပ်ႈၶဝ်ပဵၼ်ၵူၼ်းဝၢၼ်ႈၵူၺ်းလႄႈ သိုၵ်းမၢၼ်ႈလႅပ်ႈ ယိုဝ်းလွၵ်ႇၵူၺ်း။ ၵူၺ်းၵႃႈ ဢၼ်လုင်းၸၢႆးလဵၵ်း ပၢႆႈဢမ်ႇပူၼ်ႉလႄႈ ထုၵ်ႇသိုၵ်းမၢၼ်ႈတိ။ မိူဝ်ႈဝႃး (24/09/13) ၼႆႉ ၵူၼ်းဝၢၼ်ႈသႃႇဢွၼ်ႇ ၶဝ်ယင်းႁၼ်သိုၵ်းမၢၼ်ႈတင်းလုင်းၸၢႆးလဵၵ်း တီႈဝၢၼ်ႈသႃႇဢွၼ်ႇယူႇၵမ်းၼိုင်ႈ၊ ႁၼ်သိုၵ်း မၢၼ်ႈၶဝ် မတ်ႉဢဝ်လုင်းၸၢႆးလဵၵ်းၵႂႃႇၸွမ်း- ဝႃႈၼႆ။
ထိုင်မႃးဝၼ်းတီႈ 25/09/13 ၵူၼ်းဝၢၼ်ႈၵႂႃႇႁၼ်တူဝ်တၢႆ လုင်းၸၢႆးလဵၵ်း တီႈဝူင်ႈၵၢင်ဝၢၼ်ႈသႃႇလူင် တင်းဝၢၼ်ႈဢၢႆႇ။ ၸွမ်းတူဝ်ၶိင်းမၼ်းမီးႁွႆးမၢၵ်ႇၵွင်ႈၼမ်ဝႆႉ။ ၵူၼ်းဝၢၼ်ႈဝႃႈ ပဵၼ်သိုၵ်းမၢၼ်ႈယိုဝ်းတၢႆ- ၼႆယဝ်ႉ။
လွင်ႈလုင်းၸၢႆးလဵၵ်းလႆႈတၢႆၵႂႃႇၼႆႉ ပဵၼ်ဝၢႆးပၢင်တိုၵ်း သိုၵ်းမၢၼ်ႈတင်းတပ်ႉသိုၵ်းၸိုင်ႈတႆး ပူၼ်ႉမႃးမိူဝ်ႈဝၼ်းတီႈ 23/09/13 ဝူင်ႈၵၢင်ၵုင်းမူင်ႈတင်းမိူင်းယဵၼ်။ ပၢင်တိုၵ်းၼႆႉ သိုၵ်းမၢၼ်ႈယူႇပွတ်းမိူင်းယဵၼ်သေ ဢဝ်ၵွင်ႈလူင်ယိုဝ်းမၢၵ်ႇလူင် တူၵ်းသႂ်ႇဝၢၼ်ႈဢၢႆႇ လင်ႁိူၼ်းလုၵွႆ 2 လင်။ ဝၢႆးပၢင်တိုၵ်းယဝ်ႉ သိုၵ်းမၢၼ်ႈၵႂႃႇႁုပ်ႈဢဝ်လၢႆ ၶူဝ်းၶွင်ၵူၼ်းဝၢၼ်ႈဢၢႆႇ ၶဝ်ႈသၢၼ် 3 တၢင်ပၢႆ၊ ၵႆႇမွၵ်ႈ 10 ၸွႆႉ၊ ၶိုၼ်ႈႁိူၼ်းလႂ်ၵေႃႈၽဵဝ်ႈဢဝ်ၶူဝ်းၵူၼ်းဝၢၼ်ႈတိၵ်းတိၵ်း၊ ၶူဝ်းငိုၼ်း ၶမ်းၵူၼ်းဝၢၼ်ႈၵေႃႈ ၽဵဝ်ႈပႃးၵႂႃႇၽွင်ႈ-ၼႆယဝ်ႉ။
တပ်ႉသိုၵ်းမၢၼ်ႈၸိူဝ်းတူင်ႉၼိုင်ယူႇၼႂ်းထုင်ႉမိူင်းယဵၼ်ယၢမ်းလဵဝ် မီးတပ်ႉၶလယ 68 ၊ ၶမယ 324, 503, 504, 701 ၸိူဝ်းၼႆႉ။ တပ်ႉဢၼ်တူင်ႉၼိုင်ယူႇပွတ်းတွၼ်ႈၼႆႉၵဝ်ႇၵဝ်ႇၼၼ်ႉ ပဵၼ်တပ်ႉ 503, 504, 324 ။
http://shan.panglong.org/news/human-rights/3448-2013-09-26-10-33-44.html


text:
ပပ်ႉမၢႆတမ်းၽိုၼ်ၼႆႉ ပဵၼ်ပပ်ႉတၢႆႇဢႃႇရီႇ ပီႊ 1958 တၢမ်တူဝ် ၸဝ်ႈၼွႆႉ (ၸေႃးယၼ်ႇတ/ငိူၵ်ႈၵၢင်းလၢႆး) ၵေႃႉဢွၼ်တႄႇတင်ႈ လုၵ်ႉၽိုၼ်ႉ
မႃး ၼႂ်းၸိုင်ႈတႆးၼၼ်ႉယဝ်ႉ။ တႅမ်ႈဝႆႉတင်း လိၵ်ႈတႆးသေတႃႉ မၢင်တီႈၵေႃႈ တႅမ်ႈတင်းလိၵ်ႈထႆး။ ပီႈၼွင်ႉတၢင်းမိူင်းထႆးၶဝ် ၶိုၼ်းၶပ်ႉၶိုင်ႁဵတ်းဝႆႉပဵၼ် မူႇလိၵ်ႈ ႁႂ်ႈပဵၼ်လိၵ်ႈတႆးၶေႃၶေႃ။ ယွၼ်ႉပိူဝ်ႈ ပဵၼ်လွင်ႈတၢင်း ဢၼ်ၵိုၵ်းပိုၼ်း ၵၢၼ်လုၵ်ႉၽိုၼ်ႉၸိုင်ႈတႆး မိူဝ်ႈတႄႇႁႅၵ်ႈမၼ်းၼၼ်ႉ ၼႆလႄႈ ၸုမ်းထတ်းလိၵ်ႈသႅၼ်ပၢႆး ၸင်ႇဝူၼ်ႉဝႃႈ ၽူႈလူလိၵ်ႈႁဝ်းၶဝ် ထုၵ်ႇလီႁူႉႁၼ်ၸွမ်းယူႇၼႆ ၸင်ႇလႆႈလူင်းၼႄမႃးၸိူင်ႉၼႆၶႃႈဢေႃႈ။
01-12-1958
မိူဝ်ႈၼႆႉၸတ်းၵၢၼ် ၽူမ်းမ ၵႂႃႇႁဵတ်းၵၢၼ် တၢင်းလွႆဢုၼ်ႈ သိုဝ်ႈမိူင်းၶိတ်ႈ မႄႈၵႅၼ်း၊ မိူဝ်ႈၼႆႉ ပီႈသၢင်ႇလူင်ၶဝ် မႃးတီႈပၢင်၊ ၶမ်ႈၼႆႉ ပၼ်တၢမ်ႇတီႈ ၵၼ်းၸႆး ယဝ်ႉ။
02-12-1958
မိူဝ်ႈၼႆႉ ၸတ်းၵၢၼ် ႁႂ်ႈ လၢႆးဝူင်း ၵႂႃႇတူၺ်းသူၼ်ၵူၺ်ႈ။
03-12-1958
ယူႇၼႂ်းပၢင်သေ ၸတ်းၵၢၼ်၊ မိူဝ်ႈၼႆႉ လႆႈ ၶၢဝ်ႇဝႃႈ ပီႈၼွင်ႉၶၢင် တီႈႁူၺ်ႈဢေႃႈၼၼ်ႉ လၢတ်ႈ တီႈၵူၼ်းၵုင်းသႃႇဝႃႈ ၶႂ်ႈဢုပ်ႇၵုမ်ၵၼ်တင်းႁဝ်း ဝႃႈၼႆ။
04-12-1958
မိူဝ်ႈၼႆႉ ၸတ်းၵၢၼ်ႁႂ်ႈ ဢၢႆႈပၢင်ႇ ၵႂႃႇသွပ်ႇ တူၺ်းလွင်ႈပီႈၼွင်ႉၶၢင် တီႈၵုင်းသႃႇ၊ ပၼ်ၵႂႃႇ ၵွင်ႈ 45 မၢၵ်ႇ 44၊ ပၼ်ဢၶႂၢင်ႉ ၼုမ်ႇသိုၵ်းႁၢၼ် ၶဝ် မိူဝ်းၸႂ်းႁိူၼ်း။
မိူဝ်ႈၼႆႉ ပီႈၼွင်ႉပုင်ႇပႃႇၶႅမ် ၸရေးပုင်ႇၺ၊ ၸၼ်ႇတဝူင်း၊ ပုင်ႇဢၼ်ႈ လႄႈ ပီႈသုမ်း ၶဝ် ပၼ် ဢၵျၢမ်ႇ လွင်ႈၶွၼ်ႇပုင်ႇပႃႇၶႅမ်။ လၢႆးဝူင်းၶဝ် ၶိုၼ်းမႃး၊ လႆႈမႃးၵႂၢႆးတူဝ်႞၊ ဢမ်ႇလိူဝ်လႆႈ သၽႃႇဝတြႃးလႄႈ လႆႈႁဵတ်းၵႂႃႇ။ ၶမ်ႈၼႆႉတင်း (Nanglu King)။
05-12-1958
လႆႈႁူႉဝႃႈ ဢၢႆႈလဵၵ်ႉ လႄႈ မူးလိင်ႇ၊ ဢၢႆႈၼု ၶဝ် ပၢႆႊဢွၵ်ႇၵႂႃႇလႄႈ ႁႂ်ႈၵူၼ်းၸွမ်းၶႆႈ။
မိူဝ်ႈၼႆႉ တႅမ်ႈလိၵ်ႈပၼ် ၸၼ်ႇတဝူင်း ၵႂႃႇ ပၼ်တီႈပူဝ်ႇၶၢင် ပုင်ႇပႃႇၶႅမ်။
06-12-1958
ၼႂ်ၼႆႉ ၸတ်းၵၢၼ် ႁႂ်ႈဢၢႆႈပဝ်း လႄႈ လၢႆး ဝူင်း သွင်ၶႃဢွၼ်ဢဝ် ၸုမ်းၽူမ်းမ ၶဝ် ၵႂႃႇမိူင်း ဢိတ်ႇ၊ လွင်ႈပီႈၼွင်ႉၶၢင် ႁူဝ်ယွတ်ႈ၊ ဢၢႆႈပၢင်ႇၵႂႃႇ ၵုင်းသႃႇၶိုၼ်းမႃး။
07-12-1958
ယူႇၼႂ်းပၢင်ၸတ်းၵၢၼ် လႆႈႁၼ်ၼင်သိုဝ် ၽိမ်း ၸိုဝ်ႈဝႃႈ ၶျၢဝ်းၼိူဝ် လႄႈ ၶူၼ်းမိူင်း။
လၢတ်ႈလွင်ႈၼုမ်ႇသိုၵ်းႁၢၼ် ႁဵတ်းၵၢၼ် တီႈဢွင်ႈလွင်ႈၼၼ်ႉ မီးႁႅင်းၸႂ်မႃးတေႉတေႉ ယဝ်ႉ။
08-12-1958
ပီႈသၢင်ႇၵုင်ႇၼ ဢဝ်ၵွင်ႈလၢႆးၽိုၼ်ႉ မႃး လဝ်း႞၊ ၵွင်ႈ Tommy ဢၼ်ပူႇႁဵင်မိူင်းယွၼ်း ၸွႆႈ ၼၼ်ႉမႃးပၼ်။
09-12-1958
မိူဝ်ႈၼႆႉ ၶုၼ်သၢင်ႇၸွမ်းပီႈၼွင်ႉၵူၼ်းၵႃႉ မိူဝ်းလႄႈ လႆႈပၼ်ငိုၼ်းၵႂႃႇ 1,000 ၊ ပၼ်လိၵ်ႈၵႂႃႇ တီႈၸၢႆးမိၼ်ႉ။
10-12-1958
ၸတ်းၵၢၼ်ၼႂ်းပၢင်။
11-12-1958
ၸတ်းၵၢၼ်ၼႂ်းပၢင်။
12-12-1958
လူင်းၵႂႃႇထူပ်းၵၼ်တင်းသြႃႇၸဝ်ႈၵဵင်းႁၢႆး လႄႈ ႁႂ်ႈသြႃႇၸဝ်ႈၵဵင်းႁၢႆး ၵႂႃႇၵုင်းထဵပ်ႈ၊ ဢဝ်ငိုၼ်း လူႇၵႂႃႇ 1,000။ တၢင်းၸၢႆးထုၼ်းဢေးၶဝ် လႆႈႁူႉ ဝႃႈ ၽၢႆႇမူတ်ႇၶဝ် ၸွႆႈၵၢၼ်ၵႂႃႇထႅင်ႈ ၵုင်းထဵပ်ႈသေ တေလႆႈထူပ်းၵၼ်ထႅင်ႈ ဝၼ်းတီႈ 20 ဝႃႈၼႆ။
မိူဝ်ႈၼႆႉ ၶိုၼ်းမႃးထိုင် ဝဵင်းဝၢႆ လႄႈ တင်း ၵူၼ်းလူင်ၽၢႆႇမူတ်ႇ ၵူၼ်းၶဝ်ႈၵူၼ်းဢွၵ်ႇၼၼ်ႉ ပၼ်ႁႅင်းတေႉတေႉ။ ၶမ်ႈၼႆႉ မႃးၼွၼ်းတီႈလွႆ ၸေႃႈလေႃႈ။
13-12-1958
ၶိုၼ်းၽႅဝ်ပၢင်သေ ၸတ်းၵၢၼ်တၢင်းပုင်ႇ ပႃႇၶႅမ်ၵႂႃႇ။
15-12-1958
မိူဝ်ႈၼႆႉ ၸတ်းၵၢၼ် ႁႂ်ႈဢၢႆႈၼိူင်း ဢွၼ် ဢဝ် ၼုမ်ႇသိုၵ်းႁၢၼ်ၶဝ် ၵႂႃႇသူင်ႇၶူဝ်းတၢင်းမိူင်း ဢိတ်ႇ 50 ၸုမ်ႇ၊ လႆႈၶၢဝ်ႇဝႃႈ ၶၢင် ၶျၢင်း ယၢင်း ၶဝ် တီႈႁူဝ်ယွတ်ႈ တေမႃးတီႈႁဝ်း ဝႃႈၼႆ။ ၸတ်းၵၢၼ် ႁႂ်ႈႁူဝ်ႁၢၼ်လူင် ဝိၺႃး ဢွၼ်ဢဝ်ၼုမ်ႇသိုၵ်းႁၢၼ် ၵႂႃႇတူၺ်း။
16-12-1958
မိူဝ်ႈၼႆႉ သၢင်ႇဝိ ႁူၺ်ႈပဝ်ႈ မႃးလႄႇတီႈ ႁဝ်းသေယဝ်ႉ လၢတ်ႈလွင်ႈတေၵႃႉၶၢႆ ဝႃႈၼႆ။ လၢတ်ႈၵႂႃႇထႅင်ႈ လိူၼ်ၼႆႉ 20 ဝၼ်း ၸင်ႇၵွႆႈၶိုၼ်း လၢတ်ႈၼႄ။
17-12-1958
မိူဝ်ႈၼႆႉ သၢင်ႇသုၶဝ် ၵႂႃႇလွႆတူၵ်းသေၶိုၼ်း မႃး၊ လၢတ်ႈဝႃႈ လွင်ႈပေႃႈမိူင်းသေၼီး လၢတ်ႈ ယဝ်ႉ ဝႃႈၼႆသေ ဢမ်ႇလႆႈသင်မႃး။
မိူဝ်ႈၼႆႉ ၽူႈယိပ်းၵၢၼ်ငဝ်ႈၸုမ်းၶဝ်ၶိုၼ်း မႃး တီႈတပ်ႉတင်ႈၵၼ် လွင်ႈလူၺ်ႈတႃႇတေယွၼ်း ၶိူင်ႈယိပ်းဝႃႈၼႆ။
တင်းမူတ်း တေယွၼ်းသၢမ်သွင်း၊ ပွၵ်ႈ တီႈၼိုင်ႈ တေဢဝ်ႁႃႈႁဵင်၊ လိူဝ်ၼၼ်ႉ တေတူၺ်း သေ ဢဝ်ၵႂႃႇၸွမ်း ဝႃႈၼႆ။ တေလႆႈဢဝ်သေ မိူဝ်း ၼႃႈ ၶိုၼ်းတႅၼ်း ဝႃႈၼႆ။
18-12-1958
မိူဝ်ႈၼႆႉ သိုပ်ႇတင်ႈပၢင်ၵၼ် လွင်ႈထုၵ်ႇ ၼီႈဝႆႉ သီႇသွင်းပၢႆပၢႆလႄႈ တေႁႃသႂ်ႇၼၼ်ႉ ဝႆႉ ပၼ် ၽူႈယိပ်းၵၢၼ်ငဝ်ႈၸုမ်း။ တႅပ်းတတ်းၵႂႃႇ သေ တေလၢတ်ႈၵႂၢမ်း လွင်ႈၶိုၼ်းယိပ်းၼၼ်ႉ ႁႂ်ႈ ၵႂႃႇလၢတ်ႈၵူၼ်းသၢမ်ၵေႃႉ – (1) ပီႈဝိတ်ႉ၊ (2) လုင်း ယီႈ၊ (3) ထုၼ်းဢေး။ မိူဝ်ႈၼႆႉ ငဝ်ႈၸုမ်းမိူဝ်းၵႂႃႇ။
19-12-1958
ယူႇၼႂ်းပၢင်သေ ၸတ်းၵၢၼ်။
20-12-1958
ယူႇၼႂ်းပၢင်သေ ၸတ်းၵၢၼ်။
21-12-1958
ၸတ်းၵၢၼ်ၼႂ်းပၢင်။
22-12-1958
ၸတ်းၵၢၼ်ၼႂ်းပၢင်။
23-12-1958
ၵၼ်းၸႆး ၶဝ် သီႇၵေႃႉ ဢွၵ်ႇပၢႆႊၵႂႃႇ။
24-12-1958
ႁႂ်ႈသၢင်ႇထုၼ်းၶဝ် ၸွမ်းၵႂႃႇတီႈၵျွင်းတေႃႇ လွင်ႈၵၼ်းၸႆး။ ၸတ်းၵူၼ်းၵႂႃႇ 16 ၵေႃႉ ၸွႆႈၽုၵ်ႉ ၽီၵႅမ်ႁူဝ်ပဝ်ႈ။
25-12-1958
ဝၼ်းၶရိသမၢတ်ႉလႄႈ ၵိုတ်းလိုဝ်ႈ။
လႆႈၶၢဝ်ႇဝႃႈ ၵၼ်းၸႆးၶဝ် မီးတီႈပုင်ႇပႃႇၶႅမ်၊ ၶမ်ႈၼႆႉ ထုၼ်းဢေးၶဝ် ၽႅဝ်မႃးတီႈပၢင်။
26-12-1958
ငဝ်ႈၸုမ်းလႆႈယိမ်ငိုၼ်း တီႈပီႈၸၢင်းၶဝ် သေ (2,000 Ks) ပၼ် ၸၢႆးထုၼ်းဢေးၶဝ် ႁဵတ်း ၵၢၼ် ၼႂ်းမိူင်း။ ႁပ်ႉလႆႈလိၵ်ႈ မၶေႃႇလ ဝႃႈမၼ်း ပဵၼ် ႁူဝ်ပဝ်ႈ တၢင်တူဝ်မိူင်းၶၢင် မႃးတၢင်းမိူင်းထႆး သေ တေမႃးလႄႇတီႈႁဝ်း ဝႃႈၼႆ။
27-12-1958
ၸတ်းၵၢၼ်ၼႂ်းပၢင်သေ ၶမ်ႈမႃး 7 မူင်း သွၼ်ၵၼ်ၵၢၼ်တိုၵ်းသိုၵ်းၼႄ ၼုမ်ႇသိုၵ်းႁၢၼ်။
28-12-1958
ၼႂ်ၼႆႉ ပၼ်တၢမ်ႇ ၼၢင်းလူႇ သၢမ်ၶွၼ်ႉ၊ ၼၢင်းမၢတ်ႈ သၢမ်ၶွၼ်ႉ၊ ၼၢင်းမွၼ်း ဢမ်ႇၶၢမ်ႇ ၶွၼ်ႉ ပၢႆႊဢွၵ်ႇၵႂႃႇသေ ႁွင်ႉၵေႃႈ ဢမ်ႇမႃးလႄႈ ပၼ်ဢမိင်ႉတီႈသြႃႇၵျွင်း သၢင်ႇၵႅဝ်ႉ ဝွတ်ႇၸလၢင်း သွၼ်လိၵ်ႈ။ ႁႂ်ႈၼၢင်းမွၼ်း ဢွၵ်ႇၵျွင်းသေၵမ်း႞၊ မိူဝ်ႈလႂ် ပေႃးမၼ်းတၢင်ႇလိၵ်ႈ ဝုၼ်ႇၶၢမ်ႇဢပႅတ်ႈ သေ ငဝ်ႈၸုမ်းမီးလွင်ႈယုမ်ႇယမ်ယဝ်ႉ ၸင်ႇလႆႈ ၶိုၼ်းၶဝ်ႈၵျွင်း။
ၶမ်ႈၼႆႉ ဢၢႆႈပၢင်ႇ လႄႈ ဢၢႆႈပဝ်း မႃး လၢတ်ႈဝႃႈ ၶုၼ်ႁၢၼ်လူင်ၶဝ် ၵႂႃႇႁဵတ်းၵၢၼ်ၼၼ်ႉ ၶိုၼ်းမႃးမူတ်းယဝ်ႉ၊ မီးတီႈလွႆဢုၼ်ႈသေ မိူဝ်ႈ ၽုၵ်ႈတေမႃးၵိၼ်ၶဝ်ႈၶမ်ႈ ဝႃႈၼႆ။
လၢတ်ႈလွင်ႈ ၶၢင်ႁူဝ်ယွတ်ႈ ႁဵတ်းၵူၼ်း လၵ်းလႅမ်ၼိူဝ်ၼုမ်ႇသိုၵ်းႁၢၼ်။
29-12-1958
ၼႂ်ၼႆႉ ဢဝ်ၸလၢင်းၵွင်ႈ ဢၼ်ပိူၼ်ႈၸွႆႈ ထႅမ်မႃး တီႈမုၵ်ႉၸုမ်းၼုမ်ႇသိုၵ်းႁၢၼ်။
30-12-1958
ယူႇၼႂ်းပၢင်ၸတ်းၵၢၼ်။
31-12-1958
မိူဝ်ႈၽုၵ်ႈသမ်ႉပဵၼ် ဝၼ်း (ၶ-သ) 1959 ပီႊမႂ်ႇဝၼ်းၼိုင်ႈယဝ်ႉလႄႈ ၼင်ႇၵႃႊ ၵၢၼ်ငၢၼ်း ၼုမ်ႇသိုၵ်းႁၢၼ်မီးၼၼ်ႉ တေလႆႈမႂ်ႇၸွမ်းပီႊ လီ ၸွမ်းဝၼ်းၸွမ်းယၢမ်း ဢၼ်ဝႃႈၼၼ်ႉ ယုမ်ႇယမ် တေႉတေႉသေ ၽၢႆႇတၢင်းၵၢၼ်ငၢၼ်းၵေႃႈ ၶတ်း ၸႂ်ဢဝ်မႂ်ႇသုင်ယဝ်ႉ။
မိူဝ်ႈၽုၵ်ႈၼႆႉ ပဵၼ်ဝၼ်းပီႊမႂ်ႇ (ၶ-သ) တႃႇ ၸိူဝ်းယုမ်ႇယမ်ယိပ်းတိုဝ်း (ၶ-သ) ၼၼ်ႉယဝ်ႉ။ ၼႂ်းၼႆႉမုၵ်ႉၸုမ်းႁဝ်း ၼုမ်ႇသိုၵ်းႁၢၼ်ၵေႃႈ ၸူမ်း တွၼ်ႈၸွမ်းပီႊမႂ်ႇ (ၶ-သ) ယူႇၼင်ႇၵဝ်ႇ။ ၵွပ်ႈၼႆ လႄႈ တႄႇမိူဝ်ႈလႆႈၶတ်းသၢင်ႈႁၢင်ႈပွင်လွင်ႈၵၢၼ် ၼုမ်ႇသိုၵ်းႁၢၼ်မႃးၼႆႉ ၸဵမ်လီၸဵမ်ႁၢႆႉ ၵူႊသမ်ႇ ၵူႊပိူင်ၼၼ်ႉ ဢဝ်သိမ်းၸလၢင်း တႃႇတေမူၼ်ႊ တေသႂၢင်ႇၸႂ်ၼၼ်ႉ ၸတ်းၵၢၼ်ဝႆႉၶမ်ႈၼႆႉၵမ်း လဵဝ်ယဝ်ႉ။
တႄႇမိူဝ်ႈၶတ်းသၢင်ႈႁၢင်ႈပွင်လွင်ႈၵၢၼ် ၼုမ်ႇသိုၵ်းႁၢၼ်မႃးၼႆႉ လွင်ႈဝႃႈ ယၢပ်ႇယၢၼ်း ၶၢၼ်ၸႂ်ၵေႃႈ ဢမ်ႇမီးတီႈတႅၵ်ႈ၊ ထိုင်မႃးမိူဝ်ႈလဵဝ် ၸွမ်းၼင်ႇႁႃးၵေႃႉတႅမ်ႈလိၵ်ႈ ၶတ်းၸႂ်လႆႈမႃးတႄႇ မုၵ်ႉတႄႇပၢင် တႄႇတပ်ႉသေ ဢဝ်ပုၼ်ႈၽွၼ်း ႁပ်ႉတွၼ်ႈပီႊမႂ်ႇၼႆႉၼႆၵေႃႈ ဢၼ်တေလႆႈယွမ်း ဢဝ် ၼုမ်ႇသိုၵ်းႁၢၼ်ၸိုင်ႈတႆး ၵူမ်ႈယမ်ၼၼ်ႉ ပဵၼ်တီႈပွၵ်ႈသွင်လႄႈ ယိၼ်းၸူမ်းၸွမ်းၵၢၼ် ငၢၼ်း ပုၼ်ႈၵွၼ်းၶေႃၸိုင်ႈတႆးဝႆႉတေႉတေႉ။
ၵႂၢမ်းမိူဝ်ႈၵွၼ်ႇလၢတ်ႈဝႃႈ ပေႃးၸႃႉမီးၵေႃႈ လီတေမႃး ဢၼ်ဝႃႈၼၼ်ႉ လီတႄႉ ပႆႇၸိုင်တေႉ တေႉ သေတႃႉၵေႃႈ ၾၢင်ႁၢင်ႊၼုမ်ႇသိုၵ်းႁၢၼ် တေမိူၼ်ၼင်ႇၵၢင်ၸႂ်ၼၼ်ႉ မီးမႃးဢိတ်းဢီႈ ယဝ်ႉ။ လႆႈဝႃႈလီလိူဝ် ၼႃႈတေၶၢမ်ႈၶူင်းၼၼ်ႉ တေႉတေႉ။
ၼင်ႇႁိုဝ် တၢင်းယၢပ်ႇယၢၼ်းလႄႈ တၢင်း ၶတ်းၸႂ် တေဢမ်ႇႁႂ်ႈလိုမ်းလႆႈၼၼ်ႉ ၸင်ႇတေ ဢဝ်ႁွႆးၵမ်ၸိုမ်းဢွၼ်ႇမၢၵ်ႈၼႆႉ ပၼ်သတိဝႆႉႁင်း တူဝ်ၵဝ်ႇ။
ၼႂ်းတၢင်းလႆႈဢွၼ်ႁူဝ် တႄႇတင်ႈမုၵ်ႉ ၸုမ်းၼုမ်ႇသိုၵ်းႁၢၼ်မႃးၼႆႉ လႆႈၽုၺ်ႇငဝ်ႈၸုမ်း မႃး လၢႆပွၵ်ႈၵေႃႈ တႅမ်ႈၼႄဝႆႉယူႇ ၵႃႈတႂ်ႈၼႆႉ။
(ပ-သ) 2502 ၽၢႆႇတႆး လိူၼ်ၸဵတ်းမႂ်ႇ 1 ၶမ်ႈ၊ တႄႇမိူဝ်ႈၶၢမ်ႈၶူင်း ၵၢင်ၶမ်ႈ 7 မူင်းပၢႆ 45 မဵတ်ႉ။ တီႈၽုၺ်ႇငဝ်ႈၸုမ်း လႄႈ ၵိၼ်ႇၵႅၼ်ႇၵၼ် ၸမ်း တၢင်းဢွၵ်ႇၾင်ႇၶူင်း လႄႈ တီႈၼမ်ႉၵျွတ်ႈ ဢွၼ်ႇ မႃးပွင်ႇၼမ်ႉၶူင်း။
မိူဝ်ႈယၢမ်းၼင်ႇၼၼ်ၼၼ်ႉၸမ်း ၵွမ်ႉဝႃႈ လႆႈၽုၺ်ႇငဝ်ႈၸုမ်း၊ ၶိူင်ႈၽုၺ်ႇငဝ်ႈၸုမ်းၵေႃႈ ဢမ်ႇၸုမ်ႇၵူႈ၊ တေဝႃႈၽႅၼ်ႇတုင်းၵူႊၸိူဝ်းၼၼ်ႉ သမ်ႉပေႃးလႆႈဢဝ်ယွတ်ႈမႆႉယွတ်ႈတွၵ်ႇဢွၼ်ႇ ယွမ်ႉဢဝ်၊ ႁႂ်ႈပေႃးပဵၼ်ဢၼ်လိူင် ဢၼ်ၶဵဝ် ဢၼ် လႅင်ၸိူဝ်းၼၼ်ႉ။ တၢင်းၽၢၼ်တၢင်းၵႅၼ်းၼႆႉ ဢမ်ႇမီးတီႈလၢတ်ႈ၊ ၵူၺ်းၵႃႈ ၼိုင်ႈႁၼ်ၸိူင်ႉၼၼ် ၵေႃႈ ၼိုင်ႈႁႅင်းၸႂ်ယႂ်ႇ ၶတ်းၸႂ်ၵႅၼ်ႇၵႅၵ်းဝႆႉတေႉ တေႉ။
လေႃးၵၼႆႉ တၢင်းၵႅၼ်းတၢင်းမႆႈ တၢင်း ၶၢၼ်ၸႂ်ၼႆႉ မၼ်းဢီးၶဝ်ႈၼႂ်းၸေးၸိမ်ႇတေႉတေႉ ယဝ်ႉ။ ၵူၺ်းၵႃႈ ၼင်ႇႁိုဝ် တေပူၼ်ႉတၢင်းယၢပ်ႇ တၢင်းၵႅၼ်းတၢင်းမႆႈတၢင်းၶၢၼ်ၸႂ်ၼႆႉ ပေႃးဢမ်ႇ ႁႃတၢင်းပူၼ်ႉလွတ်ႈၸိုင် ႁူႉတေလႆႈတုင်းႁပ်ႉဝႆႉ ၼင်ႇၵဝ်ႇ။
ၵူၼ်းမိူင်းၵၢင်ႁဵတ်းဢမ်ႇပဵၼ်ၼႆႉ ၵေႃႉ တႅမ်ႈတိုၼ်းဢမ်ႇယုမ်ႇယမ်။ ၵွပ်ႈၼႆ တူဝ်ၵဝ်ႇ ပူၼ်ႉလွတ်ႈ တၢင်းမႆႈယၢပ်ႇၽိုတ်ႇယဝ်ႉ ၼင်ႇႁိုဝ် ၸိူဝ်ႉၶိူဝ်း လႄႈ ဝၢၼ်ႈမိူင်း ပေႃးတေပူၼ်ႉၸွမ်း တူဝ်ၵဝ်ႇၼၼ်ႉ ယွမ်းဢဝ်ၼႃႈၶႅင်ႈ ႁဵတ်းတမ်ႇ တိူင်းသေ တၵ်းလႆႈလႅၵ်ႈဢဝ်တေႉတေႉယူႇဢၼ် ဝႃႈၼၼ်ႉ ဝၼ်းတီႈ 21-5-1958 မိူဝ်ႈၼႆႉ ယၢမ်း ၼႆႉ တူဝ်ၵဝ်ႇတႅပ်းတတ်းဝႆႉ ၵႅၼ်ႇၵႅၼ်ႇယဝ်ႉ။
ဢွၼ်ဢဝ် ၼုမ်ႇသိုၵ်းႁၢၼ် ၽုၺ်ႇငဝ်ႈ ၸုမ်းပွၵ်ႈတီႈသွင်။ ဝၼ်းမိူဝ်ႈ (ၶ-သ) 18-7-1958 (ပ-သ) 2502 ၽၢႆႇတႆး လိူၼ်ပႅတ်ႇမႂ်ႇ 3 ၶမ်ႈ ၵႃႈတီႈပၢင်ႁူၺ်ႈပူႉ။
ၾၢင်ႁၢင်ႊၽုၺ်ႇငဝ်ႈၸုမ်းၵေႃႈ မိူၼ်မႃး လွႆးလွႆးယဝ်ႉ။
ဢွၼ်ဢဝ် ၼုမ်ႇသိုၵ်းႁၢၼ် ၽုၺ်ႇငဝ်ႈ ၸုမ်း ပွၵ်ႈတီႈသၢမ် တီႈလွႆမၢၵ်ႇဢၢင်ၶၢင် ပၢင်ပႃႇပႅၵ်ႇ။ ပွၵ်ႈၼႆႉ လႆႈတႅပ်းတတ်းပႃး လွင်ႈၽူႈယိပ်း ၵၢၼ်မိူင်းၵႂႃႇ။ ၾၢင်ႁၢင်ႊသိုၵ်းၵေႃႈ မိူၼ်မႃးတေႉ တေႉၵူၺ်းဢမ်ႇၵႃး ၽၢႆႇၵၢၼ်မိူင်းၵေႃႈ မီးၵူၼ်းၸွႆႈ ထႅမ်မႃး။ဝၼ်းၽုၺ်ႇငဝ်ႈၸုမ်းၸမ်း 28-9-1958 ၵၢင်ၶမ်ႈ 7 မူင်း 45 မဵတ်ႉ။
ဢွၼ်ဢဝ်ၼုမ်ႇသိုၵ်းႁၢၼ် လႄႈ ၽူႈယိပ်း ၵၢၼ်ၽၢႆႇမိူင်း ၽုၺ်ႇငဝ်ႈၸုမ်းထႅင်ႈ ပဵၼ်ပွၵ်ႈတီႈသီႇ။ ပွၵ်ႈၼႆ့ ပႃးတင်းႁူဝ်ပဝ်ႈ လုၵ်ႈဢွၼ်ႇၵျွင်းတၵ်ႉၵသူဝ်ႇ ၸိုဝ်ႈဝႃႈ ၸၢႆးထုၼ်းဢေး။ ပေႃးၽုၺ်ႇငဝ်ႈၸုမ်းၼိုင်ႈပွၵ်ႈၵေႃႈ ၾၢင်ႁၢင်ႊသိုၵ်း လႄႈ ၵၢၼ်ငၢၼ်းၵေႃႈ ၶိုၵ်ႉၶမ်ႇမႃးလီမႃးထႅင်ႈတိၵ်းတိၵ်းယဝ်ႉ။ ဝၼ်းၽုၺ်ႇငဝ်ႈၸုမ်းပွၵ်ႈတီႈသီႇၸမ်း (ၶ-သ) 24-11-1958 ၵၢင်ၶမ်ႈ 7 မူင်း 45 မဵတ်ႉ။
ပေႃးၽုၺ်ႇငဝ်ႈၸုမ်းၼိုင်ႈပွၵ်ႈၵေႃႈ ၸႂ်ယႂ်ႇ မႃးၼိုင်ႈပွၵ်ႈ၊ ႁႅင်းသိုၵ်းယႂ်ႇမႃးၼိုင်ႈဢိတ်းသေယဝ်ႉ လွင်ႈၽိုၼ်ႉၶိုၼ်းဢဝ်ၵွၼ်းၶေႃၼႆႉ ႁႅင်းၸႂ် လႄႈ ႁႅင်းၵၢၼ်ၵေႃႈ မၼ်ႈၵႅၼ်ႇၼႅၼ်ႈၼႃမႃးတေႉ တေႉ။
ၸိုင်ႈတႆး လႄႈ ၸိူဝ်ႉၶိူဝ်း တေၵွၼ်းၶေႃ ၵွပ်ႈၵၢၼ်ငၢၼ်းမုၵ်ႉၸုမ်းလႄႈ ၼင်ႇႁိုဝ် တေၸၢင်ႊသိုပ်ႇၶတ်းၸႂ် ၵႂႃႇၼၼ်ႉလႄႈသင်၊ လေႃးၵၼႆႉ ပေႃးမီးၸေးၸိမ်ႇမႃးဢိတ်းဢီႈၵေႃႈ ၸၢင်ႊလိုမ်း ပႅတ်ႈၵၢၼ်ငၢၼ်းလႄႈသင်၊ ဢမ်ႇၼၼ် ၸၢင်ႊဢဝ်တၢင်းၶတ်းၸႂ်ၼၼ်ႉ ဢူၼ်ႈဢွၼ်ႇၵႂႃႇလႄႈသင်၊ ဢမ်ႇၼၼ် ပေႃးလႆႈလီလႆႈပဵၼ်ၵေႃႈ ၸၢင်ႊ လူင်လိုမ်းပႅတ်ႈ တၢင်းယၢပ်ႇယၢၼ်း ၵူႊၸိူဝ်ႉလႄႈသင် ဢမ်ႇၼၼ် လေႃးၵၼႆႉ ပေႃးတူဝ်ၵဝ်ႇ ၵႃႊလၢတ်ႈၵႃႊပဵၼ် ၵႃႊႁဵတ်းၵႃႊလႆႈယဝ်ႉ တၢင်းလၢတ်ႈလႄႈ တၢင်းႁဵတ်းၼၼ်ႉ ၵူဝ်လႆႈပဵၼ်ႁူဝ်ၸႂ်ၽႅၼ်သုင်သေ ဢမ်ႇမီးဝိရိယလႄႈသင်၊ ၸင်ႇလႆႈလူႉတႃၼွၼ်း မိူဝ်ႈဝၼ်းပီႊၵဝ်ႇ သဵင်ႈၶမ်ႈၼႆႉသေ တႅမ်ႈမၢႆပၼ်သတိဝႆႉႁင်းတူဝ်ၵဝ်ႇ။ ၼင်ႇႁိုဝ် တေဢမ်ႇလူင်လိုမ်းပႅတ်ႈ တၢင်းယၢပ်ႇယၢၼ်း ၶၢၼ်ၸႂ်လႄႈ တၢင်းႁဵတ်းၵၢၼ်ၼၼ်ႉ ၽူႈလႂ်ၽႂ်သေဢမ်ႇဝႃႈ ပေႃးႁၼ်ပပ်ႉလိၵ်ႈၼႆႉၸိုင် ၶႅၼ်းတေႃႈ ၶိုၼ်းပၼ်ၵေႃႉတႅမ်ႈလိၵ်ႈ ဢမ်ႇၼၼ် ၸဝ်ႈၶွင်ပပ်ႉလိၵ်ႈသေၵမ်း ဢၼ်ဝႃႈၼၼ်ႉ ၵေႃႉတႅမ်ႈလိၵ်ႈ (ဢမ်ႇၼၼ်) ၸဝ်ႈၶွင်ပပ်ႉလိၵ်ႈ ၸင်ႇလႆႈမီးၵႂၢမ်းၶွပ်ႈၸႂ်ဝႆႉၼင်ႇၼႆ။
ၵေႃႉတႅမ်ႈလိၵ်ႈ ဢမ်ႇၼၼ် ၸဝ်ႈၶွင်ပပ်ႉလိၵ်ႈ
ငိူၵ်ႈၵၢင်းလၢႆး
ၸွမ်ႁၢၼ်လူင်
ၼုမ်ႇသိုၵ်းႁၢၼ်
ၸိုင်ႈတႆး
ငဝ်ႈၸုမ်းၼုမ်ႇသိုၵ်းႁၢၼ်
ပၢင်ပႃႇပႅၵ်ႇ
လွႆမၢၵ်ႇဢၢင်ၶၢင်


text:
ဢူးၸေႃႇလိၼ်းထုတ်ႉ ၵူၼ်းလူင် ၼႂ်း Myanmar Payment Union (MPU) လၢတ်ႈဝႃႈ ၼႂ်းပီႊ 2018 ၼႆႉ ၶႅပ်းထွၼ်ငိုၼ်းသူတ်ႇ (ATM) ၵူႊယေး ငိုၼ်း တေဢူၼ်းငိုၼ်းၸူးၵၼ်လႆႈယဝ်ႉ ၼႆယဝ်ႉ။
မၼ်းလၢတ်ႈဝႃႈ တႃႇတေႁဵတ်းလႆႈၸိူင်ႉၼၼ်ၼၼ်ႉ မိူဝ်ႈလဵဝ်တိုၵ်ႉမႄးလႅၵ်ႈလၢႆႈ ၶႅပ်းဝႂ်မၼ်းယူႇ။ ယဝ်ႉတူဝ်ႈၵႂႃႇ မွၵ်ႈ 90 ဝၢၵ်ႈယဝ်ႉ။ ပေႃးယေးငိုၼ်းၶဝ် မႃးၵပ်းသၢၼ်ၸွမ်းလွၵ်းလၢႆးၼႆႉၵွၼ်ႇ ၶႅပ်းယေးငိုၼ်းၼၼ်ႉ ၸင်ႇတေႉၸႂ်ႉလႆႈ လွၵ်းလၢႆးၼႆႉ ၼႆယဝ်ႉ။
မၼ်းလၢတ်ႈဝႃႈ “လႆႈႁူမ်ႈၵၼ်တင်း ယေးငိုၼ်းငဝ်ႈၸိုင်ႈသေႁဵတ်း။ ၼႂ်းပီႊတေမႃးၼႆႉ ၶပ်ႉၶိုင်ဝႆႉႁႂ်ႈဢဝ်ၶႅပ်းသေ ၸၢႆႇလႆႈငိုၼ်း ၵႃႊၵူႊမဵဝ်းမဵဝ်း။ ပေႃးလၢႆးၼႆႉ ဢွင်ႇမၢၼ်တႄႉ တႃႇဢူၼ်းငိုၼ်းၼႆႉ ဢမ်ႇလူဝ်ႇၵႂႃႇတီႈယေးငိုၼ်း ယဝ်ႉ။ ဢမ်ႇလူဝ်ႇသဵင်ႈ ၶၢဝ်းယၢမ်းၼၼ်ႉၼႃႇ” ၼႆယဝ်ႉ။
မိူဝ်ႈလဵဝ်ၼႆႉ ၵူၼ်းၸႂ်ႉတိုဝ်း ၶိူင်ႈထွၼ်ငိုၼ်းသူတ်ႇ (ATM) မီး သၢမ်လၢၼ်ႉႁႃႈသႅၼ်ပၢႆ။ ပီႊတေမႃးၼႆႉ မုင်ႈမွင်းဝႃႈ ၵူၼ်းၸႂ်ႉတေၼမ်တိူဝ်းမႃးထႅင်ႈ။ ပေႃးမီးၵူၼ်းၸႂ်ႉတိုဝ်းၼမ်မႃးၸိုင် လိူဝ်သေၵၢတ်ႉဢၼ်ၸၢႆႇငိုၼ်းလႆႈၼၼ်ႉ ၸၢင်ႊတိူဝ်းမႃး ၶႅပ်းၸိူဝ်ႉၸိုၵ်း (Credit Card) ဢၼ်ၸႂ်ႉၸၢႆႇလႆႈငိုၼ်း ၼႂ်းမိူင်းၼွၵ်ႈမိူင်း ၸိူဝ်းၼႆႉ ၼႆယဝ်ႉ။
ၵူၼ်းႁဵတ်းၵၢၼ် ၼႂ်းၶမ်ႇပၼီႇ ၵေႃႉ႞လၢတ်ႈဝႃႈ – မိူဝ်ႈလဵဝ်ၼႆႉ ဢူၼ်းၸူးၵၼ်လႆႈ ၶႅပ်းယေးငိုၼ်း ဢၼ်မိူၼ်ၵၼ်ၵွၺ်း ။ ယဝ်ႉၵေႃႈ ပေႃးလႅင်းဢိၼ်ႇတႃႇၼႅတ်ႉတူၵ်းၼႆ ဢူၼ်းငိုၼ်းၵေႃႈ ၸိူင်ႉထိူင်းၼႃႇ။ ပေႃးဢူၼ်းၸူးလႆႈ တီႈယေးငိုၼ်း တၢင်ႇဢၼ်ၼႆၸိုင် ၶႅၼ်းလီ ၼႆယဝ်ႉ။
လႆႈႁူႉဝႃႈ ၼင်ႇႁိုဝ်တေၸႂ်ႉတိုဝ်းၶႅပ်းထွၼ်ငိုၼ်းသူတ်ႇ (ATM) လႆႈပဵင်းမိူၼ်မိူင်းပိူၼ်ႈၼၼ်ႉ ယေးငိုၼ်းငဝ်ႈငုၼ်း တိုၵ်ႉၸႂ်ၶိုင်သၢင်ႈဝႆႉယူႇ။ ဝၢႆးလိုၼ်းမႃး ယႃႇႁႂ်ႈလႆႈ သႂ်ႇၶႅပ်းၶဝ်ႈၼႂ်းၸၢၵ်ႈသေ တေႃႉတႄႉ ယုၵ်ႉၼႄ တီႈၶိူင်ႈၸၢၵ်ႈၵူၺ်းသေ ႁႂ်ႈထွၼ်ငိုၼ်းလႆႈၼၼ်ႉၵေႃႈ တိုၵ်ႉသႂ်ႇသိုဝ်ႉၸၢၵ်ႈမၼ်းဝႆႉယူႇ ၼႆယဝ်ႉ။
ၶေႃႈမုၼ်း / သႅၼ်ပၢႆး


text:
ၶေႃႈပိုၼ်ၽၢဝ်ႇၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးၸိုင်ႈတႆး (တၢင်ႉယၢၼ်း)
ဝၼ်းထိ 24/12/2017
ၸဝ်ႈႁႆႈၸဝ်ႈၼႃးၼႂ်းၸိုင်ႈတႆးပွတ်းႁွင်ႇ၊ပွတ်းၸၢၼ်းလႄႈပွတ်းဢွၵ်ႇႁူမ်ႈၵၼ်သၢၼ်ၶတ်းၽႅၼ်ၵၢၼ်သၢင်ႈၽၢႆႁႅင်းၼမ်ႉၼွင်ၾႃလႄႈၽၢႆၼိူဝ်မႄႈၼမ်ႉၶူင်း
မိူဝ်ႈဝၼ်းထိ 23/12/2017 ၼႆႉၸဝ်ႈႁႆႈၸဝ်ႈၼႃးမိူင်းတႆးသိပ်းၸဵတ်းၸႄႈဝဵင်းမွၵ်ႈ 300 ႁူပ်ႉထူပ်းၵၼ်ၼႂ်းၸႄႈဝဵင်း တၢင်ႉယၢၼ်းၸိုင်ႈတႆးပွတ်းႁွင်ႇသေတုၵ်းယွၼ်းႁႂ်ႈၵိုတ်းပႅတ်ႈၶူင်းၵၢၼ်သၢင်ႈၽၢႆတီႈၼွင်ၾႃလႄႈၽၢႆတင်းမူတ်းၼိူဝ်မႄႈ ၼမ်ႉၶူင်း။
မိူဝ်ႈဝၼ်းထိ 21-22-/12/2017 ၼၼ်ႉၵူၼ်းမိူင်းတၢင်ႉယၢၼ်း၊လႃႈသဵဝ်ႈ၊သႅၼ်ဝီ၊ႁူဝ်ပၢင်ႇ၊ၵူတ်ႉၶၢႆ၊သီႇပေႃႉ၊ၵျွၵ်းမႄး၊ၼမ်ႉၶမ်း၊လၢႆးၶႃႈ၊ၵႄႇသီႇ၊မိူင်းၼၢႆး၊ ၼမ်ႉၸၢင်၊ ၵဵင်းတုင်၊ တႃႈလိူဝ်ႇ၊ မိူင်းၶၢၵ်ႇ၊ မိူင်းၼုင်းလႄႈမိူင်းယွင်း မွၵ်ႈ 300 ဢၼ်လုၵ်ႉမႃးတၢင်းၸိုင်ႈတႆးပွတ်းႁွင်ႇ၊ပွတ်းၸၢၼ်းလႄႈပွတ်းဢွၵ်ႇလႆႈႁူပ်ႉထူပ်းၵၼ်တီႈပၢင်လႅၵ်ႈလၢႆႈၵေႃႁူမ်ႈ သၢင်ႈၸဝ်ႈႁႆႈၸဝ်ႈၼႃးၸိုင်ႈတႆးပွၵ်ႈၵမ်း (4) တီႈဝတ်ႉႁူၺ်ႈၵဵင်ဢိူင်ႇႁူၺ်ႈၵဵင်ၸႄႈဝဵင်းတၢင်ႉယၢၼ်းၸိုင်ႈတႆးပွတ်းႁွင်ႇ။
ၼႂ်းပၢင်ၼၼ်ႉၸဝ်ႈႁႆႈၸဝ်ႈၼႃးဢုပ်ႇဢူဝ်းလႅၵ်ႈလၢႆႈၼႄပၼ်ႁႃတၢင်းယၢပ်ႇၽိုတ်ႇၼႂ်းပိုၼ်ႉတီႈၽႂ်မၼ်းမိူၼ်ၼင်ႇလွင်ႈႁုပ်ႈ သိမ်းတီႈလိၼ်၊လွင်ႈၶုတ်းထၢၼ်ႇႁိၼ်၊ၶုတ်းၶမ်း၊ပႃးၸဵမ်လွင်ႈၽွၼ်းႁၢႆႉၸႃႉလူင် ဢၼ်တေ လႆႈ ၺႃးယွၼ်ႉၶူင်းၵၢၼ် ၽၢႆႁႅင်း ၼမ်ႉ ၼိူဝ်းမႄႈၼမ်ႉၶူင်းသေပၢင်ပွႆးႁူပ်ႉထူပ်းၸဝ်ႈႁႆႈၸဝ်ႈၼႃးတႄႉၵႂႃႇႁဵတ်းတီႈ ဝတ်ႉႁူဝ်မင်းဢိူင်ႇႁူဝ်မင်းၸႄႈဝဵင်း တၢင်ႉယၢၼ်းၸိုင်ႈတႆးပွတ်းႁွင်ႇဝၼ်းထိ 23/12/2017 သေတုၵ်းယွၼ်းႁႂ်ႈၵိုတ်းယိုတ်းၶူင်းၵၢၼ်သၢင်ႈ ၽၢႆၼိူဝ်မႄႈၼမ်ႉ ၶူင်းတင်းမူတ်း။
ၸၢႆးပႃႉၵူၼ်းၼႂ်းပိုၼ်ႉတီႈလႄႈပဵၼ်ၽူႈဢွၼ်ၸတ်းပၢင်ႁူပ်ႉထူပ်းၸဝ်ႈႁႆႈၸဝ်ႈၼႃးၵေႃႉၼိုင်ႈလၢတ်ႈဝႃႈ“ပေႃးႁဵတ်းသၢင်ႈ ၽၢႆၼွင်ၽႃႉ ၼႆၵူၼ်းမိူင်း တၢင်ႉယၢၼ်းႁဝ်းတေလႆႈတုမ်ႉတိူဝ်ႉၵမ်ႉသိုဝ်ႈယွၼ်ႉၼၼ်လႄႈႁဵတ်းပၢင်ႁူပ်ႉ ထူပ်းလႅၵ်ႈလၢႆႈ တၢင်း ယၢပ်ႇ ၼႂ်းပိုၼ်ႉတီႈ ၽႂ်မၼ်းယဝ်ႉၶႂ်ႈႁႂ်ႈၵူၼ်းမိူင်းႁဝ်းႁူႉပၼ်ႁႃမၼ်းသေ တေႁဵတ်းႁိုဝ်ႁူမ်ႈၵၼ်ၵေႈလိတ်ႈတေႃႇသူႈ ပၼ်ႁႃ ၵႂႃႇ မိူဝ်းၼႃႈ။ ၶႂ်ႈမွၵ်ႈလၢတ်ႈထိုင်ပီႈၼွင်ႉ ၵူၼ်းမိူင်းတႆးႁဝ်းၶႃႈထုၵ်ႇလီဢွၼ်ၵၼ်ႁၵ်ႉသႃထိင်းသိမ်းသႃႇၽႃႇဝမိူင်းတႆး ႁဝ်း ထုၵ်ႇ လီဢွၼ်ၵၼ်သၢၼ်ၶတ်းၵၢၼ်သၢင်ႈၽၢႆၵူႈဢၼ်ၼိူဝ်မႄႈၼမ်ႉၶူင်း”ဝႃႈၼႆ။
ၸၢႆးထမ်းဢၢႆးၽူႈဢွၼ်ၸတ်းပၢင်ႁူပ်ႉထူပ်းၸဝ်ႈႁႆႈၸဝ်ႈၼႃးၵေႃႉၼိုင်ႈလၢတ်ႈဝႃႈ”လူင်ပွင်ၸိုင်ႈ ၵေႃႈထုၵ်ႇလီ ထွမ်ႇ ၵၢင် ၸႂ် ပေႃႈမႄႈၵူၼ်းမိူင်းသေၸွႆႈထႅမ်ႈပၼ်ႁႅင်းဢီးၵိုတ်း ၵၢၼ်သၢင်ႈ ၽၢႆၼွင်ၽႃႉ လႄႈၽၢႆၼိူဝ် မႄႈ ၼမ်ႉၶူင်းတင်းသဵင်ႈယွၼ်ႉ ဝႃႈ ၼႂ်းပိုၼ်ႉတီႈလႄႈသင် ၸၼ်ႉမိူင်းတႆးလႄႈသင် ၸၼ်ႉမိူင်းႁူမ်ႈတုမ် ၵေႃႈ ဢမ်ႇ မီးၽွၼ်းလီသင်မၼ်းပဵၼ်ၽွၼ်း လီ တွၼ်ႈ တႃႇ မိူင်းၶႄႇလႄႈမိူင်းထႆးဢၼ်မႃးလူင်းတိုၼ်း လႃးၼႆႉ ၵူၺ်း ၵူၼ်းပိုၼ်ႉတီႈတေႉတေ တေထုၵ်ႇ ၼမ်ႉထူမ်ႈႁိူၼ်း ယေးလႄႈ သူၼ် ႁႆႈ ၼႃး သေထုၵ်ႇ လႆႈၶၢႆႉပၢႆႈၼၼ်ႉၵူၺ်း” ဝႃႈၼႆ။
ၽႅၼ်ၵၢၼ်ၶူင်းၵၢၼ်သၢင်ႈၽၢႆၼိူဝ်မႄႈၼမ်ႉၶူင်းတင်းမူတ်းမီးႁႃႈဢၼ်။ၼႂ်းၼၼ်ႉၼႂ်းမိူင်းယၢင်းၽိူၵ်ႇမီး1 ဢၼ်၊မိူင်းယၢင်း လႅင် 1 ဢၼ်လႄႈၼႂ်းမိူင်းတႆးမီး 3 ဢၼ်ႁူမ်ႈပႃးၶူင်းၵၢၼ်သၢင်ႈၽၢႆၼွင်ၾႃၼိူဝ်မႄႈၼမ်ႉၶူင်း။
ၶူင်းၵၢၼ်ၽၢႆၼွင်ၾႃၼႆႉၶွမ်ႇပၼီႇႁႆႇတရူဝ်ႇၶျႆးၼႃႉ (Hydrochina) မိူင်းၶႄႇၽႅၼ်ၵၢၼ်ႁဵတ်းသၢင်ႈ။ၽၢႆၼွင်ၾႃမႂ်းယူႇဝႆႉၼႂ်း ၵႄႈပိုၼ်ႉတီႈပၼ်ႁႃယုင်ႈယၢင်ႈ။ၼႃႈတၢင်းဢွၵ်ႇမီးၼႃႈတီႈတပ်ႉသိုၵ်းမိူင်းဝႃႉၽွမ်ႉႁူမ်ႈ (UWSA) ၼႃႈတၢင်း တူၵ်းမီး ဢၢင်ႇ ၵဵပ်း ၼမ်ႉလႄႈတပ်ႉသိုၵ်းမၢၼ်ႈပႃးၸဵမ်ၸုမ်းပျီႇတုၸိတ်ႉမၼ်းၸိူဝ်းႁၢင်ႈသိုၵ်းလေႃႇတိုၵ်းၸုမ်းမႅၵ်ႇၵွင်ႈၵၢင်ႇမိူၼ်ပႃႇ တီႇ မႂ်ႇသုင် ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA၊ၸုမ်းၶၢင်လွတ်ႈလႅဝ်း KIA၊ၸုမ်းသိုၵ်းတဢၢင်း TNLA၊ပိူဝ်ႈႁုပ်ႈယိုတ်း ၵုမ်းၵမ် ပိုၼ်ႉတီႈ၊ၸုမ်းမႅၵ်ႇၵွင်ႈၵၢင်ႇၼႂ်းပိုၼ်ႉတီႈၼႆႉပဵၼ်ၸုမ်းဢၼ်ပႆႇလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ၼၼ်ႉယဝ်ႉ။
သင်ဝႃႈႁဵတ်းသၢင်ႈၽၢႆယဝ်ႉၸိုင်ႁႅင်းၾႆးၾႃႉၼွင်ၾႃ 90% ၼႂ်း 1,200 မေႊၵဝတ်ႊၼၼ်ႉတေဢဝ်ဢွၵ်ႇသူင်ႇၸူးမိူင်းၶႄႇသေၵူၼ်းမိူင်းၼႂ်းပိုၼ်ႉတီႈတႄႉတေဢမ်ႇလႆႈႁပ်ႉၽွၼ်းလီသင်လိူဝ်သေတေၺႃးၽေးႁၢႆႉၸႃႉလႄႈၽေးၶဵၼ်ၽၢႆတႅၵ်ႇ ၼၼ်ႉ ယဝ်ႉ။
တွင်ႈထၢမ်
ၸၢႆးပႃႉ (တၢင်ႉယၢၼ်း) +95 (0) 940-376-7836
ၼၢင်းၼူၼ်းႁွမ် +95 (0) 979-298-9714 +95 (0) 942-540-8831
ၸၢႆးၵွင်သႅင် +66 (0) 62-941-9600


text:
ၼႂ်းသဵၼ်ႈမိူင်းၵွတ်းၽၢၼ် ဢေးသျႃး ပီႊ 2015 ၼၼ်ႉ မိူင်းမၢၼ်ႊ ပဵၼ်မိူင်းၵွတ်းၽၢၼ် တီႈသွင် ၼႆ ၸုမ်းဢေးသျႅၼ်းရႅၼ်ႉၵိင်း (Aisan Ranking) ဢၼ်ထတ်းသၢင်ႁၢႆးငၢၼ်း ၵၼ်ႊၵူႊလွင်ႈလွင်ႈ ၶွင် မိူင်းဢေးသျႃးၶဝ် ပိုတ်ႇၼႄဝႆႉ။
ၼႂ်းသဵၼ်ႈ ဢေးသျႅၼ်းရႅၼ်ႉၵိင်း ဢၼ်ဢိင်ၼိူဝ် GDP သေ သွၼ်ႇၼပ်ႉဝႆႉၼၼ်ႉ ဢႃႇၾၵၢၼ်ႇ ၼိသ်ႇတၢၼ်ႇ ပဵၼ်မိူင်းၵွတ်းၽၢၼ်လိူဝ်ပိူၼ်ႈ ၼႂ်းလိုမ်လိၼ်ဢေးသျႃးသေ မိူင်းမၢၼ်ႊ ပဵၼ်တီႈ သွင်။ ၵူၼ်းမိူင်းမၢၼ်ႊၼိူင်ႈၵေႃႉၼႆႉ ၼိူင်ႈပီႊလႂ် ၵွၺ်းႁဵတ်းဢွၵ်ႇလႆႈၵုၼ်ႇ ဢၼ်ၵိုင်ႇ 1,711 တေႃႇလႃႇၵွၺ်းၼႆ ၼႂ်းၽိုၼ်ႁၢႆးငၢၼ်း ၸီႉၼႄဝႆႉ။ ၾၢႆႇၸတ်းၵၢၼ် ပၢႆးမၢၵ်ႈမီး တူၵ်းတႅမ်ႇၽိတ်းပိူင်ႈ ၼႆႉ ပဵၼ်လွင်ႈတၢင်း ပိူင်လူင်ဢၼ်ၼိူင်ႈ ႁဵတ်းႁႂ်ႈ မိူင်းမၢၼ်ႊ ၵွတ်းၽၢၼ်ၼႆယဝ်ႉ။
မိူင်းပင်းၵလႃးတဵသျ်ႉ ဢၼ်တၢင်းၵႂၢင်ႈ ၸိုင်ႈမိူင်းၶဝ်ၵွၺ်းမီး ၼိူင်ႈပုၼ်ႈၼႂ်းသၢမ်ပုၼ်ႈ မိူင်းမၢၼ်ႊ ၊ ႁူဝ်ၼပ်ႉၵူၼ်းၶဝ် မီးၼမ်လိူဝ် မိူင်းမၢၼ်ႊ သၢမ်ပုၼ်ႈသေ ၼိူင်ႈၵေႃႉလႂ်ၼိူင်ႈပီႊ ႁဵတ်းဢွၵ်ႇလႆႈၵုၼ်ႇသိၼ် ဢၼ်ၵိုင်ႇ 2,083 တေႃႇလႃႇၼၼ်ႉ ပဵၼ်မိူင်းၵွတ်းၽၢၼ် တီႈသၢမ် ၼႂ်းဢေးသျႃး၊ မိူင်းဢိၼ်ႇတူဝ်ၼီးသျႃးၼႆႉ ၼိူင်ႈၵေႃႉလႂ် ႁဵတ်းဢွၵ်ႇလႆႈၵုၼ်ႇသိၼ် ဢၼ်ၵိုင်ႇ 5,214 တေႃႇလႃႇသေ ၼမ်လိူဝ်မိူင်းမၢၼ်ႊ 3,503 တေႃႇလႃႇ ၊ လိူဝ်ၼၼ်ႉ ၸွမ်းၼင်ႇ ၽိုၼ်ႁၢႆးငၢၼ်း မိူဝ်ႈၾႅပ်ႇဝႃႇရီႇ 24 ဝၼ်း ပီႊ 2016 ၶွင် Global Finance Magazine ဢၼ်ၵမ်ႉထႅမ်ႁဵတ်းပၼ် ၽိုၼ်ႁၢႆးငၢၼ်းတင်းလုမ်ႈၾႃႉ ၊ သဵၼ်ႈၾၢႆႇၵႃႉၶၢႆ လႄႈ GDP ၊ ၶၢဝ်ႇၾၢႆႇငိုၼ်းတွင်းလုမ်ႈၾႃႉ ၸိူဝ်းၼၼ်ႉ ပိုတ်ႇၼႄဝႃႈ ၼႂ်းလုမ်ႈၾႃႉ 185 မိူင်း ၼၼ်ႉ မိူင်းဢႃႇၾရီႉၵႃႉပွတ်းၵၢင် ပဵၼ်မိူင်းၵွတ်း ၽၢၼ်လိူဝ်ပိူၼ်ႈ တီႈၼိူင်ႈသေ ၶွၼ်ႇၵူဝ်ႇ ၊ မႃႇလႃႇဝီႇ ၶဝ် ၵပ်းတၢမ်းၵၼ်ဝႆႉ။ မိူင်းမၢၼ်ႊ ပဵၼ်မိူင်းၵွတ်းၽၢၼ်လိူဝ်ပိူၼ်ႈ ၼႂ်းလုမ်ႈ ၾႃႉ မၢႆ(55)သေ ဢၼ်ၽၢၼ်လိူဝ်မိူင်းမၢၼ်ႊၼႆႉ မီး 54 မိူင်းၵွၺ်းၼႆယဝ်ႉ။
မိူင်းၶႃႇတႃႇ ဢၼ်မီးၼႂ်းလိုမ်လိၼ်ဢေးသျႃး ဢၼ်ပဵၼ်လိုမ်လိၼ်ယႂ်ႇလိူဝ်ပိူၼ်ႈသုတ်း ၊ ဢၼ်မီးႁူဝ်ၼပ်ႉၵူၼ်းၼမ်လိူဝ်ပိူၼ်ႈသုတ်း ၼၼ်ႉ ပဵၼ်မိူင်းမၢၵ်ႈမီးလိူဝ်ပိူၼ်ႈ ၼႂ်းလုမ်ႈ ၾႃႉသေ တၢင်ႇၸိုင်ႈမိူင်း ၼႂ်းဢေးသျႃး တင်းၼမ်တင်းလၢႆတႄႉ ပဵၼ်မိူင်းၵွတ်းၽၢၼ် ဝႆႉယူႇယဝ်ႉ။
ၸွမ်းၼင်ႇ ၸၼ်ႉမၵ်းမၼ်ႈ ၶွင် Global Finance ၼၼ်ႉ ဢိင်ၼိူဝ် GDP(PPP) ၶွင် ၸိုင်ႈမိူင်းၼိူင်ႈမိူင်းသေ သွၼ်ႇၼပ်ႉမၵ်းမၼ်ႈ တႅၵ်ႈသဵင်ႇႁၢင်ႇပိူင်ႈၵၼ် ၸၼ်ႉယူႇသဝ်းၵူၼ်း၊ ၵႃႊၸႂ်ႉၸၢႆႇယူႇသဝ်း ၸိူဝ်းၼႆႉ ၊ လိူဝ်ၼၼ်ႉ ၶၼ်ငိုၼ်း ပီႊဢၼ်သွၼ်ႇၼပ်ႉ လႄႈ ၶိုၼ်းတႅၵ်ႈသဵင်ႇ တင်း PPP သေ ပိုတ်ႇၼႄဝႆႉ တင်းၶၼ်ငိုၼ်းတေႃႇလႃႇ ယၢမ်းလဵဝ်ၼႆယဝ်ႉ။
တေႃႇယီႇယီႇမျိၼ်ႉ ၶူးမေႃလူင် ပေႃးၵၢၼ် ၸၼ်ႉၸွမ်ပၢႆးမၢၵ်ႈမီး တႃႈၵုင်ႈ လၢတ်ႈဝႃႈ "ပေႃးပဵၼ် PPP ၼႆ ယူႇတီႈႁႅင်းသိုဝ်ႉငိုၼ်းသေ မိူင်းမၢၼ်ႊ တေဢမ်ႇၵႃႊၶၼ်ယႂ်ႇတၢၼ်ႇ မိူင်းၵမ်ႇပေႃးတီးယႃး ၊ ၼီႇပေႃး ၶဝ်လႄႈ သိုဝ်ႉလႆႈၼႆၼၼ်ႉ တေလႆႈသွၼ်ႇပႃး ၊ ႁႅင်းသိုဝ်ႉလႄႈၵႃႊၶၼ်ၵေႃႈ တေလႆႈသွၼ်ႇပႃး" ၼႆယဝ်ႉ။
တႃႇသွၼ်ၼပ်ႉ ၸိုင်ႈမိူင်း မၢၵ်ႈမီးလိူဝ်ပိူၼ်ႈ ၼႂ်းလုမ်ႈၾႃႉ ၼၼ်ႉ မီးသွင်ပိူင် ၊ ပိူင်ၼိူင်ႈတႄႉ ဢဝ်လၢႆး GDP သေ တႅၵ်ႈဝႆႉ ဝူၼ်ႉသွၼ်ႇၼပ်ႉ လွင်ႈမၢၵ်ႈမီးသႅၼ်းယႂ်ႇ ၊ ၵူၺ်းၵႃႊ မိူဝ်ႈပိုတ်ႇတီႈ ပွင်ႇ မိူင်းမၢၵ်ႈမီးလိူဝ်ပိူၼ်ႈ ဢၼ်ဝႃႈၼၼ်ႉ ၵမ်ႈၼမ်တႄႉ တေဢဝ်တီႈပွင်ႇဢၼ်ယွမ်းႁပ်ႉလႆႈ လိူဝ်ပိူၼ်ႈတႄႉ မုင်ႉႁေႃႁိူၼ်းၼိူင်ႈလင် ၶွင်ၸိုင်ႈမိူင်းၼိူင်ႈမိူင်း ၼၼ်ႉ မၢၵ်ႈမီးၵႃႊႁိုဝ် ၼႆသေ တႅပ်းတတ်းဢဝ်ၵွၺ်း ၊ ယွၼ်ႉၶေႃႈ ၼၼ်ႉလႄႈ မၵ်းမၼ်ႈ တေၸႂ်ႉတိုဝ်း ၶေႃႈမုၼ်း GDP ငိုၼ်းၶဝ်ႈၵူၼ်းၼိူင်ႈၵေႃႉ ၼႆယဝ်ႉ။
လိူဝ်သေၼၼ်ႉ ဢၼ်လႆႈၸႂ်ႉတိုဝ်း Purchasing Power Parity (PPP) ၼႆႉ ၶဝ်ႈတၢင်းတိုဝ်း မိူဝ်ႈတႅၵ်ႈသဵင်ႇ လွင်ႈပႅၵ်ႈပိူင်ႈ လွင်ႈယူႇသဝ်းၵူၼ်း ၼႂ်းၸိုင်ႈမိူင်းၶဝ်တင်းၼမ်ယဝ်ႉ ၊ ယွၼ်ႉသင်ၼႆ ၽိူဝ်ႇတေၸႂ်ႉတိုဝ်း ၶၼ်လႅၵ်ႈငိုၼ်း ဢၼ်တေ ၸၢင်ႊႁဵတ်းႁႂ်ႈ လွင်ႈပႅၵ်ႇပိူင်ႈငိုၼ်းၶဝ်ႈတေႉတေႉ ၽိတ်းပိူင်ႈၼၼ်ႉ လၢႆး PPP ၼႆႉ သွၼ်ႇၼပ်ႉ ဝူၼ်ႉပႃး ၵႃႊၸႂ်ႉၸၢႆႇ ယူႇသဝ်း လႄႈ ၶၼ်ငိုၼ်း လႅၵ်ႈလၢႆႊ ၶွင်ၸိုင်ႈမိူင်းၼၼ်ႉယဝ်ႉ။
မိူဝ်ႈတႅၵ်ႈသဵင်ႇ ဢဵၼ်ႁႅင်းပၢႆးမၢၵ်ႈမီး ၼႂ်းၵႄႈ ၸိုင်ႈမိူင်းၶဝ်လႄႈ ၊ မိူဝ်ႈလဵပ်ႈႁဵၼ်း ငိုၼ်းၶဝ်ႈ ၵူၼ်းၼိူင်ႈၵေႃႉလႂ်လႄႈသင် ၊ ငဝ်းလၢႆး ယူႇသဝ်း ၼႂ်းၸိုင်ႈမိူင်း ဢမ်ႇၼၼ် မိူဝ်ႈတႅၵ်ႈသဵင်ႇ လၢႆးၸႂ်ႉတိုဝ်း ၶူဝ်းၶွင်တိုၼ်းပဵၼ် လႄႈသင် ၽူႈလူင်ႉလႅၼ်ႇ ပၢႆးမၢၵ်ႈမီးၶဝ် လႆႈၸႂ် လွၵ်းလၢႆးတႅၵ်ႈ ဢၼ်ၼႆႉ လိူဝ်သေ တၢင်ႇဢၼ် ၼႆယဝ်ႉ။
ဢိင်ဢၢင်ႈ ပွင်ႈၵႂၢမ်း ဢေးသျႅၼ်းရႅၼ်ႉၵိင်း သေ
ႁၵ်ႉၶိူဝ်းႁၢၼ် ပိၼ်ႇတႅမ်ႈပဵၼ်လိၵ်ႈတႆး ပႃးၼႂ်း ၽိုၼ်ၶၢဝ်ႇ သႅၼ်ပၢႆး သွႆႉ 4 မၢႆ 5 ဝႆႉယူႇဢေႃႈ။
https://www.facebook.com/voiceoftaivot


text:
ထၢင်ႇႁၢင်ႈၵၼ်ႉၸၼ်
ပပ်ႉလၢႆးငၢၼ်းဢၼ်ၼႆႉ ၸုမ်းၵပ်းသၢၼ်လွင်ႈၼၢင်းယိင်းတႆး လႄႈ ၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ႁူမ်ႈၵၼ်ႁဵတ်း ဢွၵ်ႇမိူဝ်ႈလိူၼ်ၵျၼ်ႇ2002။ ပဵၼ်ပပ်ႉလၢႆးငၢၼ်းဢၼ် ၵဵပ်းၶေႃႈ မုၼ်းဝႆႉ လွင်ႈသိုၵ်းမၢၼ်ႈၵၼ်ႉၸၼ်လူလၢႆၼၢင်းယိင်းလႄႈ လုၵ်ႈဢွၼ်ႇယိင်းတႆး ဢၼ်မီးပႃးႁူဝ်ယွႆႈ 173 လွင်ႈလႄႈ ပေႉၵိၼ်လူလၢႆ တင်းၵႃႇမႃႉ။ တင်းမူတ်းႁူမ်ႈပႃးၼၢင်းယိင်း လႄႈ လုၵ်ႈဢွၼ်ႇ 625ၵေႃႉ ၼႂ်းပီ 1996 ထိုင် 2001။ လၢႆး ငၢၼ်းဢၼ် ၼႆႉပဵၼ်သၢၵ်ႈသေႇ ၼေၸႅင်ႈလႅင်းဝႃႈ သိုၵ်းမၢၼ်ႈၸႂ်ႉတိုဝ်း လွင်ႈပေႉၵိၼ်လူလၢႆ ၼၢင်းယိင်းပဵၼ် “ၶိူင်ႈမိုဝ်းပၢင်တိုၵ်း”သေ ဢဝ်ပေႉၵူၼ်းမိူင်းတႆး။ လိူဝ်းသေၼၼ်ႉ လၢႆးငၢၼ်းဢၼ်ၼႆႉလၢတ်ႈၼေပႃးလွင်ႈ ၼၢင်းယိင်းဢၼ်ၺႃးၵၼ်ႉၸၼ်ၼၼ်ႉ လႆႈတူမ်ႉတိုဝ်ႉပၢႆးတူဝ်၊ ပၢႆးၸႂ် ၵွပ်ႈဢမ်ႇမီး ပၵ်းပိူင်မၢႆမီႈတႃႇတၢင်ႇဢမူႉၼၼ်ႉသေ ဢမ်ႇၵႃး ဢမ်ႇမီးလွင်ႈၵမ်ႉၸွႆႈတၢင်းလူဝ်ႇ ၶိုၵ်ႉၶၵ်ႉတႃႇၶဝ် ၸိူဝ်းၼၼ်ႉပႃး။
ဢဝ်ၽိုၼ်လိၵ်ႈလၢႆးငၢၼ်းလႆႈ - ဢင်းၵိတ်ႉ | တႆး | မၢၼ်ႈ | ၶႄႇ | French | ၵျႃႇမၼ်ႇ | ႁိၼ်ႇတီႇ


text:
ဢုပ်ႇၵုမ်ၵၼ်တီႈလႂ် ပၢင်ၵႅဝ်ႈတီႈလႂ်ၵေႃႈ တေၵႆႉလႆႈငိၼ်း ၶႃႈႁဝ်းလၢတ်ႈလွင်ႈ NCA ယူႇတႃႇသေႇ၊ လွင်ႈလႆႈ လၢတ်ႈၸိူင်ႉၼႆၼႆႉ (1) လိၵ်ႈႁူမ်ႈမၢႆ NCA ၼႆႉပဵၼ်ပိုၼ်ႉထၢၼ်ၵၢၼ်မိူင်း လမ်ႇလွင်ႈတႃႇ ၼႂ်းၶၵ်ႉၵၢၼ်ငမ်းယဵၼ် တွၼ်ႈတႃႇဝၢၼ်ႈမိူင်းဢၼ်ဢမ်ႇမီးဢမ်ႇပဵၼ်။ (2) ဢမ်ႇၽေႃႇၼမ်ႉၽေႃႇတူဝ် လွင်ႈၼႆႉသေ ဢမ်ႇၼၼ် သဵင်ၵွင်ႈတိုၵ်ႉတႅၵ်ႇယူႇၼႆၸိုင် ၵၢၼ်ငမ်းယဵၼ် ဢၼ်ႁဝ်းၶႃႈ ႁဵတ်းယူႇၵူႈလွင်ႈၼႆႉ ဢမ်ႇမီးလွင်ႈဝၢင်းၸႂ်၊ တေႁဵတ်းႁႂ်ႈၽႅဝ်ၵႂႃႇၶိုၼ်း သဵၼ်ႈတၢင်း ယိပ်းၵွင်ႈၵၢင်ႇၵူၺ်း။ (3) ၶေႃႈလႆႈၸႂ် ၼႂ်းလိၵ်ႈႁူမ်ႈမၢႆ NCA ၼၼ်ႉ ဢမ်ႇၸႂ်ႈၵၢင်ၸႂ်ၵေႃႉလဵဝ် ၸုမ်းလဵဝ် ၶဵၼ်ႇတႅမ်ႈဝႆႉ၊ ဢိင်ဢဝ်ၶေႃႈမုလ်း ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းသေ တပ်ႉမတေႃႇ(သိုၵ်းမၢၼ်ႈ) ၊ လူင်ပွင်ၸိုင်ႈ တင်း ၸုမ်းယိပ်းၵွင်ႈၵၢင်ႇ ဢုပ်ႇဢူဝ်းၵၼ်သေၶဵၼ်ႇတႅမ်ႈဝႆႉ ။
လိူဝ်ၼၼ်ႉ ၼႂ်းပိုၼ်းမိူင်းမၢၼ်ႈၼႆႉ ပႆႇယၢမ်ႈမီးမႃး ဢၼ်ပႃးၵူႈၾၢႆႇ ၵူႈပႃႈသေ ႁဵတ်းလိၵ်ႈၵိၼ်ၵႅၼ်ႇႁူမ်ႈၵၼ်၊ လႆႈၸႂ် လူင်းလၢႆးမိုဝ်း ႁူမ်ႈၵၼ်ၸိူင်ႉၼႆ။ NCA ၼႆႉ ပဵၼ်တီႈတင်းလၢႆလႆႈၸႂ် ၶဝ်ႈႁူမ်ႈတူင်ႉၼိုင် လူၺ်ႈ လွၵ်းပိူင်ၻီႊမူဝ်ႊၶရေႊသီႊ ယဝ်ႉ ၶႂ်ႈၸီႉၸမ်ႈၼႄၼင်ႇၼႆ။ ၵွပ်ႈၼၼ် လွင်ႈႁူမ်ႈၵၼ်ႁဵတ်း ႁူမ်ႈၵၼ်သၢင်ႈ ၶဝ်ႈႁူမ်ႈတူင်ႉၼိုင်ၸွမ်း ၼႂ်း NCA ၼႆႉ လႆႈဝႃႈ ၽေႃႇၼမ်ႉၼႄတူဝ် လူၺ်ႈ လွၵ်းပိူင်ၻီႊမူဝ်ႊၶရေသီႊ ၸွမ်းၼင်ႇ ၵၢင်ၸႂ် ၵူၼ်းမိူင်းၼၼ်ႉယဝ်ႉ ။ ထႅင်ႈလွင်ႈၼိုင်ႈၵေႃႈ မုင်ႈမွင်း ၽွၼ်းပၢင်ႈ ၸိူဝ်ႉၸၢတ်ႈ ဝၢၼ်ႈမိူင်းသေ လႆႈၶဝ်ႈႁူမ်ႈပႃး ၶၵ်ႉၵၢၼ်ငမ်းယဵၼ် ဢၼ်လမ်ႇလွင်ႈတႃႇၸိူဝ်ႉၸၢတ်ႈ ဝၢၼ်ႈမိူင်းၼၼ်ႉယဝ်ႉၼႆ ၶႂ်ႈလၢတ်ႈၼင်ႇၼႆ။
ၼႂ်းတွၼ်ႈၵၼ် ပိူင်ပိုၼ်ႉထၢၼ် လိၵ်ႈႁူမ်ႈမၢႆ NCA ၼၼ်ႉ တေလႆႈႁၼ်ပႃး ၶေႃႈလႆႈၸႂ်ၵၼ်ဝႃႈ – “ တႃႇႁူမ်ႈၵေႃႇတင်ႈမိူင်းႁူမ်ႈတုမ် ဢၼ်မီးလွင်ႈႁပ်ႉႁွင်းတဵမ်ထူၼ်ႈ တေဢဝ်ပိုၼ်ႉထၢၼ် ၾႅတ်ႊတရႄႊ တီႊမူဝ်ႊၶရေႊသီႊ ဢၼ်မီးသုၼ်ႇလႆႈတႅပ်းတတ်းႁင်းၶေႃ၊ ၸိူဝ်ႉၸၢတ်ႈၽဵင်ႇပဵင်းပဵၼ်ထမ်း၊ လွင်ႈတီႊမူဝ်ႊၶရေႊသီႊ ပဵၼ်လွၼ်ႉၵႅၼ် ၸွမ်းၼင်ႇ ၼမ်ႉၸႂ်ပၢင်လူင် ၼၼ်ႉသေ မုင်ႈမွင်း တႃႇႁႂ်ႈမိူင်းႁူမ်ႈတုမ်ဢမ်ႇတႅၵ်ႇဢမ်ႇယၢႆႈ၊ လွင်ႈၽွမ်ႉသဵင်ပဵင်းပၢၵ်ႇၸၢဝ်းၶိူဝ်း ဢမ်ႇတႅၵ်ႇဢမ်ႇယၢႆႈ လႄႈ ဢႃႇၼႃႇဝၢၼ်ႈမိူင်း ၵႅၼ်ႇၶႅင်မၼ်ႈၵိုမ်း” – ၼႆသေ တေလႆႈႁၼ် ၶေႃႈလႆႈၸႂ်ၵၼ် ပွၵ်ႈၵမ်းႁႅၵ်ႈ ၼၼ်ႉယဝ်ႉ။
တႃႇလႆႈလွင်ႈငမ်းယဵၼ် ဢၼ်ၵႅၼ်ႇၶႅင်မၼ်ႈၵိုမ်းၼၼ်ႉ – တေလႆႈဢဝ်ပိုၼ်ႉထၢၼ် ဢၼ်ၵၢင်ၸႂ်ၸၢဝ်းၶိူဝ်း တင်းလၢႆၶႂ်ႈလႆႈၼၼ်ႉပဵၼ်လၵ်းသေ တေလႆႈၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်းဢၼ် တင်းလၢႆၶဝ်ႈႁူမ်ႈ။ ပၢင်ဢုပ်ႇဢူဝ်းၵၢၼ်မိူင်းၼၼ်ႉၵေႃႈ တေလႆႈၸတ်းႁဵတ်း ၼႂ်းၼႃႈလိၼ် ဢၼ်တတ်းမၵ်းဝႆႉ တွၼ်ႈတႃႇၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ယူႇသဝ်းဝႆႉ။ ၵွပ်ႈၼၼ်လႄႈ လိၵ်ႈႁူမ်ႈမၢႆ ဢၼ်ၼႆႉ ဢမ်ႇၵွမ်ႉၵႃႈဝႃႈ လႆႈၸႂ်ၵိုတ်းၵၢၼ်တိုၵ်းတေႃးပိူင်လဵဝ် ယင်းမီးလွၼ်ႉၵႅၼ်ၵႂၢမ်းမၢႆ လိူဝ်ၼၼ်ႉၵွၼ်ႇ တေလႆႈလၢတ်ႈၼင်ႇၼႆ။ ၵွပ်ႈၼၼ် ႁဝ်းၶႃႈတေလႆႈပႂ်ႉပႃးသင်၊ တေလႆႈသင်၊ သုၼ်ႇလႆႈ ႁဝ်းၼၼ်ႉ ပႃးဝႆႉႁူဝ်ယွႆႈမၼ်းလႄႈ ႁဝ်းၶႃႈတေလႆႈတိုဝ်းၵမ်ၵႂႃႇ ၸိူင်ႉႁိုဝ်ၼႆ ၵေႃႈပႃးဝႆႉၼႂ်းၼၼ်ႉ။
ၼႂ်းလိၵ်ႈႁူမ်ႈမၢႆ NCA ၼၼ်ႉ ၸၢဝ်းၶိူဝ်းတင်းလၢႆ လႆႈၸႂ်တႅပ်းတတ်းဝႆႉဝႃႈ တေၵေႃႇတင်ႈမိူင်း ႁူမ်ႈတုမ်ၾႅတ်ႊတရႄႊ တီႊမူဝ်ႊၶရေႊသီႊ ဢၼ်ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း လႄႈ ၸၢဝ်းၶိူဝ်း တၢင်ႇမူႇတၢင်ႇၸုမ်း ယိုၼ်ႈယွၼ်း ၼႂ်းဝၼ်းမိူဝ်ႈၼႆႉ။ ၵဵဝ်ႇၵပ်းၵၢၼ်ၵေႃႇတင်ႈ မိူင်း ႁူမ်ႈတုမ် ၾႅတ်ႊတရႄႊ တီႊမူဝ်ႊၶရေႊသီႊ ၼၼ်ႉသေ ယင်းမီးၵႂၢမ်းထၢမ်ဝႃႈ ၾႅတ်ႊတရႄႊ ၸိူင်ႉႁိုဝ် ၼႆထႅင်ႈလူးၵွၼ်ႇ။ ၾႅတ်ႊတရႄႊ ၸိူင်ႉႁိုဝ် ဢၼ်ဝႃႈၼၼ်ႉတႄႉ တေလႆႈႁၼ် တမ်းဝၢင်းၼႄ တႅၵ်ႇလႅင်း ၼႂ်းၶေႃႈႁႅၵ်ႈၼၼ်ႉၵမ်းလဵဝ်၊ ၵေႃႇတင်ႈ မိူင်းႁူမ်ႈတုမ် ၾႅတ်ႊတရႄႊ ၻီႊမူဝ်ႊၶရေႊသီႊ ဢၼ်မီးၶေႃႈႁပ်ႉႁွင်း သုၼ်ႇလႆႈၻီႊမူဝ်ႊၶရေႊသီႊ၊ သုၼ်ႇလႆႈၸိူဝ်ႉၸၢတ်ႈၽဵင်ႇပဵင်း လႄႈသုၼ်ႇလႆႈတႅပ်းတတ်းႁင်းၶေႃ ၸိူဝ်းၼၼ်ႉယဝ်ႉ။
ၸိူဝ်းၼႆႉ ပဵၼ် ပိူင်ၾႅတ်ႊတရႄႊ ဢၼ်ၵူၼ်းမိူင်း ၵူႈၸၢဝ်းၶိူဝ်းၶႂ်ႈလႆႈ၊ တေလႆႈဝႃႈ ပဵၼ်ပိူင်မိူင်းႁူမ်ႈတုမ် ၼၼ်ႉယဝ်ႉ။ ပဵၼ်တိုဝ်ႉတၢင်းလီ တွၼ်ႈတႃႇၸၢဝ်းၶိူဝ်း ၸိူဝ်းၶႂ်ႈၵေႃႇတင်ႈမိူင်းႁူမ်ႈတုမ်ၾႅတ်ႊတရႄႊ ၼၼ်ႉယဝ်ႉ။ တႃႇတေလႆႈမႃး လွင်ႈၼႆႉၵေႃႈ ႁဝ်းၶႃႈတေလႆႈပႂ်ႉပႃးတိုဝ်းၵမ်သင်၊ လွင်ႈထုၵ်ႇမႅၼ်ႈၸိုဝ်ႈၸႂ်ႈလုမ်ႈၾႃႉ တြႃးလေႃးၵ လူင်ၼႆႉၵေႃႈ တိုၼ်းထုၵ်ႇလႆႈပႂ်ႉပႃး လွင်ႈလွတ်ႈလႅဝ်း ၽဵင်ႇပဵင်း ပဵၼ်ထမ်း ၼၼ်ႉယဝ်ႉ။ လိူဝ်ၼၼ်ႉ ပုၼ်ႈၽွၼ်းလူင်သၢမ်ယိူင်ႈ ဢၼ်ပဵၼ်ၽွၼ်းလီ တႃႇၸိူဝ်ႉၸၢတ်ႈ ၽွၼ်းလီမၢၼ်ႈၼၼ်ႉၵေႃႈ တေလႆႈပႂ်ႉပႃးၼၼ်ႉယဝ်ႉ။
ပုၼ်ႈၽွၼ်းဢၼ်ထုၵ်ႇလႆႈႁဵတ်းၸွမ်းသင်၊ သုၼ်ႇလႆႈႁဝ်းတေလႆႈသင်၊ တႃႇလႆႈလွင်ႈမုင်ႈမွင်းႁဝ်းၼၼ်ႉ တေႁဵတ်းႁိုဝ် ႁဵတ်းသၢင်ႈၼႄၼမ်ႉၼႄတူဝ်ၵႂႃႇၸိူဝ်းၼႆႉ လႆႈၸႂ်ၵၼ်ဝႆႉဝႃႈ တေပႆၸွမ်းသဵၼ်ႈတၢင်း လွၵ်းပိူင်ၻီႊမူဝ်ႊၶရေႊသီႊ၊ ႁဵတ်းသၢင်ႈၸွမ်းလၢႆးၵတ်းယဵၼ်၊ ၸႂ်ႉလွၵ်းလၢႆးဢုပ်ႇဢူဝ်းၵႄႈလိတ်ႈ ၸွမ်းၼင်ႇ လွၵ်းလၢႆး “ၽွၼ်းပၢင်ႈဢုပ်ႇဢူဝ်းၵၢၼ်မိူင်းသေ ၵေႃႇသၢင်ႈၵႂႃႇ” ၸဵမ်ၸိူဝ်းၼႆႉ။
လိၵ်ႈႁူမ်ႈမၢႆ NCA ၼႆႉ ၸုမ်းယိပ်းၵွင်ႈၵၢင်ႇ ၵူႈၸၢဝ်းၶိူဝ်း တၵ်းတေလႆႈလူင်းလၢႆးမိုဝ်းၼၼ်ႉယဝ်ႉ။ ဢမ်ႇမီးပၢင်တိုၵ်းသိုၵ်းသိူဝ်လူင် ဢမ်ႇလူဝ်ႇလူင်းလၢႆးမိုဝ်း လိၵ်ႈႁူမ်ႈမၢႆ NCA ၸုမ်းဢၼ်လၢတ်ႈၸိူင်ႉၼႆ ၵေႃႈတိုၵ်ႉမီးယူႇ။
လိၵ်ႈႁူမ်ႈမၢႆ NCA ၼႆႉ ပေႃးဢဝ် ၼႃမ ၸိုဝ်ႈသဵင်ဝႃႈ ပဵၼ်လိၵ်ႈၵိၼ်ၵႅၼ်ႇ ၵိုတ်းယိုတ်းၵၢၼ်တိုၵ်းတေႃးၵၼ် ဝႃႈၼႆသေတႃႉ လွၼ်ႉၵႅၼ်မၼ်းၵႂၢင်ႈလိူဝ်ၼၼ်ႉ၊ လိုၵ်ႉလမ်ႇလိူဝ်ၼၼ်ႉ။ ၵွပ်ႈၼၼ် တိုၼ်းတေလႆႈ လူင်းလၢႆးမိုဝ်းၵူႈမူႇၵူႈၸုမ်းယဝ်ႉ ၶႃႈၶႂ်ႈလၢတ်ႈၸိူင်ႉၼႆ။ ၼႂ်းလိၵ်ႈႁူမ်ႈမၢႆ NCA ၼၼ်ႉ ႁႄႉဝႆႉ၊ ၵင်ႈဝႆႉ၊ ဢိုတ်းႁႅတ်ႉဝႆႉ သုၼ်ႇလႆႈၸၢဝ်းၶိူဝ်း ဢၼ်ဝႃႈၼၼ်ႉ ဢမ်ႇမီးသေတီႈ၊ ပၼ်လႆႈၵႃႈႁိုဝ်ၵေႃႈ ပၼ်ဝႆႉသုၼ်ႇလႆႈ ယူႇၼႆၼၼ်ႉတေလႆႈႁၼ်ယူႇ၊ လွင်ႈၼႆႉ ပေႃးဝႆႉမၢင်ဝၢင်းႁဵဝ်ႇ ၼိူဝ်ၼႆႉၸိုင် မိူၼ်ၵၼ်တင်း သၢၼ်ၶတ်း ပိူင်ၾႅတ်ႊတရႄႊမိူင်းႁူမ်ႈတုမ်ဢၼ် ၵူၼ်းမိူင်းၶႂ်ႈလႆႈ၊ သၢၼ်ၶတ်းပိူင် ၻီႊမူဝ်ႊၶရေႊသီႊ ၼၼ်ႉယဝ်ႉ။ ပေႃးသိုပ်ႇ- ယိပ်းၵွင်ႈၵၢင်ႇသေ ၽႂ်ၵေႃႈၶႂ်ႈႁဵတ်းၸဝ်ႈႁဵတ်းၸွမ် ယူႇႁင်းၽႂ်ႁင်းမၼ်းတႄႉ တေလႆႈမၵ်းမၢႆပဵၼ် ၽူႈဢၼ် ၵွင်လင်သၢၼ်ၶတ်းၵၢင်ၸႂ်ၵူၼ်းဝၢၼ်ႈၵူၼ်းမိူင်း ၼႆၼၼ်ႉယဝ်ႉ။


text:
Friday, September 12, 2014
ၾိင်းၵႂၢမ်း (ယႃႇလိုမ်းပီႈၼွင်ႉတႆး)
မႂ်ႇသုင်ၶႃႈ ပီႈမူၺ်ႁွမ် ၶႃႈဢိူၺ် ĳ ယွၼ်ႉပီႈၼၢင်းၶႃႈႁဝ်ႈယူႇသဝ်းမိူင်းထႆး ၶႂ်ႈလႆႈၵႂၢမ်း သမ်ႉဢမ်ႇႁူႉၸိုဝ်ႈၵႂၢမ်းၼႆၶႃႈလႄႈ မၼ်းႁွင်ႉၼႄ ၶႃႈၼင်ႇၼႆ ဢေႃႈ (ႁဝ်းႁႃးလႆႈမႃးထူပ်း ႁဝ်းႁႃးလႆႈမႃးႁူပ်ႉၵၼ် ) ၼႆၶႃႈဝႃႇ ၶႃႈမေးသႂ်ႇၵီးမၼ်းမၼ်းသေႁႃတူၺ်းသေယဝ်ႉၵေႃႈ ႁိႁိ ၊
ႁႃတူၺ်းသေ တႄႉတႄႉၵေႃႈ ပဵၼ်ၵႂၢမ်း (ၵႃႈပၼ်ၵွင်) ၼႆၼၼ်ႉလႄႈ လႆႈသွၵ်ႈႁႃသေ ႁၼ်ၼႂ်းၶႅပ်း (ယႃႇလိုမ်းပီႈၼွင်ႉတႆး ) ဢၼ်ပဵၼ် ပီႈၼွင်ႉ (ထုင်ႉပၢင်ႇလႅင်းသႂ်) ဢၼ်လုင်းၸၢႆးၾႃႈ ဢွၼ်ၵေႃႇသၢင်ႈဝႆႉ ႁူမ်ႈၸုမ်းသေႁွင်ႉဝႆႉၶႃႈဢေႃႈ ၵႂၢမ်းမၼ်းတေႉ ဢွၵ်ႇၵႂႃႇဢမ်ႇႁိုင်သင်တေႉꧦၼင်ႇၵဝ်ႇၶႃႈ ယွၼ်ႉ ဢွၼ်တၢင်းမီးဝႆႉယူႇ ၶိုၼ်းမွတ်ႇပႅတ်ႇယဝ်ႉၶႃႈလႄႈ ထိုင်ယၢမ်းၼႆႉ ပီႈမူၺ်ႁွမ် သမ်ႉယွၼ်းထိုင်ၶႃႈလႄႈ ၶိုၼ်းလႆႈႁႃမႃးသေ တၢင်ႇ ပၼ်ၶႃႈယဝ်ႉ ၊ ပီႈမူၺ်ႁွမ် လၢတ်ႈ ဝႃႈ တေဢဝ် ႁဵတ်းတႃႇၽုၵ်းၵႃႈ ပီးမႂ်ႇ မိူင်းထႆးၼႆၶႃႈဝႃႇ၊ ပီႈၼွင်ႉ ဢူၺ်းၵေႃႉႁဝ်းၶဝ်ၵေႃႈ ပႂ်ႉပၼ်ႁႅင်းယႂ်ႇၼမ်ꧦထိုင်ပၼ်သေၵမ်းၶႃႈလႄႈၼေႃႈ :)
Subscribe to: Post Comments (Atom)


text:
မႂ်ႇသုင်ၶႃႈ မိူဝ်းၼႆႉၶႃႈႁဝ်းတေမႃးတႅမ်ႈၼေလၢႆးတႅမ်ႈ Script ဢၼ်လႆႈၸိုဝ်ႈဝႃႈ liga ၼၼ်ႉၶႃႈ ပဵၼ်တူဝ်သွၼ်ႉ ယ သွၼ်ႉ ျ လႄႈတူဝ် ဝ ႁွႆႈၶႃႈ သွင်တူဝ်ၼႆႉပေႃႉပေႃႉႁူမ်ႈၵၼ်တေဢွၵ်ႇမႃးပဵၼ် liga ၸိူင်ႉၼႆၶႃႈ။
တူဝ်ယၢင်ႇ ၵျွင်း ၶျွင်း ငျွင်း ပျွင်း ၸိူဝ်းၼႆႉၶႃႈ လၢႆးတႅမ်ႈမၼ်းဢမ်ႇယၢပ်ႇ တူၺ်းၸွမ်းၶႅပ်းႁၢင်ႈၼႆႉၶႃႈ။
ႁၢင်ႈႁႅၼ်းဝႆႉႁၢင်ႈတူဝ်ၾွၼ်ႉဢၼ်တေဢွၵ်ႇမႃးၸိူင်ႉၼႆဝႆႉ။
Script မၼ်းၼႆၵေႃႈမိူဝ်းလႂ်ႁဝ်းပေႃႉ -ျ -ွ ႁႂ်ႈမၼ်းပဵၼ်-ျွ ၶႃႈ
တၢင်ႇၸိုဝ်ႈ Script ဢၼ်ႁဝ်းပွင်ႇၸႂ် တွၼ်ႈတႃႇၶႃႈတႄႉ ၶႃႈတၢင်ႇၸိုဝ်ႈ script မၼ်းဝႃႈ kya_wa ဝႃႈၼႆႉၶႃႈ။ ယဝ်ႉၵေႃႈတႅမ်ႈ script မၼ်းလူင်းၵႂႃႇၸိူင်ႉၼႆ
glyph212 glyph214 -> glyph351 ၾၢႆႇတႅမ်ႈၼၼ်ႉ ဢမ်ႇလူဝ်ႇသႂ်ႇသၶြိပ်ႉသင်လူင်းၵႂႃႇထႅင်ႈၶႃႈ။
တီႈပွင်ႇမၼ်း မိူဝ်းႁဝ်းပေႃႉ glyph212 လႄႈ glyph214 လူင်းၵႂႃႇ ႁႂ်ႈမၼ်းလၢႆႈပိၼ်ႇပဵၼ် glyph351 ဢၼ်ႁဝ်း လႆႈႁဝ်းႁွင်ႉၸႂ်ႉၼၼ်ႉၶႃႈ။
မီးၵႃႈၼႆႉၵူၺ်းသၶြိပ်ႉမၼ်း သိုပ်ႇၼၼ်ႉၵေႃႈၸၢမ်းတူၺ်းလူးဝႃႈမၼ်းၸွင်ႇႁဵတ်းၵၢၼ်ႁိုဝ်?။
မႂ်ႇသုင်ၶႃႈ။


text:
ၶၢဝ်ႇပၢႆးပၺ်ႇၺႃႇ
ပၢင်ၵႅဝ်ႈ ပွႆးဝၼ်းလုၵ်ႈဢွၼ်ႇ တီႈငဝ်ႈၸိုင်ႈလွႆတႆးလႅင်း ၵိုၼ်းၶွၼ်ႈ
- Details
- Created on 12 January 2018
- Written by တႆးလွတ်ႈလႅဝ်း
ပၢင်ၵႅဝ်ႈ ပွႆးဝၼ်းလုၵ်ႈဢွၼ်ႇ ဢၼ်ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ၸတ်းႁဵတ်းတီႈ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း မိူဝ်ႈၼႆႉ ဝၼ်းထီႉ 12 January 2018 ၼႆႉ မီးၽူႈယႂ်ႇၵူၼ်းလူင် ပေႃႈမႄႈၵူၼ်းမိူင်း ၶူးသွၼ် လႄႈ လုၵ်ႈႁဵၼ်း ႁူမ်ႈတင်းမူတ်း 1,113-ၵေႃႉ ၶဝ်ႈႁူမ်ႈ။
ပၢင်ၵႅဝ်ႈ ပွႆးဝၼ်းလုၵ်ႈဢွၼ်ႇ တႄႇယၢမ်းၵၢင်ၼႂ် 08:35-မူင်း ၵႅမ်ႁူဝ်ပဝ်ႈ-2 ၶွင်ႇသီႇဢဝ်ၶိုၼ်းၸိုင်ႈတႆး ၸွမ်ႁၢၼ် ၶိူဝ်းငိုၼ်း မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်လုၵ်ႈဢွၼ်ႇ ၵႂႃႇသၢမ်ၶေႃႈဝႃႈ- လုၵ်ႈဢွၼ်ႇၼႆႉ ပဵၼ်ႁႅင်းမိူင်း ဝၼ်းမိူဝ်းၼႃႈ၊ ပေႃႈမႄႈလူဝ်ႇပၼ်ႁႅင်းလုၵ်ႈလၢၼ် ႁႂ်ႈမီးၸႂ် ၶႂ်ႈသွၼ်လိၵ်ႈလၢႆး၊ ႁႂ်ႈမေႃႁူႉထွတ်ႈမျၢတ်ႈ 4-ယိူင်ႈ ဢၼ်ပဵၼ် ၸိူဝ်ႉၸၢတ်ႈ ဝၢၼ်ႈမိူင်း ၽႃႇသႃႇ သႃႇသၼႃႇ၊ လုၵ်ႈဢွၼ်ႇႁဝ်းဝၼ်းမိူဝ်ႈၼႆႉ တေပဵၼ်ၽူႈယႂ်ႇဝၼ်းမိူဝ်းၼႃႈသေ တေလႆႈပိုင်ႈဢိင် ထွတ်ႈမျၢတ်ႈ 4-ယိူင်ႈ ဢၼ်မီးၵႃႈမီးၶၼ်ၵႂႃႇ ဝၼ်းတႃႈမိူဝ်းၼႃႈ ၼႆယူႇယဝ်ႉ။
ၼွၵ်ႈသေၼၼ်ႉ ၵႅမ်ၽူႈၸတ်းၵၢၼ် ၸုမ်းပွင်ၵၢၼ် ပၢႆးပၺ်ႇၺႃႇ ၶူးသၢႆမိူင်း လႆႈမွၵ်ႇလၢတ်ႈၶေႃႈၵႂၢမ်း လွင်ႈလႆႈပဵၼ်မႃး ပွႆးဝၼ်းလုၵ်ႈဢွၼ်ႇ၊ ၶူးထႆး တၢင်တူဝ်ၶူးသွၼ်သေ မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ် လုၵ်ႈဢွၼ်ႇလႄႈ လွင်ႈလႆႈၸတ်းႁဵတ်းပဵၼ် ပွႆးဝၼ်းလုၵ်ႈဢွၼ်ႇ၊ လုၵ်ႈႁဵၼ်းၵေႃႉၼိုင်ႈ တၢင်တူဝ်လုၵ်ႈႁဵၼ်း မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၶွပ်ႈၸႂ်ၼိူဝ် ၽူႈယႂ်ႇၵူၼ်းလူင် တီႈလႆႈဢွၼ်ႁူဝ် ၸတ်းႁဵတ်းပၼ် ပၢင်ၵႅဝ်ႈပွႆး ၸဵမ်ၸိူဝ်းၼႆႉ ၼႆယဝ်ႉ။
ၼႂ်းပၢင်ပွႆးဝၼ်းလုၵ်ႈဢွၼ်ႇ တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်းၼႆႉ မီးလွင်ႈၶႄႉၶႅင်ႇ တႅမ်ႈပွင်ႈၵႂၢမ်း၊ ဝွၵ်း၊ ၸၼ်ႁၢင်ႈ၊ ထၢမ်တွပ်ႇ၊ လိူၵ်ႈတူဝ်ၼပ်ႉ ၸိူဝ်းၼႆႉသေ ၽူႈယႂ်ႇၵူၼ်းလူင် လႆႈမီးလွင်ႈ ယိုၼ်ႈတွၼ်ႈသူး လုၵ်ႈႁဵၼ်းၵတ်ႉၶႅၼ်ႇ 1, 2, 3 ၊ သူးလဝ်ႇၸႂ် လႄႈ သူးၶတ်းၸႂ်ၵႂႃႇ ၼႆယူႇယဝ်ႉ။
ဝၢႆးပၢင်ၵႅဝ်ႈယဝ်ႉတူဝ်ႈ ၽူႈၶဝ်ႈႁူမ်ႈတင်းသဵင်ႈ မီးလွင်ႈၵိၼ်ၶဝ်ႈ ႁူမ်ႈမူႇၵၼ်သေ မီးလွင်ႈၸႅၵ်ႇၶူဝ်းၶွင်ပၼ် လုၵ်ႈႁဵၼ်း လႄႈ လုၵ်ႈဢွၼ်ႇၵႂႃႇ ဢမ်ႇၵႃး မိူဝ်ႈၼႆႉယၢမ်းၵၢင်ၶမ်ႈၵေႃႈ တေမီးပႃး ပၢင်မူၼ်ႈသိူဝ်း ပုၼ်ႈတႃႇလဝ်ႇမူၼ်ႈတူၼ်ႈၸႂ်ပၼ် လုၵ်ႈဢွၼ်ႇ ဢိၵ်ႇတင်းၵႃႈၵူႈလွင်ႈလွင်ႈ ၼႆယူႇယဝ်ႉ။
ပၢင်ၵႅဝ်ႈ ပွႆးဝၼ်းလုၵ်ႈဢွၼ်ႇ ပီႊ-2018 ၼႆႉ ယူႇတီႈ ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢွၼ်ႁူဝ်ၼမ်းၼႃႈသေ တႄႇဝၼ်းထီႉ-09 ထိုင်ဝၼ်းထီႉ-14 လိူၼ်-January ပီႊ-2018 ၼႆႉ တင်းမူတ်းလႆႈၸတ်းႁဵတ်းၵႂႃႇ 17-ဢွင်ႈတီႈ၊ ႁူင်းႁဵၼ်းၸိူဝ်ႉၸၢတ်ႈ ဢၼ်မီးႁိမ်းလႅၼ်လိၼ် တႆး-ထႆး ၸတ်းႁဵတ်း 6-ဢွင်ႈတီႈ လႄႈ ႁူင်းႁဵၼ်းၸိူဝ်ႉၸၢတ်ႈ ၼႂ်းၼႃႈတီႈ ဢၼ်မီးၼႂ်းမိူင်းတႆးသမ်ႉ ၸတ်းႁဵတ်း 11-ဢွင်ႈတီႈ ၼႆယဝ်ႉ။
တႆးလွတ်ႈလႅဝ်း


text:
Friday, January 2, 2015
Script ပူတ်းတူင်ႇၶႆႇပႃ ျ
ဝၢႆးသေလႆႈၵိုတ်းလိုဝ်ႈၵႂႃႇၼၼ်ႉ ၵူဝ်လႆႈလိုမ်းၵၼ်ၵႂႃႇ ၵမ်းၼႆႉႁဝ်းဢွၼ်ၵၼ်မႃးလိုမ်ႉတူၺ်းလၢႆးတႅမ်ႈသၶြိပ်ႉ မၼ်းထႅင်ႈ တေလႆႈၽိုၼ်ႉၶိုၼ်းတၢင်းႁူႉ တေလႆႈတွင်းငၢႆႈ။
လၢႆးမၼ်းၼႆၵေႃႈ ႁႂ်ႈထႅင်ႈသၶြိပ်ႉမၼ်းလူင်းၵႂႃႇထႅင်ႈတီႈ Add Subtitution ဢၼ်ၼႆႉၶႃႈတၢင်ႇၸိုဝ်ႈသၶြိပ်ႉ မၼ်းဝႃႈ kya_un_dot သိုပ်ႇၼၼ်ႉၵေႃႈတဵၵ်းသွၼ်ႉသွင်ၵမ်းၶဝ်ႈၵႂႃႇၼႂ်းသၶြိပ်ႉၼၼ်ႉ ၵႂႃႇတဵၵ်းတီႈ Edit Glyphs တႃႇ တေႁၼ်လွၵ်းႁၢင်ႈၶူတ်ႉတူဝ်လိၵ်ႈ လိူၵ်ႈႁႃတူဝ်မေႈၵပ်းသွၼ်ႉ glyph (ျ) ဢၼ်မီးတူင်ႇၶႆႇပႃၼၼ်ႉ ယဝ်ႉၵေႃႈ ႁႂ်ႈမၼ်းၵျွၵ်းၶၢႆႉၵႂႃႇၸူး glyph (ျ) ဢၼ်လႆႈပူတ်းတူင်ႇမၼ်းၼၼ်ႉဢွၵ်ႇ တၢင်းတႅမ်ႇတီႈတႅမ်ႈဝႆႉ Context Before|Context After ၼၼ်ႉၵေႃႈႁႂ်ႈလႆႈဢဝ်ၸိုဝ်ႈဢၼ်လႆႈတၢင်ႇဝႆႉတီႈ Glyph Groups ၼၼ်ႉမႃးသႂ်ႇၶႃႈ တူၺ်းဢဝ်ၸွမ်းၶႅပ်းႁၢင်ႈဢၼ်လႆႈဢဝ်မႃးလူင်းဝႆႉၼၼ်ႉၶႃႈ။
ပေႃးယဝ်ႉယဝ်ႉၵေႃႈယႃႇလိုမ်းလၢၵ်ႈၸၼ်ၵႂႃႇဝႆႉတၢင်းသၢႆႉတီႈ Standard Ligature   ၼၼ်ႉၶႃႈ သိုပ်ႇ ၼၼ်ႉၵေႃႈယႃႇလိုမ်း Export project ယဝ်ႉၵေႃႈ Shipfont ဝႆႉၸွမ်း ယဝ်ႉၵေႃႈၵႂႃႇၸၢမ်းတူၺ်းၶႃႈဝႃႈမၼ်းၸွင်ႇ ပူတ်းတူင်ႇၶႆႇပႃယဝ်ႉႁိုဝ်။
ပေႃးယဝ်ႉၵေႃႈၸၢမ်းတူၺ်းဝႃႈၸွင်ႇမၼ်းႁဵတ်းၵၢၼ်မိူၼ်ၼႆႁိုဝ် ၵမ်ႉတွၼ်ႈဢၼ်တေသိုပ်ႇမႃးထႅင်ႈၼၼ်ႉ ၶႃႈႁဝ်း တေမႃးတႅမ်ႈပၼ်ထႅင်ႈ Script မေႈၵပ်းသွၼ်ႉ ၵ+ျ ဢၼ်တေလေႃးမေႈၵပ်းငဝ်ႈ ဢေ လႄႈ ဢႄ ၶႃႈ ၵွပ်ႈပိူဝ်ႈ ဝႃႈသၶြိပ်ႉမၼ်းတေပဵၼ်ဝႆႉၸိူင်ႉၼႆ ၸိူင်ႉၼင်ႇႁဝ်းလူဝ်ႇတႅမ်ႈဝႃႈ ၵျေႃႇ ႁဝ်းတေလႆႈတႅမ်ႈၸိူင်ႉၼႆၶႃႈ ၵ+ျ+ေ+ႃ+ႇ လၢႆးမၼ်းတေဢမ်ႇယၢပ်ႇၶႃႈ ပႂ်ႉသိုပ်ႇတူၺ်းၸွမ်းၵၼ်ထႅင်ႈ။
မႂ်ႇသုင်ၶႃႈ။


text:
ပလိၵ်ႈမၢၼ်ႈ ဝဵင်းတႃႈၶီႈလဵၵ်း တီႉလႆႈၵူၼ်းထႆး ဢၼ်ပၢႆႈတၢင်းၽိတ်းမိူင်းထႆးၶဝ်ႈမိူင်းတႆး မူၵ်းယူႇ ၼႂ်းတႃႈၶီႈလဵၵ်းၼၼ်ႉ ယိုတ်းလႆႈပႃးၶိူင်ႈၸႂ်ႉၶူဝ်းတိုဝ်း တႃႇႁဵတ်း ယႃႈမဝ်းၵမ် တင်းၼမ်။
ဝၼ်းတီႈ 25/11/2017 သိုဝ်ႇၶၢဝ်ႇ Maesai news ပိုၼ်ၽၢဝ်ႇဝႃႈ ၸဝ်ႈၼႃႈတီႈပလိၵ်ႈမၢၼ်ႈ ဝဵင်းတႃႈၶီႈလဵၵ်း ၵပ်းသၢၼ်တင်းပလိၵ်ႈထႆးသေ တီႉၺွပ်းလႆႈ ၸၢႆးသရႃႊဝုတ်ႊ ၵူၼ်းမႄႈသၢႆ ဢၼ်ပၢႆႈတၢင်းၽိတ်းၼႂ်းမိူင်းထႆးသေ တင်ႈႁူင်းႁဵတ်းယႃႈတီႈတႃႈၶီႈလဵၵ်း ။
ၸဝ်ႈၼႃႈတီႈ ၶဝ်ႈသွၵ်ႈတဝ်တီႈႁိူၼ်း တီႈႁိမ်းဝၢၼ်ႈမႄႈၶၢဝ် ၸႄႈတွၼ်ႈတႃႈၶီႈလဵၵ်း ယိုတ်းလႆႈယႃႈ ဢႆႊသ် ၼပ်ႉႁူဝ်ၵီႊလူဝ်ႊ ၊ ၶိူင်ႈၸႂ်ႉၶူဝ်းတိုဝ်းတႃႇႁဵတ်းယႃႈၸိူဝ်းၼႆႉ လိူဝ်ၼၼ်ႉယိုတ်းလႆႈၵႃး 1 လမ်း ၼိူဝ်ၶူဝ်မိုတ်ႈၵိုဝ်း တႃႈၶီႈလဵၵ်း – မႄႈသၢႆ။
သိုဝ်ႇၶၢဝ်ႇ Maesai news ပိုၼ်ၽၢဝ်ႇထႅင်ႈ ဝႃႈ – ၸုမ်းၵဵဝ်ႇၶွင်ႈယႃႈမဝ်းၵမ်ၸုမ်းၼႆႉ ပဵၼ်ၸုမ်းၼႅင်ႈ သၢၼ်ၵၼ်တင်း ၸုမ်း ပျီႇတုၸိတ်ႉဢၼ်ယူႇၸွမ်းလႅၼ်လိၼ်တႆး – ထႆး ဝႃႈၼႆ။
ၶေႃႈမုၼ်း / ပၢင်လူင်


text:
မိူဝ်ႈပူၼ်ႉမႃး ဝၼ်းတီႈ 20/8/2015 ဝၢႆးဝၼ်း 1 မူင်း ၼၼ်ႉ ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လႆႈၸတ်းႁဵတ်း ပၢင်ယိုၼ်ႈဢၢပ်ႈပၼ်ပုၼ်ႈၽွၼ်း မေႃသွၼ် လိၵ်ႈတႆး တႃႇတေသွၼ်လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ ပဵၼ်တၢင်းၵၢၼ် ၵႂႃႇတီႈ ႁူင်းႁဵၼ်းၸၼ်ႉသုင် မၢႆ( 4) ပွၵ်ႉၼမ်ႉတုမ် ဝဵင်းၵျွၵ်ႉမႄး ။
တွၼ်ႊတႃႇသွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ႊၸိုင်ႈ ၼႂ်းၸေႊဝဵင်းၵျွၵ်ႉမႄးၼႆႉ တေတႄႇသွၼ်ၵႂႃႇ ဝၼ်းတီႈ 1/9/2015 ၊ မေႃသွၼ်ၸိူဝ်းႁပ်ႉပုၼ်ႈၽွၼ်း သွၼ်လိၵ်ႈတႆး မီးဝႆႉ 33 ၵေႃႉ၊ ၸၢႆး(3) ၵေႃႉ ယိင်း(30) ၵေႃႉ၊ တေတႄႇသွၼ်ၼႂ်း ႁူင်းႁဵၼ်းလူင်ပွင်ႊၸိုင်ႈ ၸိူဝ်းပဵၼ် ႁူင်းႁဵၼ်းၸၼ်ႉငဝ်ႈ မၢႆ(1) တေႃႇ မၢႆ(13) ၊ ႁူင်းႁဵၼ်းၸၼ်ႉၵၢင် မၢႆ(3) ၊ ႁူင်းႁဵၼ်းၸၼ်ႉသုင် မၢႆ(2) မၢႆ(3) မၢႆ(4) ၊ ႁူင်းႁဵၼ်းၸၼ်ႉသုင် မိူင်းတၢင်ႈ ၊ ႁူင်းႁဵၼ်းၸၼ်ႉငဝ်ႈ မၢၼ်ႈၼမ်ႉႁူးတွင်း ၊ မၢၼ်ႈၵွင်းမူး ၊ မၢၼ်ႈၶႃႇ၊ ၶူဝ်တႅၼ်ႈ ၊ ပူးၶႃး ၊ ၼႃးထွၼ်ႇ ၊ ၼႃးမူၼ်း၊ ၼမ်ႉၸေႃႉ၊ ၸွၺ်းၵုင်း၊ ႁူင်းႁဵၼ်းပၵ ဝတ်ႉၵျွင်းယွတ်ႈ ၊ ႁူင်းႁဵၼ်းပၵ ဝတ်ႉၵမ်ႇပေႃးၸၵျွင်းတႆး) ၸိူဝ်းၼႆႉၼႆယဝ်ႉ။
မိူဝ်ႈပူၼ်ႉမႃး ဝၼ်းတီႈ 1/8/2015 ၼၼ်ႉ ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လႆႈၸတ်းႁဵတ်းမႃး ပၢင်ၽိုၵ်းၽွၼ်ႉမေႃသွၼ် တွၼ်ႊတႃႇ မေႃသွၼ်ၸိူဝ်းတေသွၼ် လိၵ်ႈတႆး ၼႂ်းႁူင်းႁဵၼ်းလူင်ပွင်ႊၸိုင်ႈ မေႃသွၼ် ၸၢႆးဢူးၶမ်း ၵေႃႉမႃးၽိုၵ်းၽွၼ်ႉပၼ် တီႈဝတ်ႉၵျွင်းယွတ်ႈ ။
Welcome to
our SLCA Kyaukme's Official Facebook Page
Facebook Page   https://m.facebook.com/slcakyaukme
Email   This email address is being protected from spambots. You need JavaScript enabled to view it.


text:
မႂ်ႇသုင်ၶႃႈ။ ပီမႂ်ႇတႆး 2112 ၼီႈၵေႃႈသူႇႁွတ်ႈထိုင်မႃးယဝ်ႉလႄႈပေႃႈမႄႈပီႈၼွင်ႉၵူၼ်း မိူင်းတႆး ၼႂ်းမိူင်း ဢိၵ်ႇ ၼွၵ်ႈမိူင်းတၢင်းသဵင်ႈ ဢွၼ်မၢင်ႇၸွမ်းၼႃႈၵၢၼ် တႃႇၵေႃႇၸဵင် တႃႇႁပ်ႉၸဵင်ႈ ပီမႂ်ႇ တႆး ယူႇသိုဝ်ႈၽႂ်ႇတၼ်းမၼ်း ။ ၼႂ်းၼင်ႇၼၼ် ၽူႈယႂ်ႇၵူၼ်းလူင်ၼႂ်းၵေႃလိၵ်ႈလၢႆးၵမ်ႈၽွင်ႈ ၸိူဝ်းဢၼ် မီးပုၼ်ႈၽွၼ်းယႂ်ႇသုင်သုတ်းၵေႃႈ ဢွၵ်ႇလိၵ်ႈယိုၼ်ႈထိုင်ႁႂ်ႈပဵၼ်တီႈမၢႆတွင်း ပီမႂ်ႇတႆးသေယဝ်ႉပိုၼ်ၽႄ ၵၼ်ၵေႃႈႁဝ်းၶႃႈလႆႈႁၼ်။ ၼႂ်းၼၼ်ႉ ၶေႃႈတိုၵ်းသူၼ်းပႃးဢၼ်ဝႃႈ ပၢင်ၵုမ်လွင်ႈငမ်းယဵၼ် မိူင်းႁူမ်ႈတူမ် ၸူဝ်ႈပၢၵ်ႇပီ 21 လူင်ၼၼ်ႉၵေႃႈ ၽွင်းပိူၼ်ႈႁဵတ်းသၢင်ႈယူႇ။ ၵွပ်ႈပိူဝ်ႈယိူင်းဢၢၼ်းတွၼ်ႈတႃႇၵေႃႇသၢင်ႈ မိူင်းၾႅတ်ႇတရႄႊ ဢၼ်တေမီးသုၼ်ႇလႆႈၽဵင်ႇပဵင်းၵၼ်ဢၼ်တေမီးသုၼ်ႇၶတ်း သၢင်ႈႁၢင်ႈပွင်ႁင်း ၽႂ်မၼ်း ဢၼ်ဝႃႈၼၼ်ႉတႄႉ ႁဝ်းၶႃႈထုၵ်ႇလီၶဝ်ႈႁူမ်ႈပႃးယူႇၼႆၵေႃႈ မၢင်ၸဝ်ႈမၢင်ၵေႃႉ လႆႈႁၼ် တိုၵ်းသူၼ်းပႃးဝႆႉၼႂ်းၽိုၼ်ယိုၼ်ႈ ပွႆးပီမႂ်ႇၼၼ်ႉၶႃႈၼႃ။
တီႈၼႆႈ ပေႃးႁဝ်းၶႃႈမႃးထတ်းသၢင်တူၺ်းၵၢၼ်မိူင်းငဝ်းလၢႆးဝၼ်းမိူဝ်ႈလဵဝ် ၸွမ်းၼင်ႇၶဝ်ၸဝ်ႈတိုၵ်း သူၼ်းဝႃႈ ၶႂ်ႈႁႂ်ႈၵႂႃႇၶဝ်ႈႁူမ်ႈပႃးၸွမ်းဢၼ်ဝႃႈၼၼ်ႉ ၸွင်ႇႁဝ်းၶႃႈသမ်ႉမီးသုၼ်ႇၶဝ်ႈႁူမ်ႈ ပႃးၸွမ်းၶႃႈႁိုဝ်။ လိူဝ်ၼၼ်ႉဢၼ်ၶဝ်ႁဵတ်းသၢင်ႈယူႇ ပၢင်ၵုမ်ၸူဝ်ႈပၢၵ်ႇပီ 21 ၼၼ်ႉ ၸွင်ႇသမ်ႉၸႂ်ႈ မိူင်းၾႅတ်ႇတရႄႊ ဢၼ်ၸုမ်းၸၢဝ်းၶိူဝ်းႁဝ်းၶႃႈတၢင်းမူတ်းတၢင်းသဵင်ႈ မုင်ႈမွင်းယိုၼ်ႈယွၼ်းမႃးၶၢဝ်းတၢင်း 60-70 ပီ မိူင်းၼၼ်ႉယူႇႁႃႉၼႆ ႁဝ်းၶႃႈတေလႆႈထတ်းသၢင် ၸွမ်းဢၼ်ၼႆႉၼၵ်းၼႃဢိတ်းၼိုင်ႈၶႃႈၼေႃႈ။
ႁဵတ်းသင်လႄႈဝႃႈၼၼ်ၶႃႈလႃႇမိူဝ်ႈလဵဝ် ပၢင်ၵုမ်ၸူဝ်ႈပၢၵ်ႇပီ 21 ၵမ်းထူၼ်ႈသၢမ် ဢၼ်တေ ၸတ်းႁဵတ်း ၼႂ်းလိူၼ် December ၼႆတႄႉ ယုၵ်းယၢင်ႇမၼ်းၽႂ်ၵေႃႈတေႁူႉၸွမ်းယူႇ။ ၵူၺ်းတေပဵၼ်မႃး တႄႉႁိုဝ် ဢမ်ႇပဵၼ်ဢၼ်ဝႃႈၼၼ်ႉတႄႉၵေႃႈ ဢိင်ၼိူဝ်ငဝ်းလၢႆးလႄႈ ဢိင်ၼိူဝ်ၵၢင်ၸႂ်ၽူႈယႂ်ႇၵူၼ်းလူင် လူင်ပွင် ၸိုင်ႈပၢၼ်ဝၼ်းမိူဝ်ႈၼႆႉ။
ၵူၺ်းၵႃႈမိူဝ်ႈပၢင်ၵုမ်ၵမ်းထူၼ်ႈသွင်ၼၼ်ႉမီးၶေႃႈတူၵ်းလူင်း Union Accord မႃး 37 ၶေႃႈ။ ၼႂ်း 37 ၶေႃႈၼၼ်ႉ ပေႃးမႃးတူၺ်းၼႆ ပိူင်ပိုၼ်ႉၵၢၼ်မိူင်း 12 ၶေႃႈ။ၾၢႆႇၵၢၼ်မၢၵ်ႈမီး 11 ၶေႃႈ။ၾၢႆႇၵၢၼ်ၵူၼ်း 4 ၶေႃႈ။ ၾၢႆႇတီႈလိၼ်တၢင်း သိင်ႇဝႅတ်ႉလွမ်ႉသမ်ႉ 10 ၶေႃႈ။ ႁူမ်ႈၵၼ်တေမီး 37 ၶေႃႈ။ၼႂ်း 37 ၶေႃႈ ၼၼ်ႉ ၸွင်ႇသမ်ႉဢဝ်ၵၢင်ၸႂ်ၸိူဝ်းၵႂႃႇၶဝ်ႈႁူမ်ႈပႃးၸွမ်း မိူၼ်ၸိူင်ႉၼင်ႇ EAO ၸုမ်းယိပ်းၵွင်ႈၵၢင်ႇၶဝ်။ ဢဝ်ၸဵမ် RCSS တေႃႇထိုင်လၢႆမူႇလၢႆၸုမ်း ၸိူဝ်းၵႂႃႇၶဝ်ႈႁူမ်ႈၼၼ်ႉ ၽႂ်ဢမ်ႇလႆႈၸႂ်။ ဢမ်ပၼ်ၵၢင်ၸႂ် တွၼ်ႈတႃႇတေလူင်းလၢႆးမိုဝ်း။ ၵူၺ်းၵႃႈႁဵတ်းႁဵတ်းႁႂ်ႈပဵၼ်ၵႂႃႇ။ မိူင်ၸိူင်ႉပႃႇတီႇပၢႆးမိူင်းၼႆၵေႃႈ တႄႇဢဝ်ႁူဝ်သိူဝ် သိူဝ်ၽိူၵ်ႇ ၽႂ်ဢမ်ႇၽွမ်ႉၸွမ်း။
ၵူၺ်းၵႃႈတဵၵ်းႁဵတ်းႁႂ်ႈပဵၼ်ၶေႃႈတူၵ်းလူင်းၵႂႃႇ။ ၸိူင်ႉၼင်ႇ ၼႆၼႆႉ တေၶိုၼ်းမေးၶိုၼ်းလႆႈဢမ်ႇလႆႈဢၼ်ဝႃႈၼၼ်ႉ ဢမ်ႇမီးၶေႃႈတႅပ်းတတ်းဝႆႉ ဢမ်ႇမီးၶေႃႈမၵ်းမၢႆတႅမ်ႈၸွမ်းသင်ဝႆႉ။ တီႈၼႆႈႁဝ်းၶႃႈတေလႆႈၾၢင်ႉႁူႉဢၼ်ၼိုင်ႈဝႃႈ ၽူႈၵိူဝ်းၵုမ်ၸိုင်ႈမိူင်းၼႆႉမၼ်းႁၼ်ထိုင်ၸိူင်ႉၼင်ႇႁိုဝ်ၼႆ မိူဝ်ႈပၢင်ၵုမ်ၵမ်းထိ 1 မိူဝ်ႈပေႃႈမၼ်းဢွၼ်ႁဵတ်း မိူဝ်ႈ 1947 ၼၼ်ႉ မၼ်းၼၢင်းႁၼ်ထိုင်ဝႃႈ ၵူၼ်းၸၢဝ်းၶိူဝ်းဢမ်ႇပႃးၸေးလႄႈဢမ်ႇၸၢင်ႈ မၵ်းမၼ်ႈ ပဵၼ် ၶေႃႈၽွမ်ႉၸႂ်ၼႆ။ၵူၺ်းမိူဝ်ႈလဵဝ်သမ်ႉ ဢၼ်ႁဵတ်းယူႇမိူဝ်ႈလဵဝ်ၼႆႉၶႃႈလူး။ ၸွင်ႇသမ်ႉပႃးမႃး ၸၢဝ်း ၶိူဝ်း ၶဝ်ႈပႃးၸေးယဝ်ႉၶႃႈၼႄႇ။ တေႃႈၼင်ႇၸုမ်းယိပ်းၵွင်ႈၵၢင်ႇ 21 ၸုမ်းၼၼ်ႉ ၵူၺ်းတိုၵ်ႉၶဝ်ႈပႃးမႃး 8 ၸုမ်း။ ၼႂ်း 8 ၸုမ်းၼၼ်ႉၵေႃႈ ယင်းဢမ်ႇၽွမ်ႉၸႂ် မိူၼ်ၵၼ်တၢင်းမူတ်း။ ၼႆႉၵေႃႈတဵၵ်းႁဵတ်း ႁႂ်ႈပဵၼ် ၶေႃႈတူၵ်းလူင်းၵႂႃႇဢၼ်ဝႃႈၼၼ်ႉ ၸွင်ႇထုၵ်ႇလွင်ႈထုၵ်ႇတၢင်းမၼ်းႁိုဝ်ဢၼ်ဝႃႈၼၼ်ႉ တေလႆႈဝူၼ်ႉ သွၼ်ႇ ယူႇၶႃႈၼႃ။
ပိူင်ပိုၼ်ႉၵၢၼ်မိူင်းၶေႃႈထူၼ်ႈထိၼၼ်ႉဝႃႈဝႆႉၼင်ႇႁိုဝ်ၼႆၼၼ်ႉ မိူင်းႁူမ်ႈတုမ်ၼႆႉတေလႆႈၶွတ်ႈလူၺ်ႈ တိူင်း၊ ၸေႈမိူင်း ယဝ်ႉၵေႃႈတေမီးထႅင်ႈ တိူင်းၽွင်းငမ်းႁင်းၶေႃလႄႈ ၼႃႈတီႈၽွင်းငမ်းႁင်းၶေႃ ၼႆ သီႇတွၼ်ႈ။ ၼႂ်းသီႇတွၼ်ႈၼႆႉ တွၼ်ႈၼိုင်ႈလႄႈ တွၼ်ႈသွင် ဢၼ်ဝႃႈတိူင်းလႄႈ ၸေႈမိူင်းၼၼ်ႉ တေပၼ်ၸိုဝ်ႈၸိူင်ႉႁိုဝ်ၼႆပႆႇမၵ်းမၼ်ႈသေတႃႉၵေႃႈ တိူင်းလႄႈ ၼႃႈလိၼ်ၽွင်းငမ်းႁင်းၶေႃၼၼ်ႉ တေမၵ်းမၼ်ႈၸွမ်းၸိုဝ်ႈၸၢဝ်းၶိူဝ်းၽႂ်မၼ်း ဝႃႈၼႆၵႂႃႇၶႃႈၼေႃႈ။ ပေႃးဝႃႈတိူင်းလႄႈ ၸေႈမိူင်းၼၼ်ႉ ပႆႇမၵ်းမၼ်ႈဝႃႈၼၼ်ၼႆၸိုင် ၸေႈမိူင်းၼၼ်ႉတေပဵၼ်သင်ၵႂႃႇလႃႇ။ ၸေႈမိူင်းတႆးဢၼ်ဝႃႈၼၼ်ႉ ၸွင်ႇ တေထုၵ်ႇမီးထႅင်ႈယူႇႁိုဝ်။ ၸေႈမိူင်းယၢင်းလႅင်ၼၼ်ႉ တေႁၢႆၵႂႃႇႁိုဝ် ။ ၼႆႉပဵၼ်ၶေႃႈဢၼ်ထုၵ်ႇ လီဝူၼ်ႉ ဢၼ်ၼိုင်ႈ။ ယဝ်ႉၵေႃႈ ပေႃးဝႃႈတေဝႆႉ ၸေႈမိူင်းလႄႈတိူင်း 7 မိူင်း 7 တိူင်း ၼင်ႇမီးမႃးၼၼ်ႉၼႆၸိုင် ဢၼ်ႁဝ်းၶႃႈ မုင်ႈမွင်းႁၼ်ထိုင်ဝႃႈ မၢၼ်ႈၼိုင်ႈပျႃး တႆးၼိုင်ႈပျႃးႁဝ်းသမ်ႉတေလႆႈၽဵင်ႇပဵင်း ၵၼ်ဢၼ် ဝႃႈ ၼၼ်ႉ တေပဵၼ်မႃးလႆႈထႅင်ႈယဝ်ႉၶႃႈၼႄႇ။ ဢမ်ႇၸႂ်ႈၵူၺ်းၵႂႃႇၸွမ်း ပိူင်ငဝ်ႈပိုင်းမိူင်း 2008 ဢမ်ႇ ၼၼ်ၵေႃႈ 1947 ၸွမ်းၼင်ႇ ၼဢၽ ၶဝ်ၶဵၼ်ႇတႅမ်ႈမႃး မိူၼ်ၼင်ႇမိူဝ်ႈပူၼ်ႉမႃး ၸိူဝ်း ၼၼ်ႉၵူၺ်း ႁိုဝ်ဢၼ်ဝႃႈၼၼ်ႉၵေႃႈ တၵ်းတေလႆႈဝူၼ်ႉႁၼ် ၸႅင်ႈလႅင်းၵၼ်ယူႇၶႃႈၼေႃႈ။
ၼႂ်းၼင်ႇၼၼ် မိူၼ်ၸိူင်ႉ ပၢင်ၵုမ်ၼႂ်းတူင်ႇတၢင်ႇတိူင်းတၼၢဝ်းသီၶဝ် ဢုပ်ႇၵုမ်ၵၼ်ၵႂႃႇၼၼ်ႉ မီးၵေႃႉ ၶႅင်ႇလၢတ်ႈၶိုၼ်ႈမႃးဝႃႈၸိူင်ႉႁိုဝ် ။ ၸေႈမိူင်းၼၼ်ႉဢမ်ႇထုၵ်ႇလီလႆႈဢဝ် ၸိုဝ်ႈၸၢဝ်းၶိူဝ်းပၼ်ၵိုၵ်း ၸိုဝ်ႈၸေႈမိူင်း၊ ဢွၵ်ႇၶေႃႈလၢတ်ႈမႃးၸိူဝ်းၼႆႉၼႆႉ မိူၼ်တၢင်းဝႃႈၶႂ်ႈယႃႉမွတ်ႇပႅတ်ႈ ၸေႈမိူင်းၼၼ်ႉ ယဝ်ႉၼႆ ႁဝ်းၶႃႈတေလႆႈပွင်ႇၸႂ်ၸိူင်ႉၼႆ။
ပေႃးၼၼ် ပေႃးဝႃႈႁဵတ်းမႃး တိူင်း 7 တိူင်း ၸေႈမိူင်း 7 မိူင်းဢၼ်ဝႃႈၼၼ်ႉ ဢမ်ႇၸႂ်ႈမိူင်းႁူမ်ႈ တုမ် ၸိုၼ်ႈၸၢင်ႇ။ ဢၼ်မိူင်းၽႂ်ႇမိူင်းမၼ်းမႃးႁူမ်ႈၵၼ်သေ ပဵၼ်မႃးမိူင်းႁူမ်ႈတုမ်။ ဢမ်ႇပဵၼ်မႃးပီႇထွင်ႇၸု။ ပီႇထွင်ႇၸုဢၼ်ဝႃႈၼၼ်ႉ ပီႇထွင်ႇမၢၼ်ႈၼၼ်ႉသမ်ႉမီးတီႈလႂ်။ ပဵၼ်မႃးၸိူင်ႉၼင်ႇႁိုဝ်။ တေၶၢတ်ႈ ၶွပ်ႇ မၼ်းၸိူင်ႉၼင်ႇႁိုဝ် ၽႂ်တေၵေႃႉဢွၼ်ႁဵတ်း။ ၽႂ်ၵေႃႉပဵၼ်ၽူႈတၢင်တူဝ် ပီႇထွင်ႇမၢၼ်ႈဢၼ်ဝႃႈၼၼ်ႉ ဢမ်ႇဢုပ်ႇၸွမ်း ဢမ်ႇလၢတ်ႈၸွမ်း ။ တၢမ်တူဝ်မၢၼ်ႈၵေႃႈဢမ်ႇလၢတ်ႈၸွမ်း တၢမ်တူဝ်ၸၢဝ်းၶိူဝ်းၵေႃႈ ဢမ်ႇတူၵ်ႇဢမ်ႇထၢမ်ၸွမ်းသေ ၸိူဝ်းပဵၼ်ပီႇထွင်ႇတႆး ပီႇထွင်ႇၶၢင် ၶျၢင်းယၢင်းၼႆႉသမ်ႉ ယူႇယူႇသမ်ႉ ၸၼ်လူင်းတႂ်ႉၸၼ်ႉတိူင်းၵႂႃႇၼၼ်ႉ တိၵ်းတိၵ်းၸိုင် မိူၼ်တင်းႁဝ်းၶႃႈ ၵႂႃႇယွမ်းၽွမ်ႉဝႃႈ Federal ဢၼ်သူႁဵတ်းၼၼ်ႉ မၼ်းပဵၼ်လၢႆးတၢင်းထုၵ်ႇဢမ်ႇထုၵ်ႇၸႂ်ႈဢမ်ႇၸႂ်ႈၵေႃႈ ႁဝ်းၶႃႈတိုၼ်းၵႃႈ လႆႈ ယွမ်းၽွမ်ႉယဝ်ႉၼႆ မိူၼ်ႁဝ်းၶႃႈ ၵႂႃႇၵူမ်ႈႁူဝ်ယွမ်းၼွမ်းႁပ်ႉဢဝ်ဢၼ်ၼၼ်ႉၵူၺ်းႁိုဝ်ဢၼ်ဝႃႈၼၼ်ႉ တေလႆႈဝူၼ်ႉဢၼ်ၼိုင်ႈ။ ၸင်ႇဝႃႈ ဢၼ်ႁဝ်းၶႃႈလၢမ်းလိမ်းသေတိုၵ်းသူၼ်းၵၼ်ဝႃႈ ပၢင်ၵုမ် လူင် ၸူဝ်ႈပၢၵ်ႇပီ 21 ဢၼ်ဢွင်ႇသၢၼ်းၸုၵျီႇဢွၼ်ႁူဝ်ႁဵတ်းၵႂႃႇၼႆႉ မၼ်းတိုၼ်းၵႂႃႇၸွမ်းပိူင် Federal ယဝ်ႉ။ မၼ်းတေပဵၼ်မႃး မိူင်းႁူမ်ႈတုမ် Federal ဢၼ်ၵႂႃႇၸွမ်းသဵၼ်ႈတၢင်း Democracy ယဝ်ႉဢၼ်ဝႃႈ ၼၼ်ႉ သင်ၸိူဝ်ႉႁဝ်းၶႃႈဢမ်ႇပႆႇလႆႈထတ်းသၢင် ႁၼ်ႁၢၵ်ႈႁၼ်ၵီးမၼ်းလီလီ ဢမ်ႇထုၵ်ႇလီလႆႈ ပၼ်ႁႅင်းၵၼ်။ ဢမ်ႇထုၵ်ႇလီလႆႈ ဢီးသူၼ်းၵၼ်ႁိုဝ်ၼႆၵေႃႈ ႁဝ်းၶႃႈထုၵ်ႇလီဢွၼ်ဝူၼ်ႉ ၼၵ်းၼၵ်း ၼႃၼႃယူႇၶႃႈၼေႃ။
ၼႂ်းဝၼ်းမိူဝ်ႈဝႃးမိူဝ်ႈသိုၼ်းၼႆႉ ပေႃးႁဝ်းမႃးတူၺ်း ငဝ်းလၢႆးၵၢၼ်ငမ်းယဵၼ်လူင် မိူင်းမၢၼ်ႈၼႆၸိုင် မၼ်းပဵၼ်ႁိုဝ်ဝႆႉၼႆ ယူႇတီႈၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇၼႆႉလႆႈတေႃႇသူႈယူႇ တၢင်း ၵမ်ႇၽႃႇ လၢႆႈၵႂႃႇၶဝ်ႈႁူမ်ႈၸွမ်းပၢင်ၵုမ်ဢႃႇသီႇယၢၼ်ႇ ပၢင်ၵုမ်လၢႆလၢႆဢၼ်သေယဝ်ႉၶဝ်ႈႁႃ သူၼ်းႁူၺ်း တေႃႇႁူဝ်ၼႃႈၸိုင်ႈမိူင်း မိူၼ်ၼင်ႇဢမေႇရိၵၼ်ႇၶဝ် ၶၼေႇတိူဝ်ႇၶဝ်ယူႇ။
ယွၼ်ႉပိူဝ်ႈမၼ်းၼၢင်းၵႂႃႇၵွတ်ႇဝၵ်ႉဝႆႉၾၢႆႇတပ်ႉသိုၵ်း ဢၼ်ပူၼ်ႉပႅၼ်လူလၢႆတေႃႇ ရူဝ်ႁိၼ်ႇၵျႃႇ ဢၼ်ႁွင်ႉဝႃႈၸုမ်းၿင်ႊၵႃႊလီႊၶဝ်ၼၼ်ႉသေယဝ်ႉ တင်းၵမ်ႇၽႃႇႁၼ်ထိုင်ဝႃႈၼႆႉမၼ်းပဵၼ် Genocide ဢၼ်ၽဵဝ်ႈမူၺ်ႉၸိူဝ်ႉၶိူဝ်းၵူၼ်း။
ဢမ်ႇၼၼ်ၵေႃႈဢၼ်ၼႆႉမၼ်းပဵၼ်လွင်ႈပူၼ်ႉပႅၼ်သုၼ်ႇလႆႈၵူၼ်းပိူဝ်ႈတႃႇတေၵိူတ်ႇပဵၼ်ၶိုၼ်းၵူၼ်း။ ဢၼ်ႁွင်ႉဝႃႈ Crime against humanitarian ၼႆႉတႃႇတေၵႄႈလိတ်ႈလႆႈဢၼ်ၼႆႉ ဢမ်ႇငၢႆႈငၢႆႈ။ ပေႃးတေမႃးတူၺ်းၼႂ်းပင်ၵုမ် UN Security Council ၼၼ်ႉမိူင်းၾရင်ႊသဵတ်ႈတၢင်ႇထိုင်ၵႂႃႇဝႃႈ တေ လႆႈ ဢဝ်လိူင်ႈတေႃႇမိူင်းမၢၼ်ႈ ၵွပ်ႈပိူဝ်ႈမၼ်းပူၼ်ႉပႅၼ်လူလၢႆတေႃႇသုၼ်ႇလႆႈၵူၼ်းဢမ်ႇၵႃး ၵွပ်ႈပိူဝ်ႈ မၼ်းၽဵဝ်ႈမူၺ်ႉ ၸိူဝ်ႉၸၢတ်ႉၸၢဝ်းၶိူဝ်းၵူၼ်းဢၼ်ဝႃႈ မိူၼ်ၸိူင်ႉယူႇတီႈ မိူင်းရတ်ႉသျႃးလႄႈမိူင်း ဢမ်ႇၸႂ်ႉ ဝီႊတူဝ်ႊသေယဝ်ႉ ႁႄႉၵင်ႈပၼ်မိူင်းမၢၼ်ႈၼႆႉ ၼႆႉတေလႆႈယုပ်းၽၢၼ်ႈဢၼ်ၼိုင်ႈ။ ပွင်ႇဝႃႈ ရတ်ႉသျႃးလႄႈသင် မိူင်းၶႄႇလႄႈသင် ဢမ်ႇပေႃးၸုၵ်းမၼ်ႈၸွမ်းၾၢႆႇပႅၼ်ပႄႈ မိူၼ်ၸိူင်ႉၼင်ႇမိူဝ်ႈ ဢွၼ်တၢင်း ယဝ်ႉဢၼ်ဝႃႈၼၼ်ႉၵေႃႈ ႁဝ်းၶႃႈတေလႆႈႁူႉပႃးၸွမ်း။ ပေႃးၸိူင်ႉၼၼ်မႃး မိူင်းဢၼ်ၸမ် သုတ်းမိူင်းမၢၼ်ႈၼႆႉသမ်ႉ တေပဵၼ်မိူင်းၶႄႇ။ မိူင်းၶႄႇသမ်ႉႁၼ်ထိုင်ၸိူင်ႉၼင်ႇႁိုဝ်လႃႇ။ ပေႃးတၢင်းဝႃႈ ပေႃးမိူင်းၶႄႇဢမ်ႇပၼ်ၾႆးၶဵဝ်ၼႆယူႇတီႈမိူင်းမၢၼ်ႈၵေႃႈဢမ်ႇၸၢင်ႈသိုပ်ႇၵႂႃႇ တၢင်းၼႃႈၼႆႁဝ်းၶႃႈ တေလႆႈ ပွင်ႇၸႂ်ဝႆႉ။
ၵူၺ်းၵႃႈတီႈၼႆႈ ပေႃးမႃးထတ်းသၢင်တူၺ်းမိူဝ်ႈၼိုင်ႈဝူင်ႈ ပူၼ်ႉမႃးၼႆႉ ယူႇတီႈၽူႈတၢင်တူဝ်မိူင်းၶႄႇ ဢွၼ်ႁွင်ႉၸုမ်း FPNCC သေယဝ်ႉ ႁူပ်ႉထူပ်းၵၼ်တီႈၶုၼ်းမိင် မိူဝ်ႈဝၼ်းတီႈ 10 ပူၼ်ႉမႃးၼၼ်ႉ။ တီႈၼၼ်ႈယူႇတီႈမိူင်းၶႄႇ ႁၼ်ထိုင် လၢတ်ႈဝႃႈ- ပိူဝ်ႈတႃႇၼႂ်းတူင်ႇတၢင်ႇမိူင်းဢႃႊသျႅၼ်ႊဢမ်ႇၵႃး ၼႂ်းမိူင်းၵမ်ႇၽႃႇပေႃးတေႁုၼ်ႈမုၼ်း ၵတ်းယဵၼ်ၵႂႃႇမိူဝ်းၼႃႈၼၼ်ႉ ယူႇတီႈၸုမ်း EAO ဢၼ်ပဵၼ် FPNCC ဢၼ်ဝႃႉဢွၼ်ႁူဝ် 7 ၸုမ်းၼၼ်ႉ ႁႂ်ႈလႆႈႁူမ်ႈလူင်းလၢႆးမိုဝ်း NCA ။ ယဝ်ႉၵေႃႈ NCA ၼႆႉလူင်းလၢႆးမိုဝ်းယဝ်ႉသေတႃႉၵေႃႈ ပေႃးမီးလွင်ႈဢမ်ႇပေႃးၸႂ်မႃးၼႆၸိုင် လူဝ်ႇမူၼ်ႉမႄးၶိုၼ်းလႆႈ၊ မီးသုၼ်ႇလႆႈဢွၵ်ႇၼႂ်း NCA ၼၼ်ႉလႆႈယူႇ။
ဢွၼ်တၢင်းမီး 3 ၸုမ်းတူၵ်းလူင်းၵၼ်ၵူၺ်း၊ တပ်ႉမတေႃႇ လူင်ပွင်ၸိုင်ႈလႄႈၸုမ်းမႅၵ်ႇၵွင်ႈၶဝ် 3 ၶႃၵဵင်းၵူၺ်း။ မိူဝ်ႈလဵဝ် မိူင်းၶႄႇတေၶဝ်ႈႁူမ်ႈပႃးလူင်းၸွမ်းလႄႈ မၼ်းတေပဵၼ်လၵ်းထၢၼ်။ ၵွပ်ႈပိူဝ်ႈ ၸိူင်ႉၼႆလႄႈ လူင်းလၢႆးမိုဝ်း NCA ယဝ်ႉ သင်ၸိူဝ်ႉပဵၼ်ပၢင်တိုၵ်းမႃး ၵေႃႉပဵၼ်လၵ်းထၢၼ် မၼ်းမိူင်းၶႄႇ ၼႆႉ တေဢဝ်ပုၼ်ႈၽွၼ်းၵႄႈလိတ်ႈ ဝႆႉပၼ် ဝႃႈၼႆ။ လိူဝ်ၼၼ်ႉ ယူႇတီႈတပ်ႉမတေႃႇ သိုၵ်းမၢၼ်ႈၼႆၵေႃႈ ၼင်ႇႁိုဝ်တေဢမ်ႇပဵၼ်ပၢင်တိုၵ်းၼၼ်ႉ ယူႇၾၢႆႇၶဝ်သေ တေၵုမ်းၵမ်ႁႄႉႁၢမ်ႈၵႂႃႇယူႇဢၼ်ဝႃႈၼၼ်ႉ ၶဝ်လႆႈၵႂၢမ်းမၼ်ႈၵတိတီႈတပ်ႉမတေႃႇသိုၵ်းမၢၼ်ႈယူႇ။ ၵွပ်ႈပိူဝ်ႈၸိူင်ႉၼႆ ႁႂ်ႈမၼ်ႈၸႂ်သေလူင်းလၢႆး မိုဝ်းၸွမ်း ဝႃႈၼၼ်ဝႆႉ။ ၼႆႉပဵၼ်ငဝ်းလၢႆးဢၼ်မိူင်းၶႄႇႁၼ်ထိုင်၊ ငဝ်းလၢႆးဢၼ်မိူင်းၶႄႇဢီးသူၼ်းတေႃႇ FPNCC ၶဝ်။
တီႈၼႆႈပေႃးႁဝ်းၶႃႈမႃးထတ်းသၢင်တူၺ်း ယူႇတီႈမိူင်းၶႄႇၼႆႉတႄႉ ၸွမ်းၼင်ႇပုၼ်ႈပၢင်ႈ ၽွၼ်းလီ ၶွင်သုၼ်ႇတူဝ် ၸိုင်ႈမိူင်းၼၼ်ႉသေယဝ်ႉ ၶေးမၼ်းတေတဵၵ်းတဵင်တေႃႇၸုမ်းဝႃႉ ဢမ်ႇၼၼ်ၵေႃႈၸုမ်း FPNCC ၸိူဝ်းၼႆႉယူႇ။ ပေႃးမႃးတူၺ်းၸုမ်းၶၢင်၊ ၵူဝ်းၵၢင်ႉ၊ ဝႃႉ၊ မိူင်းလႃးၸိူဝ်းၼႆႉ ၵွပ်ႈပိူဝ်ႈယူႇၼိူဝ် လႅၼ်လိၼ်မိူင်းၶႄႇ မိူင်းမၢၼ်ႈ တိတ်းၸပ်းၵၼ်လႄႈ ၵႃႈတေလႆႈဝႆႉၼၵ်းတေႃႇၵႂၢမ်းပီႈၼွင်ႉမိူင်းၶႄႇယူႇ။ ၵူၺ်းၵႃႈ ဝႃႈၼၼ်သေတႃႉၵေႃႈ ယူႇတီႈဝႃႉ ၽွင်းမၼ်းဢွၼ်ႁူဝ်ၸုမ်း FPNCC ယူႇၼႆႉ ၸွင်ႇမၼ်းတေယွမ်းႁပ်ႉတေႃႇၶေႃႈၸီႉသင်ႇ ၶေႃႈတိုၵ်းသူၼ်းၶွင်မိူင်းၶႄႇၵမ်းသိုဝ်ႈၼႄႇ၊ တီႈၼႆႈတေမီးယူႇ 2 လၢႆး။
လၢႆးၼိုင်ႈတႄႉ ၵွပ်ႈပိူဝ်ႈၸုမ်းဝႃႉ မိူင်းလႃးၼႆႉ ဢမ်ႇမီးပၢင်တိုၵ်းတင်းလူင်ပွင်ၸိုင်ႈ တပ်ႉမတေႃႇမႃးလႄႈ ၶဝ်တေဢမ်ႇလူင်း။ ၵူၺ်းၵႃႈပေႃးဝႃႈ 5 ၸုမ်းဢၼ်ၵိုတ်းဝႆႉၸိူဝ်းၼၼ်ႉ မီးၵၢင်ၸႂ်ၶႂ်ႈလူင်းယူႇၸိုင် မၼ်းတေဢမ်ႇသၢၼ်ၶတ်း ယူဝ်းၶေးၸၢင်ႈဝႃႈၸိူင်ႉၼႆ။ သွင်-ၼွၵ်ႈသေဝႃႉ ၸိူဝ်းၵိုတ်းယူႇ 6 ၸုမ်းၼၼ်ႉ လႆႈၸႂ်ယဝ်ႉလႄႈယူႇတီႈဝႃႉၸုမ်းလဵဝ် ဢမ်ႇၸၢင်ႈသၢၼ်ၶတ်း မၼ်းတေဝႃႈၸိူင်ႉၼင်ႇၼႆ။
ၵူၺ်းၵႃႈဝႃႈၼၼ်သေတႃႉၵေႃႈ ၵွပ်ႈပိူဝ်ႈမၼ်းပဵၼ်ၽူႈဢွၼ်ႁူဝ်လႄႈ မၼ်းတေဢမ်ႇဢွၼ်ႁူဝ် လူင်း လၢႆးမိုဝ်း ဢွၼ်တၢင်း၊ ပေႃးပိူၼ်ႈလူင်းယဝ်ႉတႄႉ ႁူႉၵႃႈတေႁဵတ်းၸွမ်းယူႇ-ႁဝ်းၶႃႈထတ်းႁၼ်ၼင်ႇၼႆ။
ၵူၺ်းၵႃႈ လိုၼ်းသုတ်းမႃးတႄႉ ၵွပ်ႈပိူဝ်ႈမၼ်းလႆႈဢဝ်ပီႈၼွင်ႉလွႆ ပႃးတင်းပီႈၼွင်ႉၵူဝ်းၵၢင်ႉ ႁဵတ်းဢူင်ႈတိၼ်ဢူင်ႈမိုဝ်းမၼ်းဝႆႉလႄႈ သင်ၸိူဝ်ႉဝႃႈလူင်ပွင်ၸိုင်ႈဢမ်ႇႁပ်ႉ AA ၸုမ်းရၶႅင်ႇႁိုဝ် ဝႃႉ(TNLA) ပႃးတင်းၵူဝ်းၵၢင်ႉ၊ သၢမ်မူႇသၢမ်ၸုမ်းၼႆႉႁူမ်ႈပႃးၸွမ်းၼႆၸိုင် မၼ်းတေဢမ်ႇႁပ်ႉလႃးလႃးၼင်ႇၵဝ်ႇ ႁဝ်းၶႃႈလႆႈထတ်းႁၼ်ၼင်ႇၼႆ။
တီႈၼႆႈ ၵမ်းလိုၼ်းသုတ်း ပေႃးမႃးထတ်းႁၼ်တူၺ်း မိူဝ်ႈ PC ဢၼ်ၸုမ်းယိပ်းၵၢၼ်ၾၢႆႇလွင်ႈငမ်းယဵၼ် လူင်ပွင်ၸိုင်ႈၵႂႃႇႁူပ်ႉပီႈၼွင်ႉဝႃႉၶဝ်မိူဝ်ႈလိူၼ်ၼူဝ်ႊဝႅမ်ႊၿိူဝ်ႊ 14 ဝၼ်းပူၼ်ႉမႃးၼႆႉၼႆၸိုင် ယူႇတီႈ ပီႈၼွင်ႉဝႃႉ သမ်ႉတုၵ်းယွၼ်းဢီႈသင်လၢႆလၢႆ၊ ပေႃးမႃးတူၺ်းၼႆၸိုင် ၼင်ႇႁိုဝ်လူင်ပွင်ၸိုင်ႈ မိူင်းမၢၼ်ႈလ ႄႈ လူင်ပွင်ၸိုင်ႈၵူၼ်းမိူင်းၶွင်ၸႄႈမိူင်းဝႃႉ ၼႂ်းၵႄႈသွင်ဢၼ်ၼႆႉ တေလႆႈၵေႃႇသၢင်ႈ လွင်ႈယုမ်ႇယမ် ၵၼ်။ တီႈၼႆႈလႆႈႁၼ်ပီႈၼွင်ႉဝႃႉ ၸႂ်ႉတိုဝ်းၶေႃႈၵႂၢမ်းဢၼ်ဝႃႈ လူင်ပွင်ၸိုင်ႈၵူၼ်းမိူင်းၶွင်ၸႄႈမိူင်းဝႃႉ ၼႆၵႂႃႇသိုဝ်ႈသႅတ်ႉၵမ်းလဵဝ်။ ဢၼ်ၼႆႉယူႇတီႈလူင်ပွင်ၸိုင်ႈဢမ်ႇသၢၼ်ၶတ်း ၶိုၼ်းလၢတ်ႈၵႂၢမ်းသင်မႃး၊ ပေႃးပဵၼ်တၢင်ႇမူႇတၢင်ႇၸုမ်း ၸၢဝ်းၶိူဝ်းၸိူဝ်းဢမ်ႇၸႂ်ႈဝႃႉ ၸိူဝ်းပဵၼ်တႆး ၶၢင် ယၢင်း ၶျၢင်း မွၼ်းၸိူဝ်းၼၼ်ႉ ၸႂ်ႉတိုဝ်းၵႂၢမ်းၸိူင်ႉၼၼ်တေပဵၼ်ႁိုဝ်မႃး ၼႆႉႁဝ်းၶႃႈတေလႆႈဝူၼ်ႉ။ ပွင်ႇဝႃႈတႄႉ ယူႇတီႈလူင်ပွင်ၸိုင်ႈမိူင်းမၢၼ်ႈ ၵေႃႈ တိုၼ်းဢမ်ႇၸၢင်ႈၵုမ်းၵမ်လႆႈမိူင်းဝႃႉ ၵွပ်ႈပိူဝ်ႈမိူင်းဝႃႉ တင်းၶႄႇၸမ်ၸႂ်ၵၼ်လိူဝ်ႁႅင်း ႁဝ်းၶႃႈထတ်းႁၼ်ဢၼ်ၼႆႉဢၼ်ၼိုင်ႈ။
ယဝ်ႉၵေႃႈဢၼ်ၶဝ်ယိုၼ်ႈယွၼ်းၼၼ်ႉ ပိူဝ်ႈတႃႇတေၸွႆႈသိူဝ်ႇယၢင်ပၼ်သဵၼ်ႈတၢင်း ၼႂ်းၸႄႈမိူင်းဝႃႉ ၶဝ်။ ယဝ်ႉၵေႃႈႁႂ်ႈလႆႈမီးႁႅင်းၾႆးၾႃႉလီငၢမ်းၼၼ်ႉ ႁႂ်ႈလႆႈႁဵတ်းႁူင်းၸၢၵ်ႈ ၾႆးၾႃႉတီႈမၢၼ်ႈတူၼ်း ၼႂ်းၸႄႈတွၼ်ႈမိူင်းမၢဝ်း မိူင်းမႂ်ႇဢၼ်ဝႃႈၼၼ်ႉ။ လိူဝ်ၼၼ်ႉၵေႃႈ ၶႂ်ႈႁႂ်ႈပိုတ်ႇပၼ်လၢၼ်ႇတႃႈပိင်း ဢၼ်မီးၼိူဝ်သဵၼ်ႈတၢင်းမိူင်းပွၵ်ႉ-မိူင်းလႃး-ၵဵင်းတုင်ၼၼ်ႉ။ ယဝ်ႉၵေႃႈႁႂ်ႈႁဵတ်းပၼ်မၢတ်ႈပူင်ႇတိၼ်ႇ ဢၼ်ဝႃႈမၢႆၾၢင်ပိူဝ်ႈတႃႇၵူၼ်းၼုမ်ႇၼႂ်းမိူင်းဝႃႉ တေလႆႈလူင်းမႃးတႃႈၵုင်ႈ-ဝဵင်းလိူဝ်ႇသေ သွၼ်လိၵ်ႈႁဵၼ်းလၢႆး။
လိုၼ်းသုတ်းတႄႉ ပေႃးဝႃႈပၼ်သုၼ်ႇလႆႈသုၼ်ႇပဵၼ်ၸိူဝ်းၼႆႉၵႂႃႇ လီငၢမ်းယဝ်ႉၸိုင် ယူႇတီႈၸိုင်ႈ မိူင်းဝႃႉၼႆႉ တိုၼ်းတေဢမ်ႇၽၢတ်ႇဢွၵ်ႇၼႂ်းၸိုင်ႈမိူင်းႁူမ်ႈတုမ်ၼႆႉၼႆ ယူႇတီႈၵႅမ်ႁူဝ်ပဝ်ႈၶဝ် သႅဝ်းမျိၼ်ႇလႅင် လၢတ်ႈၵႂႃႇဝႃႈၼႆ။
ၸိူဝ်းၼႆႉ ပေႃးႁဝ်းၶႃႈမႃးႁူမ်ႈထတ်းသၢင်တူၺ်းၼႆ ယူႇတီႈပီႈၼွင်ႉဝႃႉၼႆၵေႃႈ ပေႃးဝႃႈပုၼ်ႈပၢင်ႈ သုၼ်ႇတူဝ် ၽွၼ်းလီၶွင်ၸိူဝ်ႉၸၢတ်ႈမၼ်း၊ ဢမ်ႇၼၼ်ၵေႃႈ ၽွၼ်းလီၶွင်ၸိုင်ႈမိူင်းမၼ်းတဵမ်ထူၼ်ႈ ယဝ်ႉၼႆၸိုင် NCA ဢၼ်ဝႃႈၼၼ်ႉ ၶႂ်ႈပဵၼ်ၸိူင်ႉႁိုဝ်ပဵၼ်၊ ၸွမ်းၼင်ႇပီႈၼွင်ႉမိူင်းၶႄႇတိုၵ်းသူၼ်း လႄႈသင် ပၼ်ႁႅင်းဢီးလႄႈသင်၊ ၸွမ်းၼင်ႇပီႈၼွင်ႉမၢၼ်ႈယိုၼ်ႈယွၼ်းၼၼ်ႉလႄႈသင် ႁဝ်းၶႃႈၵႃႈလႆႈႁဵတ်းၸွမ်းယူႇၼႆ သင်ၸိူဝ်ႉပဵၼ်ၸိူင်ႉၼၼ်မႃး ယူႇတီႈၸုမ်းၸၢဝ်းၶိူဝ်းဢၼ်ၵႂႃႇ ႁူမ်ႈၸွမ်းၼႂ်း FPNCC ၼၼ်ႉသမ်ႉတေဝူၼ်ႉၸိူင်ႉႁိုဝ် ၼႆႉၵေႃႈလီလႆႈဝႆႉၼၵ်းပၵ်းၸႂ်သေ ထတ်းသၢင်ၸွမ်းယူႇ။
ၵမ်းလိုၼ်းသုတ်း ပေႃးတေမႃးႁူမ်ႈႁုပ်ႈသေတူၺ်းၸိုင် ၼိုင်ႈ-လွင်ႈၵေႃႇသၢင်ႈငမ်းယဵၼ် ၶၢဝ်းတၢင်းဢၼ်ၵိုတ်း ထႅင်ႈ 3 ပီၼၼ်ႉ ယူႇတီႈလူင်ပွင်ၸိုင်ႈၼူၵ်ႉယုင်း NLD တေႁၼ်ၸိူင်ႉႁိုဝ်၊ ၼႂ်းပီ 2010 ပေႃးတင်းဝႃႈ ဢမ်ႇပဵၼ်မႃးလႆႈ ၶေႃႈတူၵ်းလူင်းၽွမ်ႉၸႂ်မိူင်းႁူမ်ႈတုမ် ဢၼ်ဝႃႈ Union Accord ၼၼ်ႉတိူဝ်းလိူဝ်ၶိုၼ်ႈမႃး၊ ဢမ်ႇၵုမ်ႇထူၼ်ႈမႃးၼႆၸိုင် ၼႂ်းပီ 2019 ၼႆႉတႄႉ ၵူၺ်းတေပဵၼ်ပိူဝ်ႈတႃႇလဵၼ်ႈၵၢၼ်မိူင်းမၼ်း ႁႂ်ႈပေႃးဢွင်ႇပေႉထႅင်ႈပၢင်လိူၵ်ႈတင်ႈပီ 2020 ထႅင်ႈၵူၺ်းႁိုဝ်၊ ၼႆႉတေလႆႈဝူၼ်ႉဢၼ်ၼိုင်ႈ။
သွင်-ယူႇတီႈပီႈၼွင်ႉမိူင်းၶႄႇၼႆၵေႃႈ တေပဵၼ်မႃးလွင်ႈငမ်းယဵၼ်တႄႉဢမ်ႇတႄႉၼၼ်ႉ ဝႆႉတွၼ်ႈၼိုင်ႈ၊ ပိူင်ယႂ်ႇသုတ်းၼင်ႇႁိုဝ် One belt one road ဢၼ်ဝႃႈၼႂ်းသၢႆတၢင်းလဵဝ် ပဵၼ်တၢင်ႇလဵဝ်ၵၼ် ႁႂ်ႈပေႃးၶိုၼ်ႈယႂ်ႇႁုၼ်ႈမုၼ်းႁူမ်ႈလဵဝ်ၵၼ်ၼၼ်ႉ ပိူင်ယႂ်ႇသုတ်း ၸွမ်းလႅၼ်လိၼ်ဢၼ်တိတ်းၸပ်းမၼ်းၼၼ်ႉ ပေႃးဝႃႈမၼ်းၼိမ်တဵင်ႈၵႂႃႇ ဢမ်ႇမီးပၢင်တိုၵ်းၵေႃႈယဝ်ႉ မၼ်းတေၵွတ်ႇၵႆႇတူၺ်းမွၵ်ႈၼၼ်ႉၵူၺ်းႁိုဝ်။
ၵမ်းၼႆႉ ၾၢႆႇတပ်ႉသိုၵ်းမၢၼ်ႈၼႆၵေႃႈ သင်ၸိူဝ်ႉဝႃႈပႆႇပဵၼ်မႃးလွင်ႈငမ်းယဵၼ်ၼႆၸိုင် လၵ်းမိူင်း 2008 တေသိုပ်ႇမၼ်ႈၵိုမ်းၵႂႃႇ၊ ပေႃးဝႃႈလၵ်းမိူင်း 2008 သိုပ်ႇမၼ်ႈၵိုမ်းၵႂႃႇၸင်ႇ သုၼ်ႇလႆႈသုၼ်ႇပဵၼ်လႄႈဢႃႇၼႃႇ ႁႅင်းပွင်မၼ်း တေၶိုၼ်ႈယႂ်ႇယိုတ်ႈယၢဝ်းတိူဝ်းၼႆ မၼ်းၵေႃႈပွင်ႇၸႂ်ဝႆႉလႄႈ တိုၼ်းတေဢမ်ႇၶတ်းၸႂ်ၵႃႈႁိုဝ်၊ တိုၼ်းတေဢမ်ႇမီးၸႂ်ၵႃႈႁိုဝ်ၼိူဝ်ၵၢၼ်သၢင်ႈလွင်ႈငမ်းယဵၼ်။
လိူဝ်ၼၼ်ႉ ပေႃးၸွမ်းဢဝ်ၶေႃႈတူၵ်းလူင်းမိူင်းႁူမ်ႈတုမ် 37 ၶေႃႈ ဢၼ်လႆႈယဝ်ႉၵႂႃႇၼၼ်ႉၸိုင် မၼ်းဢမ်ႇၵႂႃႇ ၸွမ်းလၢႆးတၢင်းၾႅတ်ၻရႄႊဢၼ်ဝႃႈၼၼ်ႉ ၸုမ်းၸၢဝ်းၶိူဝ်းမႅၵ်ႇၵွင်ႈၶဝ်တင်းမူတ်းတင်းသဵင်ႈ ၶဝ်ႁူႉပွင်ႇၸႂ်ၵၼ်ဝႆႉယူႇတင်းမူတ်းတင်းသဵင်ႈလႄႈ သီႇၶႃဢၼ်ယၼ်မၼ်ႈမိူၼ်ၵၼ်ယူႇၼႆႉ ၵူၺ်းမုင်ႈႁၼ်ဝႃႈ ငမ်းယဵၼ်ဢၼ်တေႁဵတ်းၵႂႃႇမိူဝ်းၼႃႈၼႆႉ ဢမ်ႇၸိုၼ်ႈၸၢင်ႇ၊ ဢမ်ႇၸၢင်ႈပဵၼ်လႆႈၼႆၸိုင် မိူဝ်းၼႃႈထႃႇပၢႆတႃႇတေသိုပ်ႇယၢင်ႈၶိုၼ်ႈၼႃႈမႃး ဢၼ်ဝႃႈၼၼ်ႉ ဢမ်ႇပေႃးမီးပိူဝ်ႈတႃႇမုင်ႈမွင်းသင်တႄႉတႄႉ။ ၸင်ႇဝႃႈ ငမ်းယဵၼ်ဢၼ်တေႁဵတ်းၵႂႃႇမိူဝ်းၼႃႈၼႆႉ ဢမ်ႇၸႂ်ႈငမ်းယဵၼ်ဢၼ်တေမၼ်ႈၸေႇၵႂႃႇလႆႈ၊ ဢမ်ႇၸႂ်ႈဢၼ်တေၸိုၼ်ႈၸၢင်ႇၵႂႃႇလႆႈတႄႉတႄႉၼႆ ယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ။
ၶေႃႈမုၼ်း / ပၢင်လူင်


text:
ၶွင်ႇသီႇ ဝဵင်းၵလၢတ်ႉသ်ၵူဝ်ႇ (Glasgow) တီႈၸိုင်ႈမိူင်း သၶွတ်ႉလၢၼ်ႇ (Scotland) လႆႈႁုပ်ႉယိုတ်းၶိုၼ်း သူးလွတ်ႈလႅဝ်းမိူင်းလူင် (Freedom of the City) ဢၼ်လႆႈယုၵ်ႉယွင်ႈ မွပ်ႈဢၢပ်ႈပၼ် ဝႆႉတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ မိူဝ်ႈပီႊ-2009 ၼၼ်ႉ ၼႆယဝ်ႉ။
သူးလွတ်ႈလႅဝ်းမိူင်းလူင် (Freedom of the City) ၼႆႉ ယူႇတီႈ ၶွင်ႇသီႇ ဝဵင်းၵလၢတ်ႉသ်ၵူဝ်ႇ လႆႈယုၵ်ႉယွင်ႈမွပ်ႈပၼ် တေႃႇဢွင်ႇသၢၼ်းသုၵျီႇ ဝႆႉၸဵမ်မိူဝ်ႈ ပီႊ-2009 ႁူဝ်လိူၼ်-March ၽွင်းမၼ်း တိုၵ်ႉထုၵ်ႇၸဝ်ႈဢႃႇၼႃႇသိုၵ်းမၢၼ်ႈ ၵုမ်းၶင်ဝႆႉတီႈၼႂ်းႁိူၼ်း။
ၵူၺ်းၵႃႈ ယွၼ်ႉဝႃႈ တေႃႇဢွင်ႇသၢၼ်းသုၵျီႇ လႆႈဢွၼ်ႁူဝ် မိူင်းႁူမ်ႈတုမ်မျၢၼ်ႇမႃႇသေ သမ်ႉမီးလွင်ႈႁဵတ်း ဢုပႅၵ်ႉၶႃႇ ဢမ်ႇဝႆႉမႅတ်ႉတႃႇ လူလွမ်တူၺ်းထိုင် ပိုၼ်ႉပွႆႇပႅတ်ႈၵူၼ်းမိူင်းသေ ႁဵတ်းလွင်ႈပူၼ်ႉပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼႂ်းၸႄႈမိူင်းရၶႅင်ႇ လႄႈ ယူႇတီႈ ၶွင်ႇသီႇ ဝဵင်းၵလၢတ်ႉသ်ၵူဝ်ႇ ၸင်ႇလႆႈတႅပ်းတတ်းပိုၼ်ၽၢဝ်ႇ တေႁုပ်ႉယိုတ်းၶိုၼ်း သူးလွတ်ႈလႅဝ်းမိူင်းလူင် ၼႆယဝ်ႉ။
ၶေႃႈမုၼ်း / တႆးလွတ်ႈလႅဝ်း


text:
တူဝ်ယၢင်ႇဢၼ်ႁဝ်းတေႁၼ်ယူႇတႃႇသေႇၼၼ်ႉ ၸိူင်ႉၼင်ႇ တြိ ၾြီး တြဵ ၽြႅ ၻြႆး ပေႃးႁဝ်းပႆႇတၢင်ႇမေႈ
ၵပ်းငဝ်ႈ ႁဝ်းတေႁၼ်ဝႃႈလဵပ်ႈလူင်ပဵၼ်ၶွပ်ႇယူဝ်းယူဝ်း မိူၼ်ၼင်ႇ တြ ၽြ ၻြ ယြ ၸြ ၶႃႈ မိူဝ်ႈလႂ်ႁဝ်းတၢင်ႇ
မေႈၵပ်းဝၢႆး လင်လဵပ်ႈယဝ်ႉ ႁႂ်ႈၶွပ်ႇလဵပ်ႈမၼ်းလၢႆႈႁၢင်ႈၶၢႆႉၵႂႃႇၸူးလဵပ်ႈဢၼ်ႁဝ်းမေးႁူဝ်မၼ်းဝႆႉယဝ်ႉၼၼ်ႉ
ၶႃႈ မၼ်းတေ ႁၢင်ႈလီ တူၺ်းၶႅမ်ႉလႅပ်ႈ လၢႆးမၼ်းဢမ်ႇယၢပ်ႇ တူၺ်း ၸွမ်းဢၼ်ၶႃႈတႅမ်ႈၼေဝႆႉၼႆႉၶႃႈ။
ၵမ်းၼႆႉႁႂ်ႈႁဝ်းဢဝ်တူဝ် ရ လဵပ်ႈလူင်ဢၼ်ပူတ်းတူင်ႇမၼ်းယဝ်ႉၼၼ်ႉမႃးသႂ်ႇ ၼႃႈၶိူင်ႈမၢႆ -> ယဝ်ႉၵေႃႈၶိုၼ်းဢဝ် ရ လဵပ်ႈလူင်ဢၼ်မေးႁၢင်ႈမၼ်းယဝ်ႉၼၼ်ႉသႂ်ႇတၢင်းလင်။
ၶႅပ်းႁၢင်ႈဢၼ်ၼေဝႆႉ ရ လဵပ်ႈလူင်ဢၼ်ႁဝ်းဢဝ်မႃးသႂ်ႇ။
ၵမ်းၼၼ်ႉၵေႃႈတီႈၾၢႆႇတႂ်ႈဢၼ်ပဵၼ် Context Before | Context After ၼၼ်ႉ ႁႂ်ႈဢဝ် Glyph Group တၢင်း ၵႂႃၼၼ်ႉမႃးသႂ်ႇ     တီႈပွင်ႇမၼ်းၼႆၵေႃႈ   = ပွင်ႇဝႃႈပဵၼ်တူဝ်မေႈလိၵ်ႈ ၸိူဝ်းၵႂၢင်ႈတၢင်းလၢႆၶႃႈ   = ပဵၼ်တူဝ်မေႈၵပ်းတၢင်းလၢႆဢၼ်ပဵၼ်တူဝ်တၢင်ႇၸိူဝ်းၼၼ်ႉၶႃႈ ၸိူင်ႉၼင်ႇ ိ ီ ဵ ႅ ႆ ၶႃႈ ႁဝ်းလႆႈမႅင်ႇၽေႁဵတ်းဝႆႉပဵၼ်ၸုမ်ႇယဝ်ႉ ၵမ်းၼႆႉၵေႃႈဢဝ်မႃးၸႂ်ႉတိုဝ်းၶႃႈ
သင်ဝႃႈတႅမ်ႈယဝ်ႉတူဝ်ႈယဝ်ႉၼႆၵေႃႈ ယႃႇလိုမ်း export project ဝႆႉ ယဝ်ႉၵေႃႈလၢၵ်ႈၸၼ်ၵႂႃႇသႂ်ႇတီႈ standard liga ၵူႈၵမ်းၶႃႈ ၵမ်ႉသၶြိပ်ႉမၼ်းတေဢမ်ႇႁဵတ်းၵၢၼ်။
သိုပ်ႇၼၼ်ႉၵေႃႈၸၢမ်းတူၺ်းၶႃႈ။
သင်ဝႃႈတႅမ်ႈသၶြိပ်ႉယဝ်ႉမၼ်းဢမ်ႇႁဵတ်းၵၢၼ် ႁႂ်ႈၶလိၵ်ႉမဝ်ႉၵၢင်ႉဝႆႉယဝ်ႉၶိုၼ်းၸၼ်ၶိုၼ်ႈတၢင်းသုင်ၶႃႈ။
တူၺ်းဢဝ်တူဝ်ယၢင်ႇၼႆႉၶႃႈ ၼႆႉၶႃႈတႅမ်ႈသၶြိပ်ႉယဝ်ႉမၼ်းဢမ်ႇႁဵတ်းၵၢၼ် ၶႃႈၵေႃႈၶိုၼ်းလၢၵ်ႈၸၼ်ဝႆႉတၢင်း သုင် လၢႆးၼႆႉထုၵ်ႇၸႂ်ႉမႃးလၢႆပွၵ်ႈယဝ်ႉ မၢင်ပွၵ်ႈတႅမ်ႈသၶြိပ်ႉထုၵ်ႇယူႇ ႁဵတ်းႁိုဝ်ၵေႃႈဢမ်ႇႁဵတ်းၵၢၼ် ၽိူဝ်ႇမႃး ႁဵတ်းၸိူင်ႉၼႆယဝ်ႉသၶြိပ်ႉမၼ်းႁဵတ်းၵၢၼ် ...
ဢွၼ်ၸၢမ်းတူၺ်းၶႃႈ။
မႂ်ႇသုင်ၶႃႈ ႁႂ်ႈလႆႈထိုင်တီႈၵၼ်ၵူႈၵေႃႉသေၵမ်း။


text:
ၽႅဝ်ၶၢဝ်းၵတ်းမႃးယဝ်ႉလႄႈ တူၺ်းၵႂႃႇတၢင်းလႂ်ၵေႃႈ လႆႈႁၼ်မူၺ်ၽွင်ၶၢဝ်ဢွၼ်ႇၶဝ် ဢိူမ်ႈလူင်းတူၼ်းလွႆ ပဵၼ်ဢၼ်လီၶွႆ တၢင်းႁၢင်ႊလီမႄႈမိူင်းတႆး ယူႇယဝ်ႉ မိူဝ်ႈၽွင်းၼၼ်ႉ ၸၢႆးမွၼ်းသႅင်မိူင်း ၵေႃႉၼိူင်ႈ ဢမ်ႇယူႇဢမ်ႇသဝ်း ႁူတ်းၼမ်ႉ သူၼ်မွၵ်ႇ မၼ်းယူႇ ၸဵမ်ၸဝ်ႉ ၼႆႉ လႅပ်းမီးတၢင်းသိူဝ်းၸႂ် တဵမ်တူဝ်ဝႆႉ။ မွၵ်ႇဢွၼ်ႇ ၸိူဝ်းၼၼ်ႉၵေႃႈ ၸိုၼ်ႇၶတ်းႁႅင်း တႅင်းၸီးမူၺ်ၽွင်သေ ၵီႊယူႇ ၵူႊလူင်ႇ။ မွၵ်ႇသၸ်ႈၸႃႇ သီလိူင် သီၶၢဝ် ၊ မွၵ်ႇၶဝ်ႈတႅၵ်ႇဢွၼ်ႇၶဝ်ၵေႃႈ ၵီႊယူႇ ၵူႊတီႈယဝ်ႉ။ မိူဝ်ႈၽွင်းၼၼ်ႉ-
"လုၵ်ႈ ၸၢႆးမိူင်း"
လႆႈငိၼ်းသဵင် ၵေႃႉပဵၼ်မႄႈႁွင်ႉမႃးလႄႈ တင်းႁူတ်းၼမ်ႉမွၵ်ႇသေ ၶိုၼ်းပၼ် သဵင်ၸူး ၵေႃႉပဵၼ်မႄႈမၼ်းၸၢႆးယူႇ။
"ဢေႃႈ "
ၽိူဝ်ႇဝၢႆႇတူၺ်း လႆႈႁၼ်မႄႈဢွၵ်ႇမႃး တႂ်ႈမူၺ်ၽွင်လႄႈ ၸင်ႇၼႅတ်ႈလၢတ်ႈဝႃႈ-
"မႄႈ ယႃႇပေဢွၵ်ႇမႃးတၢင်းၼွၵ်ႈ ယူႇဝႆႉၼႂ်းႁိူၼ်းၶႃႈလႄႈ တေၸႂ်ႉ လုၵ်ႈၸၢႆး ဢီႈသင်ၶႃႈ "
"မ်ႇမီးၼင်ႇၵဝ်ႇ လုၵ်ႈၸၢႆးဢိူၺ် ပေႃးႁူတ်းၼမ်ႉမွၵ်ႇယဝ်ႉ မႃးၵိၼ် ၶဝ်ႈၼဵဝ် ဢုၼ်ႇဢုၼ်ႇမႆႈမႆႈၵွၼ်ႇ"
"ဢေႃႈၶႃႈမႄႈ ၸမ်တေယဝ်ႉယဝ်ႉ ၼင်ႇၵဝ်ႇလုၵ်ႈၸၢႆး တေမႃးလႂ် မႄႈၶဝ်ႈၵႂႃႇ ၼႂ်းႁိူၼ်း ဢွၼ်တၢင်းၵွၼ်ႇၶႃႈ"
"ဢိူဝ်ႈ ဢိူဝ်ႈ မႄႈလႄႈၼွင်ႉၸၢႆးလုၵ်ႈ တေပႂ်ႉလုၵ်ႈဝႆႉၼႃႈ"
ပႃႈသႅင်ႁွမ်လႅင်း ၶဝ်ၼႆႉ ပေႃးၵူၼ်းဢမ်ႇပႆႇၸေးၼႆ ဢမ်ႇႁွၼ်ႇတွၼ်ႉ ၵိၼ်ၶဝ်ႈ ပႅတ်ႈၵၼ် သေပွၵ်ႈ၊ မၢင်ႊပွၵ်ႈ မၢင်ႊလႂ် ၸႂ်မၼ်း မီးၼႂ်း ၵၢၼ် ၵွၺ်းလႄႈ ၸူဝ်ႊၵႃႊ မၼ်းဢမ်ႇပႆႇမႃး ပႂ်ႉယူႇ တိၵ်းတိၵ်းယဝ်ႉ။ ၽွင်းမိူဝ်ႈၸိူင်ႉၼၼ် ၵဵင်ၸႂ်မႄႈလႄႈ တင်း ၼွင်ႉၸၢႆးမၼ်းပေႃး ဢမ်ႇသုတ်း။ ၼႃႈႁိူၼ်းမၼ်းၸၢႆးၼႆႉ ဢမ်ႇမီးၵေႃႉ ပဵၼ်ပေႃႈ ယူႇၵိၼ်သၢင်ႈသဝ်းၸွမ်းၶဝ် ဢမ်ႇမီးပေႃႈ ဢၼ်ဝႃႈၼၼ်ႉ ပေႃႈၶဝ် တၢႆၵႂႃႇ တႄႉ ဢမ်ႇၸႂ်ႈ။ ပေႃႈၵႂႃႇမီးတီႈၵႆၵႆ ၶဝ်ယူႇ သေတီႈတီႈ ဢၼ်ဝႃႈၼၼ်ႉ ၶဝ်ပီႈၼွင်ႉႁူႉထိုင်ၵူႊၵေႃႉယူႇ။
ၵူၺ်းၵႃႊ ၸဵမ်မိူဝ်ႈပေႃႈ ဢွၵ်ႇႁိူၼ်းၵႂႃႇၼၼ်ႉ တေႃႇထိုင်မိူဝ်ႈလဵဝ် လိၵ်ႈဢွၼ်ႇ ၽိုၼ်ၼိူင်ႈၵွၺ်းၵေႃႈ ဢမ်ႇတႅမ်ႈမႃးသေပွၵ်ႈ။ တွၼ်ႊတႃႇမေးၼၢင်း လႄႈလုၵ်ႈလၢင်း သၢမ်ၵေႃႉၼႆႉ ပေႃႈဢမ်ႇဝူၼ်ႉထိုင်ယဝ်ႉႁိုဝ်! ပေႃးၼပ်ႉၶၢဝ်း ယၢမ်း ၸိုင် မီးသၢဝ်းပီႊ ပၢႆပၢႆ ယဝ်ႉ။ပေႃႈၶဝ် ဢွၵ်ႇႁိူၼ်းၵႂႃႇ ၸဵမ်မိူဝ်ႈ ၸၢႆးမိူင်း လႆႈ သိပ်းၶူပ်ႇ ၼၼ်ႉယဝ်ႉ။ ၼွင်ႉၸၢႆးၵေႃႉလဵၵ်ႉသုတ်း ၸၢႆးသႅင်လၢဝ်လႅင်း ၼႆႉ ယင်းပႆႇ လႆႈ ၶူပ်ႇၵွၼ်ႇ။ ၼွင်ႉ ၸၢႆးၵေႃႉၵၢင်ၸၢႆးႁၵ်ႉၶိူဝ်းႁၢၼ်တႄႉမီးႁူၵ်းၶူပ်ႇယဝ်ႉလႄႈ တေႃႉ တႄႉတၼ်းတွင်း ၼႃႈပေႃႈ ၶဝ်လႆႈယူႇ။ လွင်ႈတေႉ မၼ်းတႄႉ ဢၼ်ပေႃႈ ၶဝ် ဢွၵ်ႇႁိူၼ်း ၵႂႃႇၼႆႉ တွၼ်ႊတႃႇ တေႁဵတ်းၵၢၼ် တီႈမိူင်းၶၢင် ဝဵင်းၽႃႇၵၢၼ်ႉ ၼႆသေ ဢွၵ်ႇႁိူၼ်းၵႂႃႇယူႇယဝ်ႉ။
မႄႈ ၸၢႆးမိူင်း ၼႆႉပဵၼ်လုၵ်ႈယိင်းၵေႃႉလဵဝ်သေ ပူႇၼၢႆးၶဝ်သမ်ႉ ပဵၼ်ၵူၼ်း သိုဝ်ႈသိုဝ်ႈ ယူဝ်းယူဝ်း ႁဵတ်းၵိၼ်ႁႆႊ သႆႉၵိၼ်ၼႃး ပႃးၸဵမ်သူၼ် ၸိူဝ်းၼႆႉပေႃးပေႃႈ တင်းမႄႈ ပဵၼ်ၸူႉၵၼ်ၵေႃႈ ပူႇၼၢႆးၶဝ် ပဵၼ်ဢၼ် ၸႂ်ဢမ်ႇလီၸွမ်း လုၵ်ႈယိင်းၶဝ်ယူႇ။ ၵွပ်ႈသင်လႃႇၼႆ ပေႃႈ ၸၢႆးမိူင်း ၶဝ်ၼႆႉ ပဵၼ်ၵူၼ်း ယူႇမဝ်ႊ ၵိၼ်မၢင်ႊ ၵေႃႉၼိူင်ႈလႄႈ ပူႇၼၢႆးၶဝ်ဢမ်ႇထုၵ်ႇၸႂ်သေဢိတ်း။ ပူႇၼၢႆးၶဝ်သမ်ႉ ၶတ်းၸႂ် ႁဵတ်းၵၢၼ် ပေႃႈၶဝ်သမ်ႉ ဢမ်ႇၶတ်းၸႂ် ႁဵတ်းၵၢၼ်။ ဝၢႆးတႄႇ ၼႃႈႁိူၼ်း ၸွမ်းၵၼ်ယဝ်ႉ မႄႈ ၸၢႆးမိူင်း ၶဝ်ၼႆႉ လႆႈတုၵ်ႉၶ ယၢပ်ႇၽိုတ်ႇ ယူႇၵူႊဝၼ်း။
မၢင်ႊပွၵ်ႈပေႃႈၶဝ်ၵိၼ်လဝ်ႈမဝ်းသေ ပွၵ်ႈမႃးႁိူၼ်းၼႆ ပူႇၼၢႆးၶဝ်တႄႉ ၸႂ်ဢမ်ႇလီ သေတႃႉ ၵႃႊလႆႈဢိုတ်းသူပ်းသေ တူၺ်းယူႇ ၵူၺ်းယဝ်ႉ။ပေႃးၽၵ်း ဢမ်ႇဝၢၼ်ၵေႃႈ ပွင်ႉထႃႉသေဢမ်ႇၵႃး ပႃးတိၼ်ပႃးမိုဝ်း ႁၢႆႉမႃးၵူႊဝၼ်းလႄႈ ပူႇၼၢႆးၶဝ် ပဵၼ်သေႃးၵမႆႈၸႂ် တၢင်လုၵ်ႈယိင်းသေ သဵင်ႈၵမ်ႊၵႂႃႇပႅတ်ႈ ၸၢႆးမိူင်းၶဝ်ယူႇယဝ်ႉ။ ၵၢၼ်သူၼ်ႁႆႊၼႃး ဢမ်ႇႁဵတ်းပေႉလႆႈယဝ်ႉလႄႈ မႄႈလၢတ်ႈၼေ ပေႃႈၶဝ်သေတႃႉ ၵူၺ်းလႆႈ ၶၢမ်ႇ တၢင်း ၵေႃႉပဵၼ်ပေႃႈ ပွၺ်ႇၽႃႈသေ လိုၼ်းသုတ်း မႄႈ ၸၢႆးမိူင်း ၶဝ် လႆႈပဵၼ် ၵူၼ်းႁႃၽိုၼ်းၶၢႆၵႂႃႇယူႇယဝ်ႉ။
မိူဝ်ႈ ၸၢႆးမိူင်း လႆႈသိပ်းၶူပ်ႇၼၼ်ႉ ပေႃႈၶဝ်ၽိတ်းၵၼ် တင်း ၸဝ်ႈလူတ်ႉလႄႈ လႆႈဢွၵ်ႇၵၢၼ် ၵိၼ်ၸွမ်းငိုၼ်း မႄႈႁႃၽိုၼ်းၶၢႆ ၵေႃႈ ဢမ်ႇ ၵုမ်ႇထူၼ်ႈ လႆႈယဝ်ႉ။ ပေႃႈၶဝ်ဢမ်ႇၶႂ်ႈႁဵတ်းၵၢၼ် ႁႆႊၼႃးလႄႈ ဢွၵ်ႇတၢင်းၵႂႃႇၸွမ်း ဢူၺ်းၵေႃႉ မၼ်းယူႇယဝ်ႉ။ တႃႇတေဢွၵ်ႇ တၢင်းၵေႃႈ မႄႈၶဝ်လႆႈၶၢႆ ပီႇႁူ မၼ်းၼၢင်း ႁဵတ်းပဵၼ်ၵႃႊတၢင်း။ ဢူၺ်းၵေႃႉဢၼ်ၸွမ်းၵၼ်ၵႂႃႇတႄႉ ပေႃးဝႃႈ မီးၵူၼ်းသၢင်ႇတေႃႇတၢင်းၼႆ ၵႆႉၵႆႉ သူင်ႇ ငိုၼ်း ၶူဝ်းၼုင်ႈတၢင်းမႆႊ တၢင်းၵိၼ် တၢင်းယႅမ်ႉ မႃးတႃႇသေႇ။
ပေႃႈၶဝ်တႄႉၶၢဝ်ႇငၢဝ်းၵေႃႈဢမ်ႇမႃး ၽိူဝ်ႇထၢမ်ၺႃး ဢူၺ်းၵေႃႉ မၼ်း လႆႈႁူႉ ဝႃႈ ပေႃႈၶဝ်ဢဝ်မေးမႂ်ႇထႅင်ႈ ၵေႃႉၼိူင်ႈယူႇၼႆယဝ်ႉ။ ၼႂ်း တၢင်းဝူၼ်ႉဢွၼ်ႇပေႃႈၼႆႉ ဢမ်ႇမီးလုၵ်ႈလၢင်းၼၢင်းမေး ၸိူဝ်းၵိုတ်းတၢင်းလင်ယဝ်ႉႁိုဝ်! ၵေႃႉပဵၼ်မႄႈၶဝ်တႄႉ မိူဝ်ႈတႄႇ ထၢင်ႇဝႃႈ လိၵ်ႈ တၢင်တူဝ် ငိုၼ်းတီႈၽူဝ် တေသူင်ႇမႃးၼႆသေ တႃႉ တေႃႈလဵဝ် ဢမ်ႇႁၼ်လၢတ်ႈလွင်ႈပေႃႈၶဝ် ထႅင်ႈသေပွၵ်ႈယဝ်ႉ။ သၢမ်ၵေႃႉ ပီႈၼွင်ႉ ႁဵတ်းၵေႃႉမႄႈၶဝ် သေသွမ်ႈမွၵ်ႇၼႂ်းသူၼ်ၶဝ်၊ ၸၢႆးမိူင်း တႄႉ တၼ်း ၽႅဝ် ၸၼ်ႉႁႃႈၵွၺ်းသေ ဢွၵ်ႇႁဵတ်းၵၢၼ်ၸွႆႈမႄႈၶဝ်။ တႃႇၼႃႈႁိူၼ်း ၶိုၼ်ႈယႂ်ႇ ယူႇယဝ်ႉ။
ယၢမ်းလဵဝ်တႄႉ ၸၢႆးႁၵ်ႉၶိူဝ်းႁၢၼ် ပေႃးထိုင်ၸၼ်ႉၸွမ် ၸၢႆးသႅင်လၢဝ်လႅင်း သမ်ႉထိုင်ၸၼ်ႉၵဝ်ႈယဝ်ႉလႄႈ တွၼ်ႊတႃႇ ပၢႆးပၺ်ႇၺႃႇ တၢင်းႁူႉမေႃ ၼွင်ႉၸၢႆး တင်းသွင်မီးဝႆႉၼိူဝ်ႁူဝ်မႃႇ ၸၢႆးမိူင်း ယူႇယဝ်ႉ။ တေႃႈလဵဝ် တႄႉ မႄႈၶဝ် ဢမ်ႇလႆႈ ႁႃၽိုၼ်းၶၢႆသေ လိုဝ်ႉႁိူဝ်ႉ လိုဝ်ႈ ၸႂ် ယူႇတီႈႁိူၼ်း၊ ၵူၺ်းၵႃႊ မၢင်ႊပွၵ်ႈမႃး မႄႈၶဝ် ႁူတ်းၼမ်ႉသူၼ်မွၵ်ႇ သွမ်ႈတူၼ်ႈမွၵ်ႇ ၸွႆႈလုၵ်ႈၸၢႆး တင်းသၢမ်ယူႇ၊ ၸူဝ်ႊၶၢဝ်း ယၢမ်းၼႆႉ မူၺ်တူၵ်းတၼ်ၼႃႇလႄႈ ၵူဝ်တုမ်ႉတိူဝ်ႉ ပၢႆးယူႇလီမႄႈလႄႈ ဢမ်ႇႁႂ်ႈဢွၵ်ႇမႃး ၸွႆႈဢီႈသင်။
ယွၼ်ႉမွၵ်ႇ ၼႂ်းသူၼ်မွၵ်ႇ မၼ်းၸၢႆး လူင်ႇႁၢင်ႊလီ သီႁၢင်ႊ ငၢမ်း လႄႈလႆႈၶၢႆ လီတေႉတေႉ ဝႃႈဝႃႈ။ ပေႃးမႃးၶႄႉသဵင်ႇၵၼ်တူၺ်း တင်း တၢင်ႇသူၼ်ၼႆ မွၵ်ႇ တီႈသူၼ် ၸၢႆးမိူင်း ၼႆႉ ပဵၼ်ဢၼ်ထုၵ်ႇၸႂ် ၵူၼ်းၸိူဝ်းမႃး သိုဝ်ႉတေႉတေႉ။ ၵူၼ်းထုၵ်ႇၸႂ်မွၵ်ႇမၼ်းၸၢႆး ၼမ်လႄႈ မွၵ်ႇမႃးၵႃႊႁိုဝ်ၵေႃႈ ၶၢႆပေႃးဢမ်ႇၵုမ်ႇလႆႈသေပွၵ်ႈ။ တေႃႇထိုင်မႄႈၶဝ် ပေႃးယုၵ်ႉယွင်ႈ မၼ်းၸၢႆးဝႃႈ-
"ၸၢႆးမိူင်းလုၵ်ႈၼႆႉမီးၼမ်ႉၵတ်ႉၽၢႆႇၽုၵ်ႇသွမ်ႈမွၵ်ႇတေႉဢိူဝ်ႈ။ မႄႈၵေႃႈ ယၢမ်ႈၽုၵ်ႇသွမ်ႈ ၸဵမ်ၵေႃႉလဵၵ်ႉယူႇ ၵူၺ်းၵႃႊ ဢမ်ႇပဵင်းၸႂ် မိူၼ်ၼႆသေပွၵ်ႈ။ ဢိူဝ်ႈ ၶွင်ႈပူၺ်ႈ(ဢမူၺ်ႇ) ပူႇၼၢႆးသူပၼ်ဝႆႉၼႆႉ ထိုင်ပၢၼ်လုၵ်ႈမႃးယဝ်ႉတႄႉတေယဵၼ်းပဵၼ် ၶမ်းယူႇယဝ်ႉႁိုဝ်ဢမ်ႇႁူႉ"
"တေလႆႈပဵၼ်ၶႃႈၵႂႃႈမႄႈ ၶႃႈၵေႃႈ မီးတၢင်းယိူင်းဢၢၼ်း ၸဵမ်လႂ် ယဝ်ႉၶႃႈ"
" ၸိူင်ႉႁိုဝ်လႃႇၼေႃ လုၵ်ႈၸၢႆး"
"လွင်ႈၼႃႈႁိူၼ်းၶိုၼ်ႈယႂ်ႇမႂ်ႇသုင်ဢေႃႈမႄႈ တေလႆႈၶတ်းၸႂ်ဢဝ် ႁၢင်းၵွၺ်းၼၼ်ႉၶႃႈၼႃႇ"
"သႃထူႉ သႃထူႉ သႃထူႉ လုၵ်ႈၸၢႆးဢိူၺ်း ၼွင်ႉၸၢႆးလုၵ်ႈၼႆၵေႃႈ ႁႂ်ႈမီးတၢင်းႁူႉ မိူၼ်လုၵ်ႈ ႁႂ်ႈမီးတၢင်းယုမ်ႇယမ်ၼိူဝ် တူဝ်ၸဝ်ႈၵဝ်ႇ ၵႂႃႇ ၼၼ်ႉ လုၵ်ႈၵေႃႉသင်ႇသွၼ်ၼတေၢင်းပၼ်လႄႈၼႃႈ"
"ဢေႃႈၶႃႈမႄႈ ၼွင်ႉၸၢႆးၶဝ်ၼႆၵေႃႈ ၼင်ႇႁိုဝ်တေမေႃ ပႆယၢင်ႈၸွမ်း သဵၼ်ႈတၢင်း လီလီၼၼ်ႉ ၶႃႈတေဢွၼ်ႁူဝ်ၼတေၢင်းၵႂႃႇယူႇၶႃႈ"
" မႄႈလႆႈငိၼ်းၶေႃႈၵႂၢမ်းလုၵ်ႈၸၢႆးၸိူင်ႉၼႆ မႄႈၵတ်းယဵၼ်ၸႂ်တေႉဢိူဝ်ႈ ပေႃး ၼၼ်ၵေႃႈ မႃးလႄႈ မႃးလႄႈ လုၵ်ႈလုၵ်ႈၶဝ် ႁဝ်းဢွၼ်ၵၼ် ၵိၼ်ၶဝ်ႈ"
ၼွင်ႉၸၢႆးမၼ်း ဢၼ်တိုၵ်ႉဢၢၼ်ႇလိၵ်ႈယူႇၼၼ်ႉၵေႃႈ ဢွၼ်ၵၼ်မႃး ၵိၼ်ၶဝ်ႈ ၼဵဝ် ဢုၼ်ႇဢုၼ်ႇယူႇယဝ်ႉ။ တၢင်းၵႂၢင်ႈဝၢင်းႁိူၼ်း ၸၢႆးမိူင်း ၶဝ်ၼႆႉ ဢမ်ႇပေႃး ၵႂၢင်ႈ မိူၼ်ပိူၼ်ႈ သေတႃႉ ၼႂ်းၵၢင်မၼ်း ႁဵတ်းဝႆႉႁိူၼ်းၽႃလၢႆးဢွၼ်ႇ လဵၵ်ႉလဵၵ်ႉ ၼႆႉ ပဵၼ်ဝႆႉ ဢဵၼ်ႁႅင်း တၢင်း ဢုၼ်ႇၸႂ် ၼႃႈႁိူၼ်းၶဝ် တႃႇၶၢဝ်းတၢင်း မိူဝ်းၼႃႈ ယူႇယဝ်ႉ။ လႆႈယူႇၵႄႈႁိူၼ်းႁူမ်ႈႁၵ်ႉဢွၼ်ႇမႄႈၸိူင်ႉၼႆ တၢင်းၵတ်းယဵၼ်ၸႂ်ၼႆႉ ဢမ်ႇမီးသင် လႅၵ်ႈ လႆႈယဝ်ႉ။
ၵူၺ်းၵႃႊ သင်ဝႃႈ ၼႂ်းၽိူၼ်ၶဝ်ႈၼၼ်ႉ မီးပႃးပေႃႈၶဝ်ယူႇ ၼႆၸိုင်!!!!!!
တႅမ်ႈၸိူင်း - ၸၢႆးႁၵ်ႉၶိူဝ်းႁၢၼ်


text:
လွင်ႈႁူမ်ႈၸႃႇၵၵွင်တိုၼ်းၵဝ့်ငဝ်ႈသႆၢလႅင်းထမ်းၼႆ့ ႄတႇငဝ်ႈမၼ်းေတမီးယူႇ (4)ၸူိဝ့်(4)ပူိင်
- ႁူမ်ႈၸႃႇၵၸွမ်းၵွင်တိုၼ်းၸူိဝ်းဢၼ်လႆႈတင်ႈဝႆ့ယဝ့်
- ႁူမ်ႈၸႃႇၵၶဝ်ႈၸွမ်းၼႂ်းၵွင်တိုၼ်းတင်းလူင်
- ႁူမ်ႈၸႃႇၵၶဝ်ႈၸႆၢႇၶၢတ်ႇ
- ႁူမ်ႈၸႃႇၵၵမ့်ၸွႆႈၼႂ်းၵွင်တိုၼ်းၵၢင်
1. ႁူမ်ႈၸႃႇၵၸွမ်းၵွင်တိုၼ်းၸူိဝ်းဢၼ်လႆႈတင်ႈဝႆ့ယဝ့် ဢၼ်ဝႃႈၼၼ့် ပွင်ႇဝႃႈႁူမ်ႈၸႃႇၵ လူႇၸွမ်းၵွင်တိုၼ်းၸူိင့်ၼင်ႇ “ၵွင်တိုၼ်းမုၼ်းလႅင်းပႆၢးပၺႃႇ”၊ “ၵွင်တိုၼ်းၸတ်းသိုဝ့်တီႈ လိၼ်ပုၼ်ႈတႃႇသၢင်ႈဢွင်ႈတီႈႁႂ်လႆႈပဵၼ်ၽွၼ်းလီၵူၼ်းတင်းၼမ်”၊ ႄတႇၵႂႃႇၸူိဝ်းဢၼ် ယူိင်းၸူးတၢင်းဢဵၼ်းဢၢၼ်းဢၼ်လဵဝ်ၵၼ်တင်းၸဝ်ႈၶွင်(ၸဝ်ႈတႃႇၼ)ၶႂ်ႈလူႇ၊ ၵွင်တိုၼ်း ၸူိဝ်းၼႆ့ေတဢမ်ႇၸၢင်ႈဢဝ်ငိုၼ်းဢွၵ်ႇမႃးၸႂ်ႉယွႆႈလႆႈ။
2. ႁူမ်ႈၸႃႇၵၶဝ်ႈၸွမ်းၼႂ်းၵွင်တိုၼ်းတင်းလူင် ၵွင်တိုၼ်းၼႆ့ဢမ်ႇမီးလွင်ႈမၵ်းမႆၢလွင်ႈယူိင်ႈၸူးတႅပ်ႈေတႃးႄလႈ ၵဝ့်ငဝ်ႈေတ ဝူုၼ့်သၢင် တႅပ်းတတ်းႁင်းေၶႃေသ ေတၸႂ်ႉၸႆၢႇၼႂ်းၵၢၼ်တူင့်ၼုိင်ဢၼ်ၵိုင်ႇလႅပ်ႈ ဢမ်ႇ ၼၼ် လွင်ႈ ဢၼ်ေတေၵႃႇၵူိတ်ႇပဵၼ်ၽွၼ်းလီၵူၼ်းတင်းၼမ်၊
3.ႁူမ်ႈၸႃႇၵၶဝ်ႈၸွမ်းၸႆၢႇၶၢတ်ႇ ပွင်ႇဝႃႈႁူမ်ႈၸႃႇၵၵမ့်ၸွႆႈေလႃးပုၼ်ႈတႃႇၵမ့်ထႅမ်ယူင့်ၵၢၼ်ၵမ်းသိုဝ်ႈ ၸူိင့်ၼင်ႇ “ယူင့်ၵၢၼ် ႁူမ်ႈၸႂ်ႄႁႉၵင်ႈေၽးၵတ်းပုၼ်ႈတႃႇၽူႈယၢၵ်ႈၽၢၼ်တူၵ်းၵိၼ်း” “ယူင့်ၵၢၼ်ယုၵ့်ယွင်ႈ ပႆၢးပၺႃႇပုၼ်ႈတႃႇၽူႈၸႂ်ႉႁႅင်းၵၢၼ်တႆး” “ယူင့်ၵၢၼ်သိုပ်ႇသၢၼ်ၾိင်ႈထုင်းတႆး” ႄတႇၵႃႇၸူိဝ်းၼႆ့ယဝ့်၊ေပႃးႁူမ်ႈၸႃႇၵၶဝ်ႈၶၢတ်ႇၼႂ်းယူင့်ၵၢၼ်ၸူိဝ်းၼႆွယဝ့်ၼႆတၢင်းယူင့် ၵၢၼ်ေၵႃႈေတဢဝ်ၵႂႃႇၸႂ်ႉတိုဝ်းၼႂ်းယူင့်ၵၢၼ်ၸွမ်ႈၼင်ႇဢၼ်ၵိုင်ႇလႅပ်ႈၼၼ့်ယဝ့်၊
4. ႁူမ်ႈၸႃႇၵၵမ့်ၸွႆႈၼႂ်းၵွင်တိုၼ်းၵၢင် ပဵၼ်လွင်ႈၸႃႇၵၵမ့်ၸွႆႈေလႃးၼႂ်ႈၵွင်တိုၼ်းၵၢင်ၵဝ့်ငဝ်ႈပုၼ်ႈတႃႇၸႂ်ႉတုိဝ်းလွင်ႈပူၵ်းပွင်ၸတ်း ၵၢၼ်ၵဝ့်ငဝ်ႈ၊ၵွင်တိုၼ်းၼႆ့ၸွမ်းၼင်ႇပၵ်းပူိင်မီးဝႆ့ၼၼ့်ေတလႆႈဢဝ်(မွၵ်ႇငိုၼ်း)မၼ်း ဢၼ် ဢွၵ်ႇမႃးတီႈတိုၼ်းၵၢင်ၼၼ့်ၸႂ်ႉတုိဝ်းၵူၺ်း၊ၸူိင့်ၼင်ႇၵႃႊၸႂ်ႉၸႆၢႇၼႂ်းလုမ်းႁွင်ႈၵၢၼ်ႄလႈ လွင်ႈမုၼ်းလႅင်းၵဝ့်ငဝ်ႈႁႂ်ႈၶိုၼ်ႈယႂ်ႇမႂ်ႇသုင် ႄတႇၵႂႃႇၸူိဝ်းၼႆ့ယဝ့်။


text:
ၸွမ်းၼင်ႇ ဢၼ်ဝႃႈႁဵတ်းဝႂ်ၶၢမ်ႈမိူင်း (Passport) လႆႈၼႂ်းဝဵင်းယႂ်ႇဝဵင်းလူင် ၼႂ်းမိူင်းတႆးလၢႆလၢႆတီႈ ဝႃႈၼႆသေတႃႉ ၵူၼ်းမိူင်းၸိူဝ်းၵႂႃႇႁဵတ်းဝႂ်ၶၢမ်ႈမိူင်းၼၼ်ႉ တိုၵ်ႉႁူပ်ႉတၢင်းယၢပ်ႇၽိုတ်ႇလၢႆၸိူဝ်ႉလၢႆလွင်ႈ- ၵေႃႉပဵၼ်ၽူႈတႅၼ်းၶဵတ်ႇလိူၵ်ႈတင်ႈမၢႆ 1 သၽႃးၸႄႈမိူင်း ၸႄႈဝဵင်းသႅၼ်ဝီ ၼၢင်းၶိၼ်ႇထႃးယီႇ လၢတ်ႈ။
ပၢင်ၵုမ်လူင်သၽႃး ၵမ်းတီႈ 2 ပွၵ်ႈထူၼ်ႈ 8 ဢၼ်တႄႇၸတ်းႁဵတ်းမႃးမိူဝ်ႈဝၼ်းတီႈ 4 ၼၼ်ႉ ဝၼ်းတီႈ 5 မိူဝ်ႈဝႃးၼႆႉ ၼၢင်းၶိၼ်ႇထႃးယီႇ တွင်ႈထၢမ်လွင်ႈႁဵတ်းဝႂ် Passport တီႈတႃႈၶီႈလဵၵ်း၊ မျႃႉဝတီႇ၊ ၵေႃႇသွင်၊ လႃႈသဵဝ်ႈလႄႈ တူၼ်ႈတီးၸိူဝ်းၼႆႉ။ ၵဵဝ်ႇၵပ်းလွင်ႈၸိူဝ်းၼႆႉ ၼင်ႇႁိုဝ်ၵူၼ်းဝၢၼ်ႈၵူၼ်းမိူင်း ဢၼ်ၵႂႃႇႁဵတ်း Passport ၼၼ်ႉ ပေႃးတေၶႅၼ်းၸႂ်လူမ်ၸႂ် ယွၼ်ႉပိူဝ်ႈၵႃႈၶၼ်ႁဵတ်းမၼ်း မီးလၢႆလၢႆသႅၼ်း ႁူဝ်မိုၼ်ႇတေႃႇႁူဝ်သႅၼ်ၸိူဝ်းၼႆႉၵေႃႈမီး- ၼႆယဝ်ႉ။
ၼၢင်းၶိၼ်ႇထႃးယီႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “မိူၼ်ၸိူင်ႉၼင်ႇတီႈဝဵင်းလႃႈသဵဝ်ႈၼႆႉ ပေႃးၵူၼ်းမိူင်းၵႂႃႇႁဵတ်း ၵႃႈၶၼ်မၼ်းလႆႈပၼ်ယူႇ 27,000 (ပျႃး)၊ သမ်ႉလႆႈပႂ်ႉလိူၼ်ၼို င်ႈ။ ၵမ်ႈၽွင်ႈလႆႈပၼ် 6 မိုၼ်ႇ၊ ၵမ်ႈၽွင်ႈလႆႈပၼ် 8 မိုၼ်ႇ၊ ၵႃႈၶၼ်မၼ်းလၢႆလၢႆဢၼ်။ ၵမ်ႈၽွင်ႈသမ်ႉႁဵတ်းဝႆးဝႆး ႁဵတ်းႁႂ်ႈၸဵဝ်းယဝ်ႉၼႆသေ 3 ဝၼ်းၵူၺ်း လႆႈပၼ်သွင်သႅၼ်ႁႃႈ (250,000) ၸိူဝ်းၼႆႉၵေႃႈမီး။ ၵွပ်ႈၼၼ် ဢိင်ၼိူဝ်ပေႃႈမႄႈၵူၼ်းမိူင်းတၢင်ႇလၢတ်ႈမႃးသေ ႁဝ်းၶႃႈၸင်ႇလႆႈဢဝ်မႃးဢုပ်ႇလၢတ်ႈၼႂ်းသၽႃး၊ ႁႂ်ႈၵူၼ်းမိူင်းလႆႈသၢၵ်ႈသႃႇလူမ်ၸႂ်သေ ႁႂ်ႈႁဵတ်းၸွမ်းၵႃႈၶၼ်ဢၼ်ထုၵ်ႇမႅၼ်ႈမၼ်း”-ဝႃႈၼႆ။
ၵဵဝ်ႇၵပ်းလွင်ႈၼႆႉ ၽွင်းလူင်ၾၢႆႇႁူမ်ႇလူမ်ႈလႄႈလႅၼ်လိၼ် ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈၼႂ်းသၽႃးဝႃႈ- “ၸွမ်းၼင်ႇဢၼ်လူင်ပွင်ၸိုင်ႈ တမ်းဝၢင်းဝႆႉပၼ် ဢၼ်ႁဵတ်း Passport ၵႂႃႇၸွမ်းတၢင်းၵၢၼ်၊ ႁဵတ်းၵႂႃႇၸွမ်းလၢႆးသိုဝ်ႈသိုဝ်ႈယူဝ်းယူဝ်း/ထုၵ်ႇမႅၼ်ႈၼၼ်ႉ ဢၼ်လႆႈသႂ်ႇငိုၼ်းတီႈႁွင်ႈၵၢၼ် ဢၼ်လႂ်ဢၼ်ၼၼ်ႉၼၼ်ႉဢမ်ႇမီး၊ ပေႃးဝႃႈႁဵတ်းပပ်ႉ Passport ၼိုင်ႈပပ်ႉၼႆ တေလႆႈသႂ်ႇၶွၼ်ႇတီႈလူင်ပွင်ၸိုင်ႈ 25,000 ၵူၺ်း။ ပေႃးဝႃႈဢဝ်ႁၢႆသမ်ႉ တေလႆႈၺႃးတူတ်ႈတၢမ်ႇ 40,000 (သီႇမိုၼ်ႇ) ၊ ၵႃႈပပ်ႉ 20,000 (သွင်မိုၼ်ႇ)၊ တင်းမူတ်းတေသဵင်ႈ 6 မိုၼ်ႇ။ ပေႃးဢဝ်ၵႂႃႇႁၢႆၼွၵ်ႈမိူင်း တေလႆႈၺႃးမႂ် 75 ၻေႃႊလိူဝ်ႊ ဢၼ်ၵိုင်ႇၵၼ်တင်းငိုၼ်းမၢၼ်ႈ 25,000 သေ တေလႆႈၸၢႆႇပၼ်ၵႃႈပပ်ႉထႅင်ႈ။ ၵွပ်ႈၼၼ်လႄႈ ပေႃးဝႃႈပေႃႈမႄႈၵူၼ်းမိူင်းမႃးႁဵတ်း တိုၼ်းတမ်းဝၢင်းဝႆႉပၼ်ႁႂ်ႈႁဵတ်းယဝ်ႉၼႂ်းၶၢဝ်းတၢင်း 10 ဝၼ်း- ဝႃႈၼႆ။
ၵွပ်ႈၼၼ် လွင်ႈႁဵတ်း Passport ၼႆႉ ႁဵတ်းလွၵ်းလၢႆးယူဝ်းယူဝ်းသေ ႁဵတ်းလွၵ်းလၢႆးဢၼ်ဝႆးဝႆးၼႆႉ ၶၼ်မၼ်းတေလႆႈႁဵတ်းၸိူင်ႉႁိုဝ်ၼႆ ဢမ်ႇတွၼ်ႉတမ်းဝၢင်းမႃး။ မိူၼ်ၸိူင်ႉၼင်ႇ ၶႂ်ႈၵႂႃႇယူတ်းယႃတူဝ်ၼွၵ်ႈမိူင်းႁိုဝ်ႉ၊ ဢမ်ႇၼၼ် ၶႂ်ႈၵႂႃႇၸွမ်းၵူၼ်းၵႂႃႇယူတ်းယႃတူဝ်ၼွၵ်ႈမိူင်းႁိုဝ်ႉ၊ ၶႂ်ႈၵႂႃႇလွင်ႈပၢႆးပၺ်ၺႃ၊ လွင်ႈၵႃႉၶၢႆ၊ လွင်ႈလဵပ်ႈႁဵၼ်း၊ လွင်ႈတွင်ႈတဵဝ်းဢႅဝ်ႇမိူင်း၊ လွင်ႈတႃႇၵႂႃႇႁႃၵၢၼ်ၸိူဝ်းၼႆႉၼႆႉ တွၼ်ႈတႃႇၵူၼ်းမႃးယိုၼ်ႈယွၼ်းပပ်ႉ Passport JC ၸိူဝ်းၼႆႉ ၸႂ်ႉလွၵ်းလၢႆး JC သေ ႁဵတ်းပၼ်ႁႂ်ႈမၼ်းယဝ်ႉၼႂ်းၶၢဝ်းတၢင်း 5 ဝၼ်း၊ ဢၼ်ၼႆႉပဵၼ်လူင်ပွင်ၸိုင်ႈ တမ်းဝၢင်းဝႆႉပၼ်- ၸဝ်ႈသိုၵ်းလူင်ၼၢႆႇဝိၼ်းဢွင်ႇ တွပ်ႇလၢတ်ႈၼႂ်းသၽႃးၵႂႃႇၼင်ႇၼႆ။
ဢိင်ၼိူဝ်လွင်ႈၼႆႉသေ ၼၢင်းၶိၼ်ႇထႃးယီႇ လၢတ်ႈဝႃႈ- ၵေႃႉဢၼ်ပဵၼ်ၽွင်းလူင်လၢတ်ႈၵႂႃႇတႄႉမၼ်းပဵၼ်ၸိူင်ႉၼႆ။ ၵူၺ်းၵႃႈ ဢၼ်ပဵၼ်ယူႇႁဵတ်းယူႇၼႂ်းပိုၼ်ႉတီႈ မၼ်းဢမ်ႇၸႂ်ႈၸိူင်ႉၼႆ၊ မၼ်းပိူင်ႈၵၼ်ဝႆႉ။ ၵွပ်ႈၼၼ် ၸွမ်းၼင်ႇဢၼ်ၽွင်းလူင်လၢတ်ႈၵႂႃႇၼၼ်ႉ ၶႂ်ႈႁႂ်ႈႁွင်ႈၵၢၼ်ပႃႈတႂ်ႈၶဝ် ဢၼ်ၵဵဝ်ႇၶွင်ႈတင်းသဵင်ႈၼႆႉ ၸွမ်းၶေႃႈတိုဝ်းၵမ် ဢၼ်တၢင်းၼိူဝ်ၸီႉသင်ႇလူင်းမႃးသေ ပၵ်းပိူင်မၢႆမီႈဢၼ်မီးၼၼ်ႉၵေႃႈ ၶႂ်ႈႁႂ်ႈႁဵတ်းၸွမ်း-ဝႃႈၼႆ။
ပၢင်ၵုမ်သၽႃးမိူင်းတႆး ၵမ်းတီႈ 2 ပွၵ်ႈထူၼ်ႈ 8 ၼႆႉ ၸတ်းတင်ႈတႄႇဝၼ်းတီႈ 4 မႃးသေ တေယဝ်ႉတူဝ်ႈဝၼ်းတီႈ 08/12/2017 ၶၢဝ်းတၢင်း 5 ဝၼ်း။ လိၵ်ႈဢၼ်မႃးတၢင်ႇယိုၼ်ႈ တေမီးယူႇမွၵ်ႈ 60 ၽိုၼ်၊ တေဢုပ်ႇၵုမ်ၵၼ်လွင်ႈတၢင်းၸိူဝ်းၼႆႉၵႂႃႇ-ၼႆယဝ်ႉ။
ၶေႃႈမုၼ်း / ၶၢဝ်ႇပၢင်လူင်


text:
(1) ၽွၼ်းလီၽွၼ်းၸႃႉ မီးၵိုၵ်းၵၼ်၊ ပေႃးၼိူင်းၵၼ်တူၺ်းၸိုင် တေလႆႈဝႃႈ ၽွၼ်းလီ ၼမ်ယူႇ။ ၽွၼ်းလီမၼ်းမီးယူႇလၢႆဢၼ် မိူၼ်ၼင်ႇ ပူတ်းပၼ် မၢႆမီႈၼွၵ်ႈမၢႆမီႈ (Unlawful Association Act) ပၼ်RCSS ၊ လႆႈၶဝ်ႈႁူမ်ႈ ပၢင်ဢုပ်ႇဢူဝ်းၵၢၼ်မိူင်း ပဵၼ်ၶၵ်ႉပဵၼ်တွၼ်ႈ၊ ၵၢၼ်တိုၵ်းၵၼ် လူတ်းယွမ်းလူင်းတင်းၼမ် ပေႃးတႅၵ်ႈတူၺ်း မိူဝ်ႈပႆႇၵိုတ်းတို်ၵ်း၊ လႆႈပိုတ်ႇလုမ်း ၵပ်းသၢၼ်၊ လႆႈပိုတ်ႇ လုမ်းပိုၼ်ၽၢဝ်ႇ ၼႂ်းမိူင်း၊ လႆႈႁူပ်ႉထူပ်းၵူၼ်းမိူင်းလႄႈ တၢင်ႇမူႇတၢင်ႇၸုမ်း၊ လႆႈႁဵတ်းၵၢၼ် ၽဵဝ်ႈမူၺ်ႉယႃႈမဝ်းၵမ် ပဵၼ်ပွတ်းပဵၼ်တွၼ်ႈလႄႈ မူၼ်ႉမႄးတူဝ်ၸႂ်ပၼ် ၵူၼ်းၸပ်းတိတ်းယႃႈ၊ မီးတိုဝ်ႉတၢင်း ၵေႃႇသၢင်ႈလွင်ႈၽွမ်ႉႁူမ်ႈ တႆးၶိုၼ်ႈမႃးသေ လႆႈၶွတ်ႇၽွတ်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU)၊ လႆႈဢွၵ်ႇလဵပ်ႈႁဵၼ်း ၼွၵ်ႈမိူင်း လၢႆလၢႆမိူင်း၊ လႆႈႁူပ်ႉထူပ်း ၽူႈၼမ်းၸိုင်ႈမိူင်း၊ ၽွင်းတၢင်ၼွၵ်ႈမိူင်း၊ လႆႈႁဵတ်းၵၢၼ်ပူၵ်းပွင်ပၼ် ၵူၼ်းမိူင်း ၼင်ႇပွင်ပဵၼ်လႆႈ ၼႂ်းပိုၼ်ႉတီႈ မုၵ်ႉၸုမ်းၵုမ်းၵမ် ၸဵမ်ၸိူဝ်းၼႆႉ။
ၽွၼ်းၸႃႉၵေႃႈမီး မိူၼ်ၼင်ႇ ၾၢႆႇသိုၵ်းမၢၼ်ႈ ၸႂ်ႉၵၢၼ်ပူၵ်းပွင်သေ ၽိုတ်ႉၶဝ်ႈၼႃႈတီႈ မုၵ်ႉၸုမ်း ၸၢဝ်းၶိူဝ်းလူင်းလၢႆးမိုဝ်း NCA ၵုမ်းၵမ်၊ ႁဵတ်းႁႂ်ႈၸုမ်း EAOs ပဵၼ်ၵႂႃႇသၢမ်မူႇသၢမ်ၸုမ်း၊ ငိုၼ်းၵၢၼ်ပူၵ်းပွင် တႃႇၵူၼ်းမိူင်းၵူႈလွင်ႈလွင်ႈၼၼ်ႉ ႁႂ်ႈလတ်းၽၢၼ်ႇလူင်ပွင်ၸိုင်ႈယဝ်ႉ ၸင်ႇၸၢင်ႈပၼ် ၸုမ်း EAOs ။ ၶေႃႈလႆႈၸႂ် ၶေႃႈတူၵ်းလူင်း ၸၼ်ႉၸႄႈမိူင်း၊ ၸၼ်ႉမိူင်းႁူမ်ႈတုမ် ၸိူဝ်းၼၼ်ႉ ပႆႇၸၢင်ႈႁဵတ်းသၢင်ႈ ၽေႃႇၼမ်ႉၽေႃႇတူဝ် လႆႈတဵမ်ထူၼ်ႈ။ မီးသုၼ်ႇလႆႈဢုပ်ႇဢူဝ်းၵၢၼ်မိူင်းၼႆသေတႃႉ လူင်ပွင်ၸိုင်ႈလႄႈ တပ်ႉသိုၵ်းမၢၼ်ႈ တိုၵ်ႉယူႇၾၢႆႇပေႉပုၼ်ႈသေ ၵႅဝ်ၵၢၼ်၊ လူင်းလၢႆးမိုဝ်း NCA သေတႃႉ မၢင်တီႈပၢင်တိုၵ်း တိုၵ်ႉမီးယူႇ၊ ၵူၼ်းမိူင်း မၢင်တီႈၵေႃႈ ယင်းတိုၵ်ႉလႆႈၶၢမ်ႇတၢမ်ႇ သိုၵ်းသိူဝ်ယူႇ၊ ၵၢၼ်ငမ်းယဵၼ်ၼႆႉ ပေႃးဢဝ်ၶၵ်ႉၵၢၼ် (Process) ဝႃႈၸိုင် မီးလွင်ႈၶိုၼ်ႈၼႃႈသေတႃႉ ပေႃးဢဝ် လွၼ်ႉမွၼ်းၽွၼ်းလီ(Results) ဝႃႈၸိုင် ယင်းပႆႇႁၼ်မီးသင်။
(2) ၵူႈၾၢႆႇလူဝ်ႇမီးၸႂ်ၵႂၢင်ႈတေႃႇၵၼ်၊ လူဝ်ႇမီးၸႂ်သိုဝ်ႈယူဝ်းပူင်ႇသႂ် ၶႂ်ႈႁဵတ်း ငမ်းယဵၼ်တႄႉတႄႉ၊ ၵၢၼ်ဢုပ်ႇဢူဝ်းၵၼ်ၼႆႉ ဢၼ်ႁဝ်းၶႂ်ႈလႆႈၼၼ်ႉ တေလႆႈတဵမ် 100% ၼႆႉ ဢမ်ႇပဵၼ်လႆႈ၊ တေၵႃႈလႆႈ ယွၼ်ႇယၢၼ်းၶဝ်ႈႁႃၵၼ်၊ တေလႆႈဢဝ် ပုၼ်ႈပၢင်ႈ ၵူၼ်းမိူင်း ဝၢၼ်ႈမိူင်းပဵၼ်ယႂ်ႇ၊ ယႃႇပေမီးၸႂ်ၶႂ်ႈပေႉပုၼ်ႈ ၵၼ်ၵူၺ်း၊ ပေႃးတပ်ႉမတေႃႇတေသိုပ်ႇယိပ်း မူႇငမ်းယဵၼ် (6)ၶေႃႈ ၶွင်မၼ်းယူႇမၼ်ႈတိုင်ႈတို်င်ႈၸိုင် တေဢမ်ႇပဵၼ်ၵၢၼ်၊ ၵၢၼ်ငမ်းယဵၼ်ၼႆႉ ၵေႃႉလဵဝ်၊ ၸုမ်းလဵဝ်ႁဵတ်းၸိုင် တေဢမ်ႇပဵၼ်လႆႈ။ ၵွပ်ႈၼၼ် လီပိုတ်ႇပၼ် ႁႂ်ႈၵူႈၸုမ်း လႆႈၶဝ်ႈပႃး ၼႂ်းၶၵ်ႉၵၢၼ်ငမ်းယဵၼ်ၼႆႉလႄႈ ၸႂ်ႉလၢႆးဢုပ်ႇဢူဝ်းၵၼ် ၼိူဝ်ၽိူၼ်သေ ၵႄႈလိတ်ႈပၼ်ႁႃၵၼ်၊ ၸႂ်ႉလၢႆးႁႅင်းသိုၵ်းသေ ၵႄႈပၼ်ႁႃၼႆႉ မၼ်းတိုၼ်းဢမ်ႇပဵၼ်ၵၢၼ်၊ ဢမ်ႇၵႄႈလိတ်ႈလႆႈၼႆၼၼ်ႉ တူဝ်ထူပ်း ၼႂ်းပိုၼ်းမီးမႃး ၸမ် (70)ပီႊယဝ်ႉ။ တေႃႈလဵဝ် ဢမ်ႇဝႃႈၾၢႆႇ EAOs ဢမ်ႇဝႃႈ ၾၢႆႇလူင်ပွင်ၸိုင်ႈၶဝ်ၵေႃႈ ဢွၼ်ၵၼ် ၶိုၼ်းမႄးထတ်းၵၢၼ်ၽေႃႇၼမ်ႉၽေႃႇတူဝ် NCA လႄႈ ထတ်းသၢင် ၶိုၼ်း ၼိူဝ်ယူင်ႉၶၢပ်ႈၵၢၼ်မိူင်း (FPD) ယူႇ၊ ပေႃးမူၼ်ႉမႄး လႆႈယူင်ႉၶၢပ်ႈၵၢၼ်မိူင်း ႁႂ်ႈမၼ်းပေႃး သၢင်ႇထုၵ်ႇၵူႈၾၢႆႇ ႁႂ်ႈၵူႈၾၢႆႇယွမ်းႁပ်ႉ ႁၼ်လီၸိုင် ၵၢၼ်ငမ်းယဵၼ်ၼႆႉ တေၸၢင်ႈသိုပ်ႇၵႂႃႇတၢင်းၼႃႈ လႆႈယူႇ။ တႃႇၵူႈၾၢႆႇ ၶဝ်ႈႁူမ်ႈၵေႃႈ လူင်ပွင်ၸိုင်ႈလႄႈ တပ်ႉမတေႃႇ လူဝ်ႇပိုတ်ႇၽၵ်းတူဝႆႉပၼ်။
(3) လၢႆးၵႂႃႇ NCA ၼႆႉ ယွၼ်ႉမၼ်းပႆႇထုၵ်ႇမႅၼ်ႈလႄႈ တေႃႈလဵဝ် ၵၢၼ်ငမ်းယဵၼ်ၼႆႉ လႆႈၵိုတ်းဝႆႉၸူဝ်ႈၶၢဝ်း (Pause) ၼႆၵေႃႈဝႃႈလႆႈ။ တင်ႈတႄႇပၢင်လူင်ႁူဝ်ပၢၵ်ႇပီႊ 21 ပွၵ်ႈၵမ်း (2) ၼႂ်းလိူၼ်မေႊမႃးၼႆႉ လူင်ပွင်ၸိုင်ႈတင်း EAOs ယင်းပႆႇၸၢင်ႈႁူပ်ႉထူပ်းၵၼ် ပဵၼ်တၢင်းၵၢၼ် ၵဵဝ်ႇလူၺ်ႈ ၶၵ်ႉၵၢၼ်ငမ်းယဵၼ် ၶၢဝ်းတၢင်းၼႃႈၼႆႉ တေႁဵတ်းႁိုဝ်ၼႆၼၼ်ႉ၊ ၵၢၼ်ငမ်းယဵၼ် ၵိုတ်းယင်ႉဝႆႉၼႆႉ ၶၢဝ်းတၢင်း ပေႃးၸမ် (5)လိူၼ်ယဝ်ႉ။ လၢႆးလီသေပိူၼ်ၼႆႉ လူင်ပွင်ၸိုင်ႈ၊ တပ်ႉမတေႃႇ လႄႈ ၸုမ်း EAOs တင်းသဵင်ႈ ဢမ်ႇဝႃႈ PPST ဢမ်ႇဝႃႈUNFC ဢမ်ႇဝႃႈ FPNCC လူဝ်ႇမႃး ႁူပ်ႉထူပ်းဢုပ်ႇဢူဝ်းၵၼ် လူင်ႉလူင်ႉလႅင်းလႅင်း ၵူၺ်းၶႃႈယဝ်ႉ၊ ယႃႇပေဝႆႉ ၶေႃႈဝဵၼ်ႉလူင်ႈၼႃႈ (Precondition) သင် သေပိူင်၊ ဢဝ် မိူင်းႁူမ်ႈတုမ်ပဵၼ်ယႂ်ႇ၊ ဢဝ်ၵူၼ်းမိူင်းပဵၼ်လၵ်း၊ ဢဝ်သုၼ်ႇႁူမ်ႈ ပဵၼ်ပိူင်လူင် လႄႈ ဢဝ်မၢၵ်ႇႁူဝ်ၸႂ် ၽိူၵ်ႇၸိုၼ်ႈၶၢဝ်သႂ်သေ ဢုပ်ႇဢူဝ်းၵၼ်ၼၼ်ႉၵူၺ်း တေပဵၼ် လၢႆးၵႄႈၶႆ ဢၼ်လီသေပိူၼ်ႈ ၼႆၶႃႈဢေႃႈ။ မႂ်ႇသုင်ၶႃႈ။


text:
တႆးတေဢၢၼ်းႁဵတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉ(တႆး) ၼႆႁၢင်ႈႁႅၼ်းမႃးၸဵမ်ႁၢင်ပီပီၵၢႆ။ ႁူဝ်ပီ 2017 ၸတ်းႁဵတ်းပၢင်ဢုပ်ႇၵုမ်ၾိုၵ်းၽွၼ်ႉ (workshop) တီႈဝဵင်
တူၼ်ႈ တီး – ဝၢႆးၼၼ်ႉ လူင်းပိုၼ်ႉတီႈလၢႆဝၢၼ်ႈလၢႆဝဵင်း ထိုင်ပႃးၵဵင်းမႂ်ႇ၊ မိူင်းၵွၵ်ႇ – ၵူၺ်းၵႃႈ ဢမ်ႇပႆႇပဵၼ်ႁဵတ်း ႁၢၼ်ႉတေႃႇဝၼ်းမိူဝ်ႈၼႆႉ ။
ၽွင်းၼၼ်ႉတင်းမူတ်းလႆႈၸႂ်ၵၼ်ဝႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆးၼႆႉ တေဢၢၼ်းႁဵတ်းတီႈဝဵင်းလူင်တူၼ်ႈတီး ဢမ်ႇၼၼ် ဝဵင်းပၢင်လူင် ဝဵင်းၾင်ႁူၵ်ႈႁႄႇမိူင်းႁူမ်ႈတုမ်။
ၾၢႆႇလူင်ပွင်ၸိုင်ႈ ၾၢႆႇသိုၵ်းတပ်ႉမတေႃႇမၢၼ်ႈ ဢမ်ႇၽွမ်ႉ ဢမ်ႇပၼ်တႆးႁဵတ်း၊ တမ်းဝၢင်းပၼ်ႁႂ်ႈၵႂႃႇႁဵတ်းတီႈ မိူင်းတေႃႉ၊ မိူင်းထႃး၊ ၸႄႈဝဵင်းမိူင်းတူၼ်၊ ဢမ်ႇၼၼ်တီႈဝဵင်းမိူင်းပၼ်ႇ။
လွင်ႈၼႆႉ ၸွမ်သိုၵ်းလူင်မိၼ်းဢွင်ႇလၢႆႇ ၸွမ်ၸိၵ်းသိုၵ်းလူင်ပွင်ၸိုင်ႈမၢၼ်ႈ လၢတ်ႈသမ်ႉ ဝၼ်းလူင်းလၢႆးမိုဝ်းလိၵ်ႈႁူမ်ႈမၢႆ NCA ၶွပ်ႈတဵမ် 2 ပီၼၼ်ႉဝႃႈ– “တေလႆႈဢဝ်ပိုၼ်ႉထၢၼ်ၵၢင်ၸႂ်ၸၢဝ်းၶိူဝ်း တင်းလၢႆၶႂ်ႈလႆႈၼၼ်ႉပဵၼ်လၵ်းသေ တေလႆႈၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ဢၼ်တင်းလၢႆၶဝ်ႈႁူမ်ႈ။ ပၢင်ဢုပ်ႇဢူဝ်းၵၢၼ်မိူင်းၼၼ်ႉၵေႃႈ တေလႆႈၸတ်းႁဵတ်း ၼႂ်းၼႃႈလိၼ်ဢၼ်တတ်းမၵ်းဝႆႉ တွၼ်ႈတႃႇၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ယူႇသဝ်းဝႆႉ ….” – ဝႃႈၼႆ။
ပေႃးတူၺ်းၵႂၢမ်းၶေႃႈၼႆႉ ၽူႈပႂ်ႉတူၺ်းၵၢၼ်မိူင်းမိူင်းတႆးၵမ်ႈၼမ်ထတ်းသၢင်ၸွမ်းဝႃႈ – ၼွၵ်ႈသေၼႃႈလိၼ်ၸုမ်းယိပ်းၵွင်ႈၵၢင်ႇ (ၸုမ်းလူင်းလၢႆးမိုဝ်း) ၵုမ်းၵမ်တေဢမ်ႇလႆႈႁဵတ်းတီႈလႂ်ၼႆလႄႈ ဢမ်ႇပႆႇဝႃႈတူၼ်ႈတီး၊ ပၢင်လူင်၊ ၵဵင်းတုင် – လိူဝ်သေမိူင်းတေႃႉ – မိူင်းထႃးတင်းမိူင်းပၼ်ႇ ႁဵတ်းတီႈလႂ်ၵေႃႈလႅပ်ႈမိူၼ်ဢမ်ႇၽွမ်ႉၸွမ်းဝႆႉ – ဝႃႈၼႆ။
ၸၢႆးသိူဝ်ႁၢၼ် ႁူဝ်ပဝ်ႈၵေႃပူၵ်းပွင်ၸဝ်ႈႁႆႈၸဝ်ႈၼႃးမိူင်းတႆး (SADG) လၢတ်ႈဝႃႈ- ” …ၾၢႆႇလူင်ပွင်ၸိုင်ႈမၵ်းမၼ်ႈၸုမ်းယိပ်းၵွင်ႈၵၢင်ႇၼႂ်းမိူင်းတႆး မီးၸုမ်းလူင်းလၢႆးမိုဝ်း NCA သွင်ၸုမ်း၊ PNLO တင်း RCSS ၵူၺ်း။ ၸုမ်း PNLO ၶဝ်ႁဵတ်းတီႈဝဵင်းႁူဝ်ပူင်းယဝ်ႉ။ RCSS လူင်ပွင်ၸိုင်ႈၸႂ်ႉႁဵတ်းတၢင်းမိူင်းတေႃႉ၊ မိူင်းထႃး ဢမ်ႇၼၼ်မိူင်းပၼ်ႇ၊ မိူဝ်ႈလဵဝ်တႄႉလူတ်းယွမ်းပၼ်ထႅင်ႈဢိတ်းၼိုင်ႈ ႁဵတ်းတီႈလၢင်းၶိူဝ်းၵေႃႈၶဝ်ႈလႅပ်ႈၽွမ်ႉယူႇ”-ဝႃႈၼႆ။
လုင်းသၢမ်တိပ်ႉသိူဝ် ၵႅမ်ႁူဝ်ပဝ်ႈပႃႇတီႇၵွင်ၸႆး ပိုတ်ႇလၢတ်ႈတႅၵ်ႇလႅင်းဝႃႈ – “လွင်ႈၼႆႉမၼ်းပဵၼ်ၵၢၼ်ၸိူဝ်ႉၸၢတ်ႈ ၵၢၼ်ဝၢၼ်ႈမိူင်း။ ပေႃးဢဝ်ၵၢၼ်ၸိူဝ်ႉၸၢတ်ႈၵၢၼ်ဝၢၼ်ႈမိူင်းဝႃႈတႄႉ လွင်ႈၽဵင်ႇပဵင်းၼႃႈတေႃႇၼႃႈ တႃတေႃႇတႃ ႁဝ်းလူဝ်ႇႁဵတ်းတီႈတူၼ်ႈတီး၊ လိူဝ်သေတီႈတူၼ်ႈတီး ႁဝ်းဢမ်ႇလူဝ်ႇႁဵတ်းတီႈလႂ်ယဝ်ႉ။ ႁဝ်းတေလႆႈႁဵတ်း။ ပေႃးပိူၼ်ႈၶဵင်ႈမႃးႁဝ်းယၢၼ်း ဢၼ်ၼၼ်ႉမၼ်းဢမ်ႇပဵၼ်လႆႈ၊ ပေႃးၶဵင်ႈတေႃႇၶဵင်ႈမႃးၼႆၵေႃႈ မၼ်းတေယွၼ်ႇယၢၼ်းႁႃၵၼ်လႆႈယူႇ၊ ႁဝ်းလူဝ်ႇႁဵတ်းတီႈတူၼ်ႈတီးၵူၺ်း။ ပေႃးႁဝ်းယွမ်းသေၵႂႃႇႁဵတ်းတၢင်ႇတီႈ ၵေႃႈမိူၼ်ႁဝ်းယွမ်းၵၢၼ်ႉ၊ ႁဝ်းတႄႉႁၼ်ထိုင်ၸိူင်ႉၼၼ် – ” – ဝႃႈၼႆ။
မိူဝ်ႈႁဵတ်းပၢင်ဢုပ်ႇၵုမ်ၾိုၵ်းၽွၼ်ႉ workshop တီႈဝဵင်းတူၼ်ႈတီး ႁၢင်ႈႁႅၼ်းတႃႇလူင်းပိုၼ်ႉတီႈၼၼ်ႉ ဝၼ်းပိုတ်ႇပၢင်ၵူၼ်းမႃးၶိုၼ်ႈ 500 ပၢႆ။ မိူဝ်ႈၼၼ်ႉ တူဝ်တႅၼ်းၾၢႆႇၵၢၼ်မိူင်း၊ ၾၢႆႇတပ်ႉသိုၵ်း၊ ၸုမ်းတူင်ႇဝူင်းၵူၼ်း၊ ၵေႃလိၵ်ႈလၢႆးၶဝ်ႈႁူမ်ႈၵူႈပၢႆးပၢႆး။
ၸၢႆးသိူဝ်ႁၢၼ်လၢတ်ႈဝႃႈ – ဢၼ်လူင်းလၢႆးမိုဝ်းၼႆႉမီး RCSS ၸုမ်းလဵဝ်ၵူၺ်း။ ၾၢႆႇလူင်ပွင်ၸိုင်ႈ ႁၼ်ထိုင်ဝႃႈမၼ်းဢမ်ႇတၢင်တူဝ်မိူင်းတႆး၊ ၼႂ်းၸုမ်းတႆးႁဝ်းသမ်ႉ တေဢဝ်ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU သေႁဵတ်း၊ ဢမ်ႇဢၢၼ်းယူႇတီႈတပ်ႉသိုၵ်းသေႁဵတ်းပိူင်လဵဝ်။ ၵွပ်ႈၼႆလႄႈ ပေႃးဝႃႈတေႁဵတ်းၼႆၵေႃႈ ၶႂ်ႈႁႂ်ႈပဵၼ်တီႈတူၼ်ႈတီး ဢမ်ႇၼၼ်ၵေႃႈတီႈပၢင်လူင်။ တၢင်းႁၼ်ထိုင်တႄႉ ဢၼ်ၼႆႉမၼ်းတေပဵၼ်ယၢပ်ႇ၊ ပေႃးတေႁဵတ်းတီႈမိူင်းၼၢႆး မိူင်းၼၢႆးသမ်ႉဢမ်ႇၸႂ်ႈၸႄႈတွၼ်ႈ၊ ပေႃးႁဵတ်းတီႈလၢင်းၶိူဝ်းတႄႉ သၢင်ႇထုၵ်ႇယူႇ မၼ်းပဵၼ်ဝဵင်းၸႄႈတွၼ်ႈ၊ တီႈပၵ်းလုမ်း။ မိူဝ်ႈတေႃႇဢွင်ႇသၢၼ်းသုၵျီႇမႃးၵေႃႈ မႃးတီႈလၢင်းၶိူဝ်း။ လၢင်းၶိူဝ်းၵေႃႈဢမ်ႇၸႂ်ႈဝဵင်းဢွၼ်ႇၼင်ႇၵဝ်ႇ” – ဝႃႈၼႆ။
ၸၢႆးၼေႃႇသႅင် ႁူဝ်ၼႃႈၵေႃႁူမ်ႈသၢင်ႈၵူၼ်းၼုမ်ႇ TYN လၢတ်ႈဝႃႈပေႃးႁဵတ်းတၢင်ႇဝဵင်းတႄႉ ဢမ်ႇတူၵ်းထုၵ်ႇ / ၵုင်ႇသရေႇၼႃႈတႃၸိူဝ်ႉၸၢတ်ႈတႆးၵေႃႈဢမ်ႇလႅပ်ႈ။ တႆးတိုၼ်းထုၵ်ႇႁဵတ်းတီႈဝဵင်းလူင်တူၼ်ႈတီး ငဝ်ႈၸိုင်ႈဝဵင်းတႆး ဢမ်ႇၼၼ်ဝဵင်းပၢင်လူင် ဝဵင်းၵိုၵ်းပိုၼ်းၼၼ်ႉၵူၺ်းဝႃႈၼႆ။
“ပေႃးႁဵတ်းတီႈမိူင်းပၼ်ႇ ဢမ်ႇၼၼ်တီႈမိူင်းတေႃႉ-မိူင်းထႃးၼႆႉ ဢဵၼ်ႁႅင်းၵူၼ်းမွၵ်ႈ 5-6 ပၢၵ်ႇ တႃႇတေလဵင်ႉလူလုမ်းလႃးၵၼ်လႄႈသင်၊ တီႈယူႇတီႈၼွၼ်းလႄႈသင်မၼ်းတေဢမ်ႇၵုမ်ႇထူၼ်ႈ။ ပေႃးဢဝ်ၵုင်ႇသရေႇၵၢၼ်မိူင်းဝႃႈၵေႃႈ ႁၼ်ဝႃႈသႂၢင်းၽႅပ်ႉၵၼ်၊ ထၢင်ႇလဵၵ်ႉၵၼ်ပူၼ်ႉတီႈ။ ၸိူဝ်းၼႆႉၵေႃႈ တေပႃးသေ ၽူႈယႂ်ႇၵူၼ်းလူင်ႁဝ်းၵေႃႈ တေဢမ်ႇယွမ်းၵႂႃႇႁဵတ်းတီႈဢၼ်ၶဝ်တတ်းမၵ်းပၼ်ၼၼ်ႉ။ တူၼ်ႈတီးၼႆႉ မၼ်းပဵၼ်ဝဵင်းလူင်ၸိုင်ႈတႆး၊ ပေႃးဢဝ်ပၢင်လူင်ဝႃႈၼႆၵေႃႈ မၼ်းပဵၼ်တီႈဢၼ်ၵိုၵ်းပိုၼ်းၵၢၼ်မိူင်းႁဝ်းမႃးပီယၢဝ်းၶၢဝ်းႁိုင်၊ ၵွပ်ႈၼၼ် 2 တီႈၼႆႉတႄႉ ႁဝ်းၶႃႈႁၼ်ထိုင်ဝႃႈသၢင်ႇထုၵ်ႇတီႈသုတ်း၊ လီတီႈသုတ်းယဝ်ႉ၊ မၼ်းၵေႃႈၵိုင်ႇလႅပ်ႈၼႃႈတႃၸိူဝ်ႉၸၢတ်ႈႁဝ်း- ဝႃႈၼႆ။
ဢိင်ၼိူဝ်ၶၢဝ်းတၢင်း ၸွမ်သိုၵ်းယွတ်ႈသိုၵ်း ၵႂႃႇၼႄႇပျီႇတေႃႇ လိူၼ်သႅပ်ႊထႅမ်ႊပိူဝ်ႊပွၵ်ႈၼိုင်ႈ၊ လိူၼ်ဢွၵ်ႇထူဝ်ႊပိူဝ်ႊ ဝၼ်းလူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်း NCA ၶွပ်ႈတဵမ်သွင်ပီပွၵ်ႈၼိုင်ႈသေ ဝၼ်းတီႈ 18/10/2017 ၽႅဝ်ထိုင်ဝဵင်းတူၼ်ႈတီး ႁူပ်ႉထူပ်းၵူၼ်မိူင်း၊ ဝၼ်းတီႈ 19/10/2017 ႁူပ်ႉထူပ်းၽူႈၼမ်း လုၵ်ႈၸုမ်း CSSU သေ – လႆႈႁူႉဝႃႈ ၵွၼ်ႇၼႃႈတေႁဵတ်းပၢင်ၵုမ်လူင်ၵၢၼ်မိူင်းၸိူဝ်ႉၸၢတ်ႈတႆးၼႆႉ တေႁဵတ်းၼႃႈၵၢၼ် 2 ဢၼ်။ ဢၼ်ၼိုင်ႈတေႁဵတ်းပၢင်ဢုပ်ႇၵုမ်ၾိုၵ်းၽွၼ်ႉ workshop ထႅင်ႈၵမ်းၼိုင်ႈ၊ ပေႃးၼၼ်ႉယဝ်ႉ တေလူင်းႁူပ်ႉထူပ်းသပ်းလႅင်းၼႄၵူၼ်းမိူင်းထႅင်ႈၵမ်းၼိုင်ႈ။ ဝၢႆးၼၼ်ႉၸွင်ႇၵွႆႈႁဵတ်း။ ၵူၺ်းၵႃႈၼႂ်းပီ 2017 ၼႆႉတႄႉတေပႆႇၸၢင်ႈႁဵတ်းယဝ်ႉ -ဝႃႈၼႆ။
ၶေႃႈမုၼ်း / ၶၢဝ်ႇပၢင်လူင်


text:
ၶူးလူင်လုင်းယႄးၶွင်ႇၺုၼ်ႉ P.E, A.C.P.E; B.E. Civil ၼႆႉ ပဵၼ်ဢိၼ်ႇၵျိၼ်ႇၼီႇယႃႇပၢႆးၵေႃႇသၢင်ႈ ၵေႃႉၼိုင်ႈသေ ၵိူတ်ႇမိူဝ်ႈပီႊ 1963 ။ ၶူႈလူင်ၼႆႉ လႆႈႁဵၼ်းလိၵ်ႈတီႈၸၼ်ႉၸွမ်ပၢႆးၸၢင်ႊတႃႈၵုင်ႈသေ လႆႈၶူး ဢိၼ်ႇၵျိၼ်ႇၼီႇယႃႇ မိူဝ်ႈ 1986 ။ လႆႈၶဝ်ႈႁၢပ်ႇၵၢၼ်မႃး တီႈႁွင်ႈၵၢၼ်ၾၢႆမိူင် 5 ပီႊသေ ႁၢပ်ႇၵၢၼ်ပဵၼ်ၽူႈမီးၸၼ်ႉ တီႈႁွင်ႈၵၢၼ် ဢိၼ်ႇၵျိၼ်ႇၼီႇယႃႇတပ်ႉသိုၵ်း 10 ပီႊယဝ်ႉ။
မိူဝ်ႈ 2003 ၼၼ်ႉ လႆႈတႄႇတင်ႈၶမ်ႇပၼီႇ Developed Professional Engineering Consultant Co., Ltd. သေ လႆႈၸွႆႈသၢင်ႈပဵၼ်ၽူႈၵိူဝ်ႈၵုမ်ၶမ်ႇပၼီႇ Total Learning Academy, Hasty Power Construction Co., Ltd. လႄႈ Y.M.O Co., Ltd. ၸိူဝ်းၼႆႉ 3 ဢၼ် ၸိူဝ်းၶဝ်ႈပဵၼ်ၶမ်ႇပၼီႇ ၵူၼ်းၵိုၵ်းမိူင်းမႅၼ်ႇမႃႇပိူင်ႇငမ်းၼၼ်ႉယဝ်ႉ။ ယၢမ်းၸင်ႇၼႆႉ ႁၢပ်ႇၵၢၼ်ဝႆႉပဵၼ် ၽူႈပွင်ၵၢၼ်ၶွမ်ႇမတီႇ ဝဵင်းမူၼ်း ၵူၼ်းၵိုၼ်းမိူင်းတႆး(SSDC) လႄႈ ၽူႈၶဝ်ႈၸုမ်းၶွမ်ႇမတီႇၶူင်းၵၢၼ်ၵေႃႇသၢင်ႈၼႂ်းမိူင်းတႆးၸိူဝ်းၼႆႉယဝ်ႉ။ တီႈ Myoma Multopurpose Building Project လႄႈ ၶူင်းၵၢၼ်ၵေႃႇသၢင်ႈၸၼ်ႉၸွမ်ပၢႆးယႃၸိူဝ်းၼႆႉၵေႃႈ ယၢမ်ႈလႆႈႁၢပ်ႇၵၢၼ်ပၼ်ၼင်ႇၽူႈၵူတ်ႇထတ်းလမ်ႉသၢၼ် Q.C တႃႇ SSDC ယဝ်ႉ။ ၶူးလူင်ၼႆႉ ယၢမ်းတေႃႈလဵဝ်တႄႉ ပဵၼ်ဢိၼ်ႇၵျိၼ်ႇၼီႇယႃႇလႆႈဝႂ်တွၼ်းၵႄႇလူင်ၵေႃႉၼိုင်ႈသေ ယူႇသဝ်းတီႈ ဝဵင်းတူၼ်ႈတီးဝႆႉယူႇ။ သမ်ႉပဵၼ်ၽူႈၶဝ်ႈၸုမ်းဢိၼ်ႇၵျိၼ်ႇၼီႇယႃႇမိူင်းမႅၼ်ႇမႃႇၵေႃႉၼိုင်ႈသေ လႆႈႁပ်ႉပဵၼ်ႁူဝ်ပဝ်ႈ ၸုမ်းဢိၼ်ႇၵျိၼ်ႇၼီႇယႃႇၸိုင်ႈတႆးဝႆႉယဝ်ႉ။ လိူဝ်ၼၼ်ႉၵေႃႈ ၶဝ်ႈပႃးပဵၼ်ၽူႈၶဝ်ႈၸုမ်းႁပ်ႉလၢဝ်ၸွင်ႈ ၶွင်AFEO ၊ ဢိၼ်ႇၵျိၼ်ႇၼီႇယႃႇဢႃႇသီႇယၢၼ်ႇလႄႈ ဢိၼ်ႇၵျိၼ်ႇၼီႇယႃႇလူင်ႉလႅၼ်ႇ ၾၢႆႇပၢႆးလႅင်ႊႁိၼ်ၵေႃႉၼိုင်ႈယူႇယဝ်ႉ။


text:
ပိူၼ်ႈၼမ်ပိူၼ်ႈလီ ႁဝ်းၼမ်ႁဝ်းၶိုၵ်ႉ ၵူၺ်းၵႃႈ လိုၵ်ႉလိုၵ်ႉ မၼ်း ဢမ်ႇငၢႆႈ လူၺ်ႈႁဵတ်ႇၽူလ်ၽႂ်မၼ်းသေ ႁဵတ်းႁႂ်ႈ တၢင်းၶႂ်ႈလႆႈၼၼ်ႉ ယႃႇဝႃႈတေၵႆႈၵၼ် ယေႈၶႅၼ်းၸၢင်ႈၵႆ။
လူၺ်ႈၾၢင်ႁၢင်ႈၼႃႈတႃ(သၵ်းသီ)ၸိုဝ်ႈသဵင်ၵေႃႉလႂ် မူႇလႂ် ၸုမ်းလႂ် ဢၼ်လႆႈၵေႃႇတင်ႈၶိုၼ်ႈမႃးၼၼ်ႉ မီး ႁဵတ်ႇၽူလ် မီးယိူင်းဢၢၼ်းႁင်းၽႂ်ႁင်းမၼ်း ဢမ်ႇဝႃႈလဵၵ်ႉယႂ်ႇ တၵ်းဝႆႉ တၵ်းမီး ဢူမုၼ်ၾၢင်ငဝ်းမႃႇၼ မုၼ်ၵုၼ်း ဢမ်ႇၼမ်ၵေႃႈ ဢေႇ မီးၸႂ်ၸပ်းပႅၼ်း ၸိုဝ်ႈသဵင် တီႈယူႇ ထိၼ်ႇထၢၼ် လႄႈ တၢင်းယုမ်ယမ် ၽႂ်မၼ်း ယူႇၼႆၼၼ်ႉ တေထဵင်လႆႈယၢပ်ႇ။
လိူဝ်သေၵူၼ်းၸမ်ၸႂ်ႁဝ်း မူႇႁဝ်း ၸုမ်းႁဝ်းယဝ်ႉ တေဢမ်ႇ ၶႂ်ႈႁႂ်ႈပိူၼ်ႈမႃး ၸွမ်ႇၸိမ် မႃးၵဵဝ်ႇၶွင်ႈ မႃးၵႅဝ်ၸွမ်းၼႆၵေႃႈ တေမီး။ ယွၼ်ႉၼၼ် တႃႇတေယူႇၶဝ်ႈၸွမ်း ႁဵတ်းၸွမ်း ၾုင်ၵူၼ်း ၼမ်လၢၵ်ႇလၢႆၼၼ်ႉ ပဵၼ်ပၼ်ႁႃလူင်ဢၼ်ၼိုင်ႈ ယိင်ႈၶႅၼ်းပေႃးမီးလွင်ႈဢမ်ႇပူင်ႇသႂ် ဢမ်ႇၸိုၼ်ႈၸၢင်ႇမူတ်း သႂ် ၵႂၢမ်းလပ်ႉ ယိင်းၶႅၼ်း ႁဵတ်းႁႂ်ႈၵၢၼ်တေယူႇႁူမ်ႈၵၼ် ဢမ်ႇငၢႆႈ။
ပၼ်ႁႃလူင်ၵၢၼ်ၽွမ်ႉႁူမ်ႈ ဢမ်ႇၸူးၵႃႈၼႆႉၵူၺ်း လူၺ်ႈ ဢမ်းၼၢၸ်ႈ ၵၢၼ်ၵုမ်းငမ်း ၵၢၼ်တႅပ်းတတ်း ၵၢၼ် ႁူမ်ႈႁူႉ ႁူမ်ႈဝူၼ်ႉ ႁဵတ်းသင်သိင်ၵေႃႈ တၵ်းထုၵ်ႇထတ်းသၢင် ႁၢမ်ႈတပ်ႉ သူၼ်ႇဝႅင်ႇ ၽွၼ်းလႆႈ ၽဵင်ႇပဵင်း ၵူႈ သမ်ႇသႅၼ်ပိူင် ဢၼ်တၵ်းမီးတူင်ႇၶွပ်ႇ ႁတ်ႉႁႅတ်ႉလႄႈၶႂၢၵ်ႇၼၢမ်ၵိတ်ႇၶႂၢင် ၵူႈမိူဝ်ႈၵူႈတီႈလူၺ်ႈ ငဝ်းလၢႆးတေ ၸၢင်ႈႁဵတ်းႁႂ်ႈလႅၵ်ႈလၢႆႈ လီၸႃႉလႆႈၵူႈမိူဝ်ႈ။ တႃႇတေၶဝ်ႈႁူမ်ႈၶူၼ်းၶဝ်းၼုၵ်းသုၼ် ၵူမ်ၵဵဝ်ၵၼ်လႆႈလီမၼ်ႈၵိုမ်း ယိုၼ်းယၢဝ်းၼၼ်ႉ ႁမ်ႉယၢပ်ႇ တႄႉတႄႉ။
ႁူမ်ႈဝႃႈၵၢၼ်ၽွမ်ႉႁူမ်ႈၵိူတ်ႇၶိုၼ်ႈလႆႈၵေႃႈ ၵၢၼ်တႅၵ်ႇယႅၵ်ႈ ၸၢင်ႈ ၵိူတ်ႇ ၶိုၼ်ႈလႆႈၶိုၼ်းငၢႆႈငၢႆႈၵူၺ်း။ ၶိုၼ်းတူၺ်းပိုၼ်း ဝၼ်းလင်ၵေႃႈဝၢႆးၸဝ်ႈၼွႆႉ ဢွၼ်ႁူဝ်ၵေႃႇတင်ႈ ၼုမ်ႇသိုၵ်းႁၢၼ် ႁဵတ်းၵၢၼ်ဢဝ်မိူင်းၵွၼ်းၶေႃ ၶဝ်ႈတိုၵ်း တေႃး မၢၼ်ႈၼႆၵေႃႈ ၶၢဝ်ႇငၢဝ်းၽႄႈၸွတ်ႇလိုဝ်းႁူင်ၵႂႃႇသေ ၵူၼ်းမိူင်းတႆးၵူႈတီႈၵူႈဝဵင်း ဢၼ်လႆႈၵူမ်ႈ ႁူဝ်ယိူၼ်ႉၵၼ်ႈမႃး ၼႂ်းၶၢဝ်းတၢင်း 10 ပီၼၼ်ႉၵေႃႈ ၽႂ်ဢမ်ႇသူၼ်းဢမ်ႇႁွင်ႉၽႂ် သေ လုၵ်ႉယိပ်းၵွင်ႈၵၢင်ႇ လုၵ်ႉၾိုၼ်ႉတိုၵ်းတေႃးသိုၵ်းမၢၼ်ႈ တီႈၽႂ်တီႈမၼ်း ၸုမ်းၽႂ်ၸုမ်းမၼ်းတိုၼ်ႇတူဝ်ႈလၢမ်းၸွတ်ႇ ၵႂႃႇသဵင်ႈယဝ်ႉ။ ယွၼ်ႉပိူဝ်ႈဢဵၼ်ႁႅင်းၵိုင်ႉၵၢင်ႉယႂ်ႇမႃးလႄႈ ထိုင်မႃး 1959 ၸဝ်ႈပူဝ်ႇမွင်ႇတင်းၸဝ်ႈသိူဝ်ဝၼ်းၶဝ် ဢွၼ်ႁူဝ် ၶဝ်ႈတိုၵ်းႁုပ်ႈယိုတ်းဢဝ်ဝဵင်းတၢင်ႉယၢၼ်းလႆႈလႄႈ မၢၼ်ႈတူၵ်းၸႂ်တိုၼ်ႇသၢၼ်ႈတႄႉတႄႉ။ ထိုင်ပေႃးလႆႈဢဝ် တပ်ႉၵၢင်ႁၢဝ်ၶဝ်မႃးၸွႆႈတိုၵ်းလူးၵွၼ်ႇ။ ၵူၺ်းၵႃႈထိုင်မႃး 1960 ၵေႃႈၶိုၼ်းတႅၵ်ႇယၢႆႈၵၼ်ၵႂႃႇ ပဵၼ်လၢႆမူႇ လၢႆၸုမ်းယဝ်ႉ။
1964 ၸဝ်ႈၼၢင်းႁိူၼ်းၶမ်း ၼၢင်းၾႃႉယွင်ႈႁူၺ်ႈ (မေးၼၢင်းၸဝ်ႈၾႃႉလူင်ၸဝ်ႈသူၺ်ႇတႅၵ်ႈ ယွင်ႈႁူၺ်ႈ) ဢွၼ်ႁူဝ်ၶွၼ်ႈတုမ်ဢဝ် SNIA, SNUF တပ်ႉၵဝ်ႈၵၢင်ႉ (ၵူဝ်းၵၢင်ႉ)လႄႈတပ်ႉၸဵင်းတုင် ၶဝ်ႈႁူမ်ႈၵၼ်ၶွတ်ႇၽွတ်ႈ ပဵၼ်တပ်ႉသိုၵ်းၸိုင်ႈတႆး SSA မႃးၵေႃႈ ယွၼ်ႉလၢႆးႁဵတ်း လၢႆးသၢင်ႈဢမ်ႇမိူၼ်ၵၼ်လႄႈ ဝၢႆးၼၼ်ႉၵေႃႈၶိုၼ်း တႅၵ်ႇယႅၵ်ႈၽၢတ်ႇၽႄၵၼ်ၶိုၼ်း။
ဝၢႆးသေၼၼ်ႉၵေႃႈမီးလွင်ႈႁွင်ႉႁႃလွင်ႈၽွမ်ႈႁူမ်ႈၵၼ်မႃးယူႇၶိူဝ်းၶိူဝ်း။ တေႃႇထိုင် 1983 ၸဝ်ႈၵွၼ်းၸိူင်း ၽူႈဢွၼ်ႁူဝ် တပ်ႉသိုၵ်းၽွမ်ႉႁူမ်ႈလုၵ်ႈၾိုၼ်ႉ – ၸိုင်ႈတႆး SURA ၶိုၼ်းႁွင်ႉပၢင်ၵုမ်လွင်ႈၽွမ်ႉႁူမ်ႈထႅင်ႈလႄႈ မီၸုမ်းလုၵ်ႈႁဵၼ်း ဢၼ်ၸၢႆးၵၢၼ်းယွတ်ႈဢွၼ်ႁူဝ်(မိူဝ်ႈၼၼ်ႉ)တင်း တပ်ႉသိုၵ်းၸိုင်ႈတႆး SSA ၸဝ်ႈၸၢမ်မႂ်ႇ ဢွၼ်ႁူဝ်မႃးၶဝ်ႈႁူမ်ႈ ပဵၼ်မႃး TRC/TRA ထိုင်မႃး 1985 ၸဝ်ႈၶုၼ်သႃႇ မႃးၶဝ်ႈ ႁူမ်ႈသေပဵၼ်မႃး MTA ဢၼ် ဢဵၼ်ႁႅင်းယႂ်ႇသုတ်း ၼႂ်းမိူင်းတႆး တင်ႈတႄႇမီးၵၢၼ်လုၵ်ႉၾိုၼ်ႉမႃး။
ၵူၺ်းၵႃႈ ယွၼ်ႉလွင်ႈၽဵင်ႇပဵင်း လွင်ႈထုၵ်ႇပူၼ်ႉပႅၼ် လွင်ႈၶဝ်ႈၸႂ် ပွင်ႇၸႂ် ဢမ်ႇမႅၼ်ႈတၢင်းလဵဝ်ၵၼ်လႄႈ ထိုင်မႃး 1995 ၸဝ်ႈၵၢၼ်းယွတ်ႈ ၵေႃႈ ၶိုၼ်းတႅၵ်ႇယႅၵ်ႈၽၢတ်ႇဢွၵ်ႇၵႂႃႇ တင်ႈတပ်ႉသိုၵ်းၸိူဝ်ႉၸၢတ်ႈၸိုင်ႈတႆး SSNA ။
ၵွပ်ႈၼႆ ၵၢၼ်ၽွမ်ႉႁူမ်ႈတႆးၼႆႉ ႁဝ်းႁဵၵ်ႈၶၢၼ်မႃး ႁဝ်းမုင်ႈမွင်း မႃး ႁဝ်းႁဵတ်းသၢင်ႈမႃး လၢႆပွၵ်ႈလၢႆလႂ်ၵေႃႈ ၶိုၼ်းတႅၵ်ႇယႅၵ်ႈ ၽၢတ်ႇၽႄၵၼ်ၵႂႃႇ ၸိူဝ်းၼႆႉ ယွၼ်ႉသင်? ၵွပ်ႈသင်? ပိူဝ်ႈသင်?။
ၵၢၼ်ၽွမ်ႉႁူမ်ႈၼႆႉ ၸိူင်ႉႁိုဝ်ၵေႃႈယဝ်ႉ ထုၵ်ႇလီတႄႇဢဝ် တီႈတူဝ်ၸဝ်ႈၵဝ်ႇ ၵေႃႉပဵၼ်ၽူႈၼွမ်းၽူႈယွမ်း ၽူႈၸႂ် ၵႂၢင်ႈ မီးၵၢၼ်ပိုၼ်ႉပွႆႇမႃႇၼ တေႃးသ ပူတ်းၽႃႈဝၢင်းပွႆႇပၼ်ၵၼ် ဢမ်ႇပူၼ်ႉပႅၼ်ၵၼ် ဢမ်ႇၶတ်းၶႂၢင်ၵၼ် ဢမ်ႇဢဝ် ၼမ်ႉတွၼ်းၽွၼ်းလႆႈၼိူဝ်ၵၼ် ဢမ်ႇဢဝ်ၼႃႈ ဢဝ်တႃ ၵေႃႉလဵဝ်ၶိင်းၵူၺ်း ဢမ်ႇႁၼ်ပုၼ်ႈတူဝ်ၵဝ်ႇ ဢမ်ႇသႄႉၼႄး ၵၼ် ဢမ်ႇၶႃႉၸိုဝ်ႈၶၢႆသဵင်ၵၼ်သေ ပိၼ်ႇပႆႇယုၵ်ႉယွင်ႈၵၼ် ယွင်ႈယေႃးၵုၼ်းမုၼ်ၵၼ် ၸွႆႈထႅမ် ၵၼ် ၵမ်ႉထႅမ်ၵၼ် ဢဝ်ၶၢပ်ႈဝႆႉၼႃႈပၼ်တႃၵၼ် ဢမ်ႇဢဝ်လိူင်ႈသုၼ်ႇတူဝ် ပဵၼ်ယႂ်ႇပဵၼ်လၵ်းပဵၼ်တီႈတင်ႈ ဢၼ်လႂ်တေၸၢင်ႈ တုမ်ႉတိူဝ်ႉၼႃႈၵၢၼ် တုမ်ႉတိူဝ်ႉလွင်ႈသုၼ်ႇတူဝ် တုမ်ႉတိူဝ်ႉ ၼႃႈႁိူၼ်းၽႂ်ၵေႃႉလႂ်ၵေႃႉၼိုင်ႈ ၵဵပ်းဝႆႉၵွၼ်ႇ ဢၼ်လႂ်ပဵၼ် ၽွၼ်းလီပုၼ်ႈတင်းၼမ် ဢဝ်မႃးပဵၼ်လၵ်းသဝ်ပိူင်လူင်သေ ဝႆႉပဵၼ်ၵၢၼ်ၶိုၵ်ႉၶမ်ႇ လမ်ႇလွင်ႈၸိုင် လွင်ႈမုင်ႈမွင်းႁဝ်း ၼၼ်ႉ ယုမ်ႇယမ်ဝႃႈ တၵ်းတေသုတ်ႉၸူးၸမ်ၵၼ် တေႃႇပေႃးၸၢင်ႈပဵၼ်မႃး ၵၢၼ်ၽွမ်ႉႁူမ်ႈဢၼ်ႁဝ်း မုင်ႈမွင်း ၼၼ်ႉယူႇ။


text:
ၶူးသွၼ် ဢိူင်ႇမိူင်းယဵၼ် 30 ပၢႆ ဢၼ်ပၢႆႈပၢင်တိုၵ်းသေယူႇဝႆႉတီႈဝဵင်းၼမ်ႉတူႈၼၼ်ႉ ယွၼ်ႉဝႃႈ ငဝ်းလၢႆးၼႂ်းပိုၼ်ႉ တီႈယဵၼ်ယဝ်ႉလႄႈ ဢွၼ်ၵၼ်ပွၵ်ႈမိူဝ်းႁူင်းႁဵၼ်းၽႂ်မၼ်းၶိုၼ်းယဝ်ႉ ဝႃႈၼႆ။
တင်ႈတႄႇႁူဝ်လိူၼ် တီႊသႅမ်ႊၿိူဝ်ႊမႃးၼႆႉ ငဝ်းလၢႆးပၢင်တိုၵ်းသိုၵ်းသိူဝ်ၼႂ်းဢိူင်ႇမိူင်းယဵၼ် ၼႂ်းၵႄႈ တပ်ႉသိုၵ်းမၢၼ်ႈ တင်း တပ်ႉသိုၵ်းတဢၢင်း၊ တပ်ႉသိုၵ်းၸိုင်ႈတႆး SSPP/SSA တင်းတပ်ႉသိုၵ်းတဢၢင်း ပဵၼ်ဝႆႉၶိူဝ်းယႂ်းလႄႈ ၶူးသွၼ် 9 ႁူင်းႁဵၼ်းၼႂ်းဢိူင်ႇမိူင်းယဵၼ် ဢွၼ်ၵၼ်ပၢႆႈမႃးယူႇတီႈၼႂ်းဝဵင်းၼမ်ႉတူႈ။
ၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- ၶူးသွၼ်ၸိူဝ်းၼႆႉ ႁွတ်ႈထိုင်မႃးဝဵင်းၼမ်ႉတူႈ မိူဝ်ႈဝၼ်းတီႈ 6 လႄႈ 7 ။ တင်းမူတ်းမီး 31 ၵေႃႉ။ လႆႈငိၼ်းဝႃႈ ၽူႈၵွၼ်းၾၢႆႇပၢႆးပၺ်ၺႃ ၸႄႈဝဵင်းၼမ်ႉတူႈ ႁွင်ႉၶဝ်မႃးယူႇတီႈ လုမ်းၾၢႆႇပၢႆးပၺ်ၺႃ ၸႄႈဝဵင်းၼမ်ႉတူႈ ၸူဝ်ႈၶၢဝ်း။ ယၢမ်းလဵဝ် ၵွပ်ႈဝႃႈငဝ်းလၢႆးၼိမ်ယဵၼ်ၵႂႃႇယဝ်ႉလႄႈ ၸိူဝ်းၶဝ်ပွၵ်ႈမိူဝ်းၶိုၼ်းမိူဝ်ႈၼႆႉ ဝၼ်းတီႈ 11/12/2017 ၼႆႉယဝ်ႉ- ဝႃႈၼႆ။
ၵူၼ်းမိူင်းယဵၼ်လၢတ်ႈဝႃႈ သဵင်ၵွင်ႈယဵၼ်ဝႆႉယူႇသေတႃႉ ၼႂ်းၵႄႈသိုၵ်းမၢၼ်ႈလႄႈ သိုၵ်းတဢၢင်း တိုၵ်ႉၶဵင်ႈၶႅင် ၵၼ်ဝႆႉယူႇ -ဝႃႈၼႆ။
ၶူးသွၼ် 31 ၵေႃႉ ၼႆႉ ပဵၼ်ၶူးသွၼ်ႁူင်းႁဵၼ်း ၸၼ်ႉဢွၼ် တႃႇ 9 ႁူင်းႁဵၼ်း ပႃးၸဵမ်ႁူင်းႁဵၼ်း ဝၢၼ်ႈဝဵင်းၼၼ်ႈ၊ ဝၢၼ်ႈႁေႃၼႃး၊ ဝၢၼ်ႈၼႃးလိၼ်း၊ မၢၼ်ႈပၢင်ႇ ၸဵမ်ၸိူဝ်းၼႆႉ။ ၽွင်းၶူးပၢႆႈမႃးၼႂ်းဝဵင်းၼၼ်ႉ ႁူင်းႁဵၼ်းၵေႃႈလႆႈၵိုတ်း လိုဝ်ႈဝႆႉ ။
ၸၢႆးၸၢႆးၵူၼ်းထုင်ႉမိူင်းယဵၼ်လၢတ်ႈဝႃႈ- တီႈထုင်ႉမိူင်းယဵၼ်ၼႆႉ ၸုမ်းယိပ်းၵွင်ႈၵၢင်ႇၶဵင်ႈၶႅင်တေႃႇၵၼ်မႃးၸဵမ်မိူဝ်ႈ လိူၼ်ၼူဝ်ႊဝႅမ်ႊၿိူဝ်ႊပူၼ်ႉမႃး။ သိုၵ်းတဢၢင်းၵေႃႈၶဝ်ႈဢွၵ်ႇၵႂႃႇမႃးတူင်ႉၼိုင်ႁၢဝ်ႈႁႅင်း။ လႆႈပိုတ်းယိုဝ်းၵၼ်တင်းသိုၵ်း တႆးမိူဝ်ႈဝၼ်းတီႈ 5 လႄႈဝၼ်းတီႈ 6။ ဝၢႆးသေၼၼ်ႉသမ်ႉ သိုၵ်းမၢၼ်ႈ ၵေႃႈလတ်းလဵပ်ႈၵႂႃႇမႃး ၸမ်ၵၼ်ၼႃႇလႄႈ ၵူၼ်းမိူင်းၸင်ႇတူၵ်းၸႂ်ၵူဝ်ႁႄ။ ၵူၺ်းၵႃႈ ပဵၼ်ၶၢဝ်းဢဝ်မၢၵ်ႇၶဝ်ႈတဝ်ႈၼမ်ႉလႄႈဢမ်ႇၸၢင်ႈပၢႆႈ ဝႃႈၼႆ။
ထုင်ႉမိူင်းယဵၼ်ၼႆႉ မီးၸဵင်ႇၸၢၼ်းဝၼ်းဢွၵ်ႇ ၼမ်ႉတူႈ၊ မီးၼႂ်းၵၢင်ၼမ်ႉတူႈလႄႈသႅၼ်ဝီ။ ထုင်ႉၼၼ်ႉ မီးၸုမ်းယိပ်း ၵွင်ႈၵၢင်ႇလၢႆလၢႆၸုမ်း(သိုၵ်းမၢၼ်ႈ သိုၵ်းၶၢင် သိုၵ်းတဢၢင်း လႄႈသိုၵ်းတႆး) တူင်ႉၼိုင်ၵႂႃႇမႃးလႄႈၵႆႉၵႆႉပဵၼ်ပၢင် တိုၵ်းၵၼ်။


text:
ၸဝ်ႈမုၼ်ယႂ်ႇၶုၼ်ႁေႃၶမ်းၼႆႉ ပႃႇရမီႇမၼ်းၸဝ်ႈယႂ်ႇတႄႉတႄႉ။ ဝၼ်းၵိူတ်ႇမၼ်းၸဝ်ႈၼႆႉ ႁဝ်းၸတ်းပၢင်ပွႆးယုၵ်ႉယွင်ႈ ယေႃးမုၼ်ၵူႈပီၵူႈပီ။ ဝၼ်းလိုၼ်းသုတ်းမၼ်းၸဝ်ႈ တင်ႈတႄႇဝၼ်းတီႈ 23 တေႃႇထိုင်ဝၼ်းတီႈ 25-26 ၼႆႉ ႁဝ်းသင်ႇႁႂ်ႈလူတ်းတုင်းၸၢတ်ႈ ဢၼ်ႁဝ်းပၵ်းဝႆႉယူႇၵူႈတီႈတီႈ လူတ်းလူင်းၶိုင်ႈၼိုင်ႈ။ လိူဝ်သေၼၼ်ႉ ႁဝ်းသင်ႇဝႆႉၵူႈတီႈတီႈ ႁႂ်ႈဢဝ်ႁၢင်ႈၶုၼ်ႁေႃၶမ်း မႃးဝႆႉၾၢႆႇၼႃႈပုတ်ႉထၽြႃးသေ ယွၼ်းသူးပၼ်မၼ်းၸဝ်ႈ။
မၼ်းၸဝ်ႈၼႆႉ တႃႇၸိူဝ်ႉၸၢတ်ႈႁဝ်း ဢၼ်ႁဝ်းဢမ်ႇလီလူင်လိုမ်း မီးယူႇ 3 ပိူင်။
1.ႁႂ်ႈႁၵ်ႉသႃထိူၼ်ႇပႃႇမႆႉ ႁႂ်ႈမၼ်းမိူၼ်ၾိင်ႈတိုၼ်းသၽႃႇဝ (ထမ်မၸႃတိ)။ သၽႃႇဝၼႆႉ ႁႂ်ႈၵိူတ်ႇမီးမႃးၼမ်ႉလီ လိၼ်လီ တီႈၽုၵ်ႇသွမ်ႈလီ။
2.ၽူႈဢွၼ်ႁူဝ်ၼႆႉ ႁႂ်ႈမီးတၢင်းတိုဝ်းၵမ်လီ ၸရိယထမ်း၊ ယႃႇဝူၼ်ႉပုၼ်ႈတႃႇတူဝ်ၵဝ်ႇၵေႃႉလဵဝ်၊ ႁႂ်ႈဝူၼ်ႉပုၼ်ႈတႃႇၵူၼ်းဝၢၼ်ႈၵူၼ်းမိူင်း။ တေတႅပ်းတတ်းသင်ၵေႃႈယဝ်ႉ ႁႂ်ႈဝူၼ်ႉလီလီ၊ ဝူၼ်ႉႁႂ်ႈၸွတ်ႇၸေး။
3.မၼ်းၸဝ်ႈၼႆႉ ပဵၼ်တူဝ်ယၢင်ႇၶုၼ်လီ။ ပေႃးမႃးတူၺ်းၸိူဝ်ႉၸၢတ်ႈတႆးႁဝ်းမီးၵုင်ႇမုၼ်ၼႆႉ မၼ်းၸဝ်ႈၼႆႉ ပဵၼ်ၵုင်ႇမုၼ်ပုၼ်ႈတႃႇၸိူဝ်ႉၶိူဝ်းႁဝ်း၊ တႆး ထႆး လၢဝ်း ႁဝ်းၶႃႈပဵၼ်ပီႈၼွင်ႉၵၼ်ၼႆ ၼႂ်းပိုၼ်းမၼ်းတႅမ်ႈဝႆႉယဝ်ႉ။ ၸင်ႇဝႃႈသိုပ်ႇတေႃႇသိုပ်ႇ ၵႂၢမ်းသင်ႇသွၼ်မၼ်းၸဝ်ႈ ဢိၵ်ႇၶႅပ်းႁၢင်ႈမၼ်းၸဝ်ႈ ႁဝ်းထုၵ်ႇလီဢဝ်ယုၵ်ႉယွင်ႈတၢင်ႇသုင် (ၵူဝ်းၵၢႆႇ)ဝႆႉ၊ ႁႂ်ႈပဵၼ်တီႈမၢႆတီႈတွင်း ၵူၼ်းႁုၼ်ႈသႅၼ်းလင်ႁဝ်းၶိုၼ်ႈမႃး၊ ၵူၼ်းႁုၼ်ႈမႂ်ႇၵိူတ်ႇၶိုၼ်ႈမႃးမႂ်ႇၸိူဝ်းၼႆႉ ႁႂ်ႈၶဝ်ႁူႉၸၵ်းႁုၼ်ႇႁၢင်ႈ ၶုၼ်ႁေႃၶမ်းတႆး ၶုၼ်ႁေႃၶမ်းထႆးၼႆ ပဵၼ်ဢၼ်လဵဝ်ၵၼ်၊ ပဵၼ်ပီႈၼွင်ႉၵၼ် ၸိူဝ်ႉၶိူဝ်းလဵဝ်ၵၼ်။
လိူဝ်သေၼၼ်ႉ ၵႂၢမ်းသင်ႇသွၼ်မၼ်းၸဝ်ႈ မိူၼ်ၼင်ႇၸဝ်ႈပုတ်ႉထႁဝ်း။ ၸဝ်ႈပုတ်ႉထႁဝ်းၼႆႉၵေႃႈ ၵႂၢမ်းသင်ႇသွၼ်မၼ်းၸဝ်ႈ ႁဝ်းယိပ်းတိုဝ်းမႃးႁဵင်ပီပၢႆ။ ၸဝ်ႈပုတ်ႉထ မီးမႃးယဝ်ႉသွင်ႁဵင်ပီပၢႆၼႆသေတႃႉၵေႃႈ တႆးႁဝ်းယုမ်ႇယမ်ၼပ်ႉထိုဝ်ပုတ်ႉထၸဝ်ႈၼႆႉ လႆႈႁဵင်ပီပၢႆ၊ ၵႂၢမ်းသင်ႇသွၼ်မၼ်းၸဝ်ႈၼႆႉ ႁဝ်းၼပ်ႉထိုဝ်သိလ်ႁႃႈသဵၼ်ႈ။ သိလ်ႁႃႈသဵၼ်ႈၼႆႉ မၼ်းလိုၵ်ႉလမ်ႇ။ ၵူၺ်းၵႃႈ ၵူၼ်းႁုၼ်ႈသႅၼ်းမႂ်ႇႁဝ်းမိူဝ်ႈလဵဝ်ၼႆႉ ၵႂၢမ်းသင်ႇသွၼ်ပုတ်ႉထၽြႃးပဵၼ်ၸဝ်ႈ သိလ်ႁႃႈသဵၼ်ႈၼႆႉ ဢမ်ႇပေႃးဝႆႉလမ်ႇလွင်ႈ။ ၵွပ်ႈၼႆ ၵႂၢမ်းသင်ႇသွၼ်ပုတ်ႉထၽြႃးပဵၼ်ၸဝ်ႈ၊ ၵႂၢမ်းသင်ႇသွၼ်ၸဝ်ႈၶုၼ်ႁေႃၶမ်း ၸဵမ်မိူဝ်းၼႆႉ ႁဝ်းထုၵ်ႇလီဝႆႉလမ်ႇလွင်ႈ။


text:
ၸုမ်း UNFC တင်း PPST ႁူပ်ႉဢုပ်ႇၵၼ် ဝၢင်းၽႅၼ်ႁႂ်ႈၵႆႉလႆႈႁူပ်ႉၵၼ် တႃႇၵႄႈပၼ်ႁႃ ဝူင်ႈၵၢင်လူင်ပွင်ၸိုင်ႈ/ သိုၵ်းမၢၼ်ႈ
ၶွင်ႊသီႊၾႅတ်ႊၻရႄႊၸၢဝ်းၶိူဝ်းၽွမ်ႉႁူမ်ႈ (UNFC) တင်း ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ႁူပ်ႉၵၼ်ပွၵ်ႈၵမ်းႁႅၵ်ႈ ၼႂ်းၵဵင်းမႆႇ ၸိုင်ႈထႆး၊ ဢုပ်ႇဢူဝ်းဝၢင်းၽႅၼ်ႁႂ်ႈၵႆႉလႆႈႁူပ်ႉၵၼ် ပိူဝ်ႈတႃႇၵႄႈပၼ်ႁႃ ဝူင်ႈၵၢင်လူင်ပွင်ၸိုင်ႈ၊ တပ်ႉသိုၵ်းသိုၵ်းမၢၼ်ႈ။ ဢုပ်ႇဢူဝ်းလႅၵ်ႈလၢႆႈတၢင်းႁူႉၵၼ်လႄႈ တေတိုၵ်းသူၼ်းၸိူဝ်း...
ပၢင်ၵုမ် ၶိုၵ်ႉၶၵ်ႉ ၽူႈၼမ်း EAOs 8 ၸုမ်း ႁဵတ်းတီႈၵဵင်းမႆႇ
ပၢင်ၵုမ်ၶိုၵ်ႉၶၵ်ႉ PPST ၸုမ်းယိပ်းၵွင်ႈၵၢင်ႇ 8 ၸုမ်း ဢၼ်လူင်းလၢႆးမိုဝ်း ၵိုတ်းတိုၵ်း ပတ်းပိုၼ်ႉတူဝ်ႈမိူင်း NCA ႁူပ်ႉၵၼ်တီႈ ၵဵင်းမႆႇ မီးတူဝ်တႅၼ်းၸုမ်းၽႂ်မၼ်း မႃးၶဝ်ႈႁူမ်ႈ ပၢင်ၵုမ်...
တပ်ႉသိုၵ်းယၢင်းၽိူၵ်ႇပၢင်ၵုမ်ၶိုၵ်ႉၶၵ်ႉ ထတ်းသၢင်ၵၢၼ်ၵိုတ်းယိုဝ်းတူဝ်ႈမိူင်း NCA ၸီႉၸမ်ႈလူင်ပွင်ၸိုင်ႈ ဢမ်ႇပႆၸွမ်းႁွႆး
ၽွင်းႁူဝ်လိူၼ်ၵျႅၼ်ႊၼိဝ်ႊရီႊၼႆႉ တပ်ႉသိုၵ်းယၢင်း ပႃႈတႂ်ႈႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ႁွင်ႉပၢင်ၵုမ်ၶိုၵ်ႉၶၵ်ႉ၊ ထတ်းသၢင်လၢႆးႁဵတ်းလၢႆးသၢင်ႈ လူင်ပွင်ၸိုင်ႈ ၸွင်ႇၵႂႃႇၸွမ်းၶၵ်ႉၵၢၼ် NCA ။ ၾၢႆႇၼိုင်ႈၵေႃႈ တေမီးပၢင်ၵုမ် PPST ဢုပ်ႇဢူဝ်းထတ်းသၢင်လွင်ႈၼႆႉ။ ဝၢႆးသေၽူႈၼမ်းၾၢႆႇသိုၵ်း...
ၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉပၢင်ဢုပ်ႇဢူဝ်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း
ၶွင်ႇသီႇဢဝ်ၶိုၼ်းၸိုင်ႈတႆး RCSS ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉဝၼ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈလၢင်းၶိူဝ်း။ ၸဝ်ႈသိုၵ်းၸၢႆးဢူး ၽူႈၶၢၼ်ပၢၵ်ႇ RCSS/SSA လၢတ်ႈဝႃႈ-"ဢၼ်ႁဝ်းၶႃႈ လႆႈၶၢႆႉဝၼ်းၼႆႉ မိူဝ်ႈႁဝ်းၶႃႈႁဵတ်းပၢင်ႁူပ်ႉထူပ်းၵူၼ်းမိူင်း လၢႆလၢႆတီႈၼၼ်ႉ သိုၵ်းမၢၼ်ႈဢဝ်သိုၵ်း...
တႃႇတေၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း ပႆႇတႅတ်ႈတေႃး
ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢၼ်ဝႃႈတေၸတ်းႁဵတ်း တီႈဝဵင်းလၢင်းၶိူဝ်း ၼႂ်းလိူၼ် ၵျႅၼ်ႊၼိဝ်ႊရီႊၼႆႉ တေၸတ်းႁဵတ်းတႄႉႁိုဝ် ဢမ်ႇႁဵတ်း ယင်းပႆႇတႅတ်ႈတေႃး။ ဝၼ်းတီႈ 12-14/01/2018 ၽႅၼ်ၵၢၼ်တေၸတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈႁူင်းႁေႃၼွႆႇဝႃႇတီႇ...
တိူင်းသိုၵ်းမၢၼ်ႈလႃႈသဵဝ်ႈ သင်ႇႁၢမ်ႈပၢင်ၵုမ်တႆးတီႈလႃႈသဵဝ်ႈ ႁႂ်ႈၵိုတ်း
ၵေႃႁၢင်ႈႁႅၼ်းတႃႇပဵၼ်ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း တီႈဝဵင်းလႃႈသဵဝ်ႈ ၺႃးတိူင်းသိုၵ်းမၢၼ်ႈလႃႈသဵဝ်ႈ ၵပ်းၾူၼ်းလွၵ်ႇငိုတ်ႈႁႂ်ႈၵိုတ်းပၢင်ၵုမ် သင်ဢမ်ႇၵိုတ်းတေဢဝ်ႁႅင်းသိုၵ်းၶဝ်ႈ ဝႃႈၼႆ။ ဝၼ်းတီႈ 21/12/2017 ယၢမ်းၵၢင်ဝၼ်း 11 မူင်း ၶွမ်ႊမတီႊ ဢွၼ်ႁူဝ် ၸုမ်းၵေႃႁၢင်ႈႁႅၼ်းတႃႇ...
တပ်ႉသိုၵ်းမၢၼ်ႈ ၸႂ်ႉဢဵၼ်ႁႅင်းဝႅတ်ႉလွမ်ႉပၢင်ၵုမ်တႆး တီႈတႃႈၶီႈလဵၵ်း
တပ်ႉသိုၵ်းလူင်ပွင်ၸိုင်ႈမၢၼ်ႈ ၶမယ 359 တႃႈၶီႈလဵၵ်း ပႃးၵွင်ႈၵၢင်ႇ၊ ၶိူင်ႈယိပ်းၸေးမိုဝ်း၊ ဢဵၼ်ႁႅင်းႁိမ်း 30 ၵေႃႉ ဝႅတ်ႉလွမ်ႉ ပၢင်ၵုမ်ႁူပ်ႉထူပ်းၵူၼ်းမိူင်း ဝႃႈၼႆ။ ဝၼ်းတီႈ...
ပၢင်ၵုမ်လူင်ႈၼႃႈ ၸၼ်ႉၸိူဝ်ႉၸၢတ်ႈတႆး CSSU လူင်းႁူပ်ႉထူပ်းၵူၼ်းမိူင်း တီႈဝဵင်းပၢင်လူင် ၺႃးသိုၵ်းမၢၼ်ႈ ႁႄႉႁၢမ်ႈထႅင်ႈ
ပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆး ႁူပ်ႉထူပ်းၵူၼ်းမိူင်းတီႈဝဵင်းပၢင်လူင်ထႅင်ႈ တႃႇၵဵပ်းသဵင်ၵၢင်ၸႂ်ၵူၼ်းမိူင်း ၺႃးသိုၵ်းမၢၼ်ႈၶဝ်ႈႁႄႉႁၢမ်ႈထႅင်ႈ ဝႃႈၼႆ။ ဝၼ်းတီႈ 21/12/2017 ယၢမ်းၵၢင်ၼႂ် မိူဝ်ႈၼႆႉ ၶွမ်ႊမတီႊပၢင်ၵုမ်လူင်ႈၼႃႈ တႃႇၸတ်းႁဵတ်းပၢင်ၵုမ်လူင် ၸၼ်ႉၸိူဝ်ႉ ၸၢတ်ႈတႆးၼၼ်ႉ...
ၸုမ်းလူင်းလၢႆးမိုဝ်း NCA 8 ၸုမ်း ပၢင်ၵုမ်လူင်ႈၼႃႈ ႁၢင်ႈႁႅၼ်းတႃႇပၢင်ၵုမ်လူင်ႁူဝ်ပၢၵ်ႇပီ 21 ၵမ်းထူၼ်ႈ 3
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း 8 ၸုမ်း ႁူပ်ႉထူပ်းဢုပ်ႇၵုမ်ၵၼ် တီႈၼႂ်းၵဵင်းမႆႇ မိူင်းထႆး၊ ပၢင်ၵုမ်ႁၢင်ႈႁႅၼ်း ပိူဝ်ႈတႃႇပၢင်ၵုမ်လွင်ႈငမ်းယဵၼ် ၸၼ်ႉမိူင်းႁူမ်ႈတုမ် (ပွၵ်ႈၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ...
တီႈပၢင်လူင်ၼၼ်ႉ ၺႃးသိုၵ်းႁႅတ်ႉႁၢမ်ႈသေတႃႉ ၶွမ်ႊမတီႊႁၢင်ႈႁႅၼ်းႁူပ်ႉၵူၼ်းမိူင်း သိုပ်ႇႁူပ်ႉၵူၼ်းမိူင်းၵႂႃႇ ၸွမ်းၼင်ႇၽႅၼ်ၵၢၼ်မီးဝဵင်းတေႃႇဝဵင်း
သိုၵ်းမၢၼ်ႈၸႂ်ႉႁႅင်းသိုၵ်းၶဝ်ႈႁႅတ်ႉႁၢမ်ႈ ပၢင်ၵုမ်ႁၢင်ႈႁႅၼ်း တႃႇပဵၼ်ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈဝဵင်းပၢင်လူင်ယဝ်ႉသေတႃႉ ၶွမ်ႊမတီႊႁၢင်ႈႁႅၼ်းႁူပ်ႉၵူၼ်းမိူင်း သိုပ်ႇႁူပ်ႉၵူၼ်းမိူင်းၵႂႃႇ ၸွမ်းၼင်ႇၽႅၼ်ၵၢၼ်မီး ဝဵင်းတေႃႇဝဵင်း။ မိူဝ်ႈဝၼ်းတီႈ 17/12/2017 ၼၼ်ႉ ၽူႈၵွၼ်းတိူင်းသိုၵ်းဝၼ်းဢွၵ်ႇၵၢင် (ၶူဝ်လမ်) ၸွမ်ႁၢၼ်တၢၼ်းလၢႆႇ သင်ႇၽူႈမီးပုၼ်ႈၽွၼ်းၵႂႃႇႁႄႉႁၢမ်ႈ...


text:
ႁွင်ႈၵၢၼ်ၾၢႆႇပၢႆးပၺႃလူင်ပွင်ၸိုင်ႈမိူင်းႁူမ်ႈတုမ် ပိုၼ်ၽၢဝ်ႇဝၼ်းတေၸတ်းပၢင်တွပ်ႇလိၵ်ႈၸၼ်းသိပ်း
ႁွင်ႈၵၢၼ်လူင်ၾၢႆႇပၢႆးပၺႃႇမိူင်းႁူမ်ႈတုမ် ပိုၼ်ၽၢဝ်ႇ ဝၼ်းလုၵ်ႈႁဵၼ်းၸၼ်ႉသိပ်း တေလႆႈတွပ်ႇလိၵ်ႈ ဝၼ်းတီႈ 7-16/3/2018 ပတ်းပိုၼ်ႉတူဝ်ႈမိူင်း တွၼ်ႈတႃႇပီသွၼ်လိၵ်ႈပီ 2017- 2018 ။ ၶေႃႈပိုၼ်ၽၢဝ်ႇဢွၵ်ႇၼႂ်းဝၼ်းထိ 18 လိူၼ်တီႊသႅမ်ႊပိူဝ်ႊ 2017...
ဝဵင်းလႃႈသဵဝ်ႈ ၸတ်းႁဵတ်း ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်ႁူင်းႁဵၼ်းထမ်မထႅင်ႈ
ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်ၼႂ်းႁူင်းႁဵၼ်းထမ်မ ပွၵ်ႈၵမ်း 2 တီႈဢိူင်ႇၼမ်ႉပွင်ႈ ၸႄႈဝဵင်း လႃႈသဵဝ်ႈ မီးမေႃသွၼ် မႃးၶဝ်ႈႁူမ်ႈလဵပ်ႈႁဵၼ်း 153 ၵေႃႉ။ ဝၼ်းတီႈ 15-20/12/2017 ယၢမ်းၵၢင်ၼႂ်...
သင်ၶၸဝ်ႈပူၵ်းပွင်ၶိုၼ်းပၢႆးပၺ်ၺႃ / သႃသၼႃ တွၼ်ႈတႃႇလုၵ်ႈဢွၼ်ႇထူပ်းၽေးသိုၵ်း
ၼင်ႇႁိုဝ်လုၵ်ႈဢွၼ်ႇ ၸိူဝ်းႁၢမ်းသုၼ်ႇလႆႈၵၢၼ်ႁဵၼ်းမႃး ၶၢဝ်းတၢင်း 2 ပီ ယွၼ်ႉပဵၼ်ပၢင်တိုၵ်း ပေႃးလႆႈႁဵၼ်းလိၵ်ႈ ၶိုၼ်းၼၼ်ႉ သင်ၶၸဝ်ႈၼႂ်းၸႄႈဝဵင်းမိူင်းၼွင်-မိူင်းသူႈ ဢွၼ်ႁူဝ်ၼမ်းၼႃႈ ပိုတ်ႇပၼ်ၶိုၼ်း ႁူင်းႁဵၼ်းၶၢဝ်းၵတ်း လႄႈ ႁူင်းႁဵၼ်းထမ်ႇမ...
သင်ၶတႆး 10 တူၼ် ႁပ်ႉၸုမ်ႈၶူးတီႈၸၼ်ႉၸွမ် ၵေႊလၼီႊယ မိူင်းသီႇႁူဝ်ႇ
သင်ၶၸဝ်ႈတႆး ၸိူဝ်းဢၼ်ၵႂႃႇႁဵၼ်းလိၵ်ႈ တီႈၸၼ်ႉၸွမ် ၵေႊလၼီႊယ မိူင်းသီရိလင်းၵႃၼၼ်ႉ တွၼ်ႈတႃႇ ပီၼႆႉ လႆႈႁပ်ႉၸုမ်ႈၶူး BA 10 တူၼ် ၵူၼ်းမိူင်းတႆးၶဝ်ႈႁူမ်ႈၸူမ်းၸွမ်းၼမ်။ ဝၼ်းတီႈ 13/12/2017 သင်ၶတႆးဢၼ်ၵႂႃႇႁဵၼ်းတီႈၸၼ်ႉၸွမ်...
ၶူးလႄႈလုၵ်ႈႁဵၼ်းၵေႃတႆး ၵႂႃႇလဵပ်ႈႁဵၼ်းလွင်ႈပၢႆးပၺ်ၺႃတီႈမိူင်းမွၼ်း
ၶူးလႄႈလုၵ်ႈႁဵၼ်းၸုမ်းၵေႃတႆး ဢွၼ်ၵၼ်ၵႂႃႇလဵပ်ႈႁဵၼ်း လွင်ႈၵၢၼ်ၸတ်းပွင်ပၢႆးပၺ်ၺႃ တီႈမိူင်း မွၼ်း ပိူဝ်ႈႁႂ်ႈၵူၼ်းၼုမ်ႇတႆး မီးတၢင်းၶတ်းၸႂ်လွင်ႈၵၢၼ်ပၢႆးပၺ်ၺႃ။ ႁူဝ်လိူၼ်တီႊသႅမ်ႊၿိူဝ်ႊ 2017 ၼႆႉၶူးလႄႈ လုၵ်ႈႁဵၼ်းၸုမ်းၵေႃတႆးႁူမ်ႈ 18 ၵေႃႉဢွၼ် ၵၼ်ဢွၵ်ႇ ၶၢဝ်းတၢင်းၵႂႃႇလဵပ်ႈႁဵၼ်း...
ၶူးသွၼ်ထုင်ႉမိူင်းယဵၼ် ပၢႆႈပၢင်တိုၵ်းမႃးမီးတီႈၼမ်ႉတူႈၼၼ်ႉ ပွၵ်ႈၶိုၼ်းႁူင်းႁဵၼ်းၽႂ်မၼ်း
ၶူးသွၼ် ဢိူင်ႇမိူင်းယဵၼ် 30 ပၢႆ ဢၼ်ပၢႆႈပၢင်တိုၵ်းသေယူႇဝႆႉတီႈဝဵင်းၼမ်ႉတူႈၼၼ်ႉ ယွၼ်ႉဝႃႈ ငဝ်းလၢႆးၼႂ်းပိုၼ်ႉ တီႈယဵၼ်ယဝ်ႉလႄႈ ဢွၼ်ၵၼ်ပွၵ်ႈမိူဝ်းႁူင်းႁဵၼ်းၽႂ်မၼ်းၶိုၼ်းယဝ်ႉ ဝႃႈၼႆ။ တင်ႈတႄႇႁူဝ်လိူၼ် တီႊသႅမ်ႊၿိူဝ်ႊမႃးၼႆႉ ငဝ်းလၢႆးပၢင်တိုၵ်းသိုၵ်းသိူဝ်ၼႂ်းဢိူင်ႇမိူင်းယဵၼ် ၼႂ်းၵႄႈ တပ်ႉသိုၵ်းမၢၼ်ႈ...
ၸုမ်းတူင်ႉၼိုင်လွင်ႈလိၵ်ႈလၢႆးတႆး ႁူပ်ႉထူပ်း Dr.ၸၢႆးဢွင်ႇထုၼ်းတီႈၵဵင်းမႆႇ
ပီႈၼွင်ႉတႆးၼႂ်းၵဵင်းမႆႇ ႁူပ်ႉထူပ်းၽူႈလူင်ႉလႅၼ်ႇလိၵ်ႈလၢႆးပိုၼ်းတႆး Dr.ၸၢႆးဢွင်ႇထုၼ်း တီႈဝတ်ႉပႃႇပဝ်ႈ ဝဵင်းၵဵင်းမႆႇၸိုင်ႈထႆး။ ပၢင်ႁူပ်ႉထူပ်း ၸတ်းႁဵတ်းမိူဝ်ႈဝၼ်းတီႈ 10/12/2017 တီႈဝတ်ႉပႃႇပဝ်ႈ ဢိူင်ႇသီၽုမ်း ဝဵင်းၵဵင်းမႆႇ ၸိုင်ႈထႆး။ ၸုမ်းတူင်ႉၼိုင်လွင်ႈလိၵ်ႈလၢႆးတႆး ၼႂ်းၵဵင်းမႆႇ မိူၼ်ၼင်ႇသမႃးၶူမ်းပၢႆးပၺ်ၺႃလႄႈ...
ပီမႂ်ႇတႆး မိူင်းသႅၼ်ဝီ ၵေႃလိၵ်ႈလၢႆးတႆး ယုၵ်ႉယွင်ႈ လုၵ်ႈႁဵၼ်း ပူၼ်ႉၸၼ်ႉသိပ်း ဢမ်ႇယႅၵ်ႈၼိူဝ်ႉလိူတ်ႈၸၢဝ်းၶိူဝ်း
ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းသႅၼ်ဝီ ယုၵ်ႉယွင်ႈလုၵ်ႈဢွၼ်ႇႁဵၼ်း ၸိူဝ်းဢွင်ႇပူၼ်ႉၸၼ်ႉသိပ်း ၼႂ်းပီ 2016-2017 တင်းမူတ်း 133 ၵေႃႉ ဝႃႈၼႆ။ ဝၼ်းတီႈ 19/11/2017 တူၵ်းမႅၼ်ႈလိူၼ်ၸဵင်မႂ်ႇ 1 ၶမ်ႈ...
ၵူၼ်းၶိူဝ်းတႆးတင်းသဵင်ႈ ဢွၼ်တၢင်းႁွင်ႉဝႃႈၶိူဝ်းသယၢမ်
လိၵ်ႈတႆးမႂ်ႇ ဢၼ်တႆးႁဝ်းၸႂ်ႉယူႇဝၼ်းမိူဝ်ႈၼႆႉ ပဵၼ်ၸဝ်ႈသၢႆမိူင်းၵဵင်းတုင် ဢွၼ်ႁူဝ်ၼမ်းၼႃႈၶူင်သၢင်ႈဢွၵ်ႇမႃး။ ၵူၼ်းၶိူဝ်းတႆးတင်းမူတ်းၵေႃႈ ဢွၼ်တၢင်းႁွင်ႉဝႃႈသယၢမ် (သျႅၼ်း)။ တေႃႇထိုင်မိူဝ်ႈလဵဝ် ပီႈၼွင်ႉတၢင်းမျႃႉဝတီႇၶဝ် တိုၵ်ႉႁွင်ႉမိူင်းထႆးဝႃႈ မိူင်းသယၢမ်၊ ပေႃးတေၵႂႃႇမိူင်းထႆး လၢတ်ႈဝႃႈ တေၵႂႃႇမိူင်းသယၢမ်-...
ၶူးလႄႈလုၵ်ႈႁဵၼ်းၸုမ်းၵေႃတႆး ဢွၼ်ၵၼ်ၵႂႃႇလဵပ်ႈႁဵၼ်းလွင်ႈၵၢၼ်မိူင်းတီႈသၽႃး ၼေႇပျီႇတေႃႇ
ၶူးသွၼ်လႄႈလုၵ်ႈႁဵၼ်းၸုမ်းၵေႃတႆးတႃႈၵုင်ႈ ဢွၼ်ၵၼ်ၵႂႃႇလဵပ်ႈႁဵၼ်းလွင်ႈၵၢၼ်မိူင်းတီႈ သၽႃး ၼေႇပျီႇတေႃႇ ႁႂ်ႈၵူၼ်းၼုမ်ႇႁူႉၸၵ်းၽူႈတႅၼ်းလႄႈ လွင်ႈႁဵတ်းၵၢၼ်ၼႂ်းသၽႃး။ ဝၼ်းတီႈ 14/11/2017 ၶူးသွၼ်လႄႈ လုၵ်ႈႁဵၼ်း ၸုမ်းၵေႃတႆး ဢွၼ်ၵၼ်ၵႂႃႇလဵပ်ႈႁဵၼ်း လွင်ႈၵၢၼ် မိူင်း တီႈသၽႃးမိူင်းႁူမ်ႈတုမ်...
12Page 1 of 2